**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 7 Ιουνίου 2016, ημέρα Τρίτη και ώρα 12.10΄, στην Αίθουσα Ολομέλειας της Βουλής, συνήλθαν σε κοινή συνεδρίαση, η Διαρκής Επιτροπή Παραγωγής Εμπορίου, η Διαρκής Επιτροπή Οικονομικών Υποθέσεων και η Διαρκής Επιτροπή Κοινωνικών Υποθέσεων, υπό την προεδρία του Προέδρου της Διαρκούς Επιτροπής Οικονομικών Υποθέσεων, κ. Μάκη Μπαλαούρα, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Οικονομίας, Ανάπτυξης και Τουρισμού «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις». (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Οικονομίας, Ανάπτυξης και Τουρισμού, κ. Γεώργιος Σταθάκης, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών και Πρόεδρος της Διαρκούς Επιτροπής Οικονομικών Υποθέσεων, κ. Μάκης Μπαλαούρας αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Αραχωβίτης Σταύρος, Θεοπεφτάτου Αφροδίτη, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Τελιγιορίδου Ολυμπία, Ανδριανός Ιωάννης, Αραμπατζή Φωτεινή, Καράογλου Θεόδωρος, Καρασμάνης Γεώργιος, Κασαπίδης Γεώργιος, Κεδίκογλου Συμεών (Σίμος), Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Αμυράς Γεώργιος, Λαζαρίδης Γεώργιος και Μεγαλομύστακας Αναστάσιος.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Δημήτρης Βέττας, Στάθης Γιαννακίδης, Γιάννης Γκιόλας, Γιώργος Δημαράς, Χρήστος Καραγιαννίδης, Αλέξανδρος Μεϊκόπουλος, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Κώστας Παυλίδης, Αναστάσιος Πρατσόλης, Νεκτάριος Σαντορινιός, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Σάββας Αναστασιάδης, Χρίστος Δήμας, Αθανάσιος Μπούρας, Μάριος Σαλμάς, Κωνσταντίνος Τσιάρας, Γεώργιος Γερμενής, Ευάγγελος Καρακώστας, Ηλίας Παναγιώταρος, Βασίλειος Κεγκέρογλου, Ιωάννης Κουτσούκος, Αθανάσιος Βαρδαλής, Νικόλαος Καραθανασόπουλος, Διαμάντω Μανωλάκου, Σπυρίδων Δανέλλης, Δημήτρης Καμμένος, Βασίλειος Κόκκαλης, Δημήτριος Καβαδέλλας και Γεώργιος Κατσιαντώνης.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Βαρδάκης Σωκράτης, Γεννιά Γεωργία, Δημητριάδης Δημήτρης, Ηγουμενίδης Νίκος, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Μανιός Νίκος, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Μπάρκας Κώστας, Παπαδόπουλος Σάκης, Παπαηλιού Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Τζούφη Μερόπη, Τσόγκας Γιώργος, Αντωνίου Μαρία, Γιαννάκης Στέργιος, Γιόγιακας Βασίλειος, Κατσανιώτης Ανδρέας, Κέλλας Χρήστος, Οικονόμου Βασίλειος, Παναγιωτόπουλος Νικόλαος, Στύλιος Γεώργιος, Αΐβατίδης Ιωάννης, Κουκούτσης Δημήτριος, Λαγός Ιωάννης, Χριστοφιλοπούλου Παρασκευή, Κατσώτης Χρήστος, Λαμπρούλης Γεώργιος, Στεργίου Κώστας, Αχμέτ Ιλχάν, Μπαργιώτας Κωνσταντίνος, Κόκκαλης Βασίλειος και Μεγαλοοικονόμου Θεοδώρα.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Κυρίες και κύριοι συνάδελφοι, αρχίζει η κοινή συνεδρίαση των Διαρκών Επιτροπών με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας, Ανάπτυξης και Τουρισμού «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις». (2η συνεδρίαση - ακρόαση εξωκοινοβουλευτικών προσώπων).

Επειδή είναι αρκετοί οι φορείς που έχουν προσκληθεί, θα σας αναγνώσω τα ονόματα. Στην συνεδρίαση παρέστησαν ο κ. Χρήστος Γκόρτσος, Γενικός Γραμματέας της Ελληνικής Ένωσης Τραπεζών, ο κ. Κωνσταντίνος Αγοραστός, Πρόεδρος της Ένωσης Περιφερειών Ελλάδος (ΕΝ.ΠΕ.), ο κ. Ιωάννης Παπαδόπουλος, Πρόεδρος της Ένωσης Ελληνικών Εταιρειών Επιχειρηματικών Κεφαλαίων (HVCA), ο κ. Ανδρέας Ανδρεάδης, Πρόεδρος του Δ.Σ. του Συνδέσμου Ελληνικών Τουριστικών Επιχειρήσεων (ΣΕΤΕ), ο κ. Βασίλειος Κορκίδης, Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), η κυρία Φαίη Κοσμοπούλου, Γενική Διευθύντρια της Πανελλήνιας Ένωσης Φαρμακοβιομηχανίας, ο κ. Γεώργιος Ξηρογιάννης, επικεφαλής του Τομέα Αναπτυξιακών Πολιτικών του Συνδέσμου Επιχειρήσεων και Βιομηχανιών (ΣΕΒ), ο κ. Γεώργιος Φιλιόπουλος, Εντεταλμένος Σύμβουλος του Συνδέσμου Εξαγωγέων Βορείου Ελλάδος, η κυρία Γιώτα Παπαρίδου, Αντιπρόεδρος του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ), ο κ. Δημήτριος Μπίμπας, Επιστημονικός Σύμβουλος του Ινστιτούτου Μικρών Επιχειρήσεων (ΙΜΕ – ΓΣΕΒΕΕ), ο κ. Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδος, ο κ. Γεώργιος Βερνίκος, Πρόεδρος της Οικονομικής και Κοινωνικής Επιτροπής Ελλάδος (ΟΚΕ), ο κ. Σωκράτης Κωνσταντινίδης, μέλος του Δ.Σ. της Ελληνικής Επιστημονικής Ένωσης Αιολικής Ενέργειας (ΕΛΕΤΑΕΝ), ο κ. Νικόλαος Θεοχαράκης, Πρόεδρος του Κέντρου Προγραμματισμού και Οικονομικών Ερευνών, ο κ. Ευάγγελος Σπινθάκης, Πρόεδρος της Πανελλήνιας Ένωσης Συμπράξεων Κοινωνικής Οικονομίας, ο κ. Σωκράτης Πλούσσας, Πρόεδρος της Ελληνικής Ένωσης Νεοφυών Εταιρειών, ο κ. Βασίλειος Ρεγκούζας, Πρόεδρος του Συνδέσμου Εταιρειών Συμβούλων Management Ελλάδος (ΣΕΣΜΑ), ο κ. Χρήστος Γιορδαμλής, Πρόεδρος του Δ.Σ. του Συνδέσμου Βιοτεχνιών και Βιομηχανιών Έβρου και του Δικτύου Συνδέσμων Βιοτεχνιών & Βιομηχανιών Ακριτικών Περιοχών και ο κ. Δημήτριος Θεοφάνους, Πρόεδρος του Ελληνικού Συνδέσμου Ηλεκτρονικού Εμπορίου (GRECA).

Επειδή οι φορείς, όπως είπα και πριν, είναι πάρα πολλοί, η διαδικασία θα είναι ως εξής: Ο εκπρόσωπος ή η εκπρόσωπος του κάθε φορέα θα έχει τρία λεπτά χρόνο να μιλήσει, θα υπάρχει μια ανοχή από το Προεδρείο, απλώς ανοχή, μην το διαστέλλουμε. Μετά θα σας κάνουν ερωτήσεις οι βουλευτές θα απαντήσετε και θα έχετε και άλλο χρόνο να απαντήσετε σαν δευτερολογία. Ξεκινάμε. Το λόγο έχει ο κ. Γκόρτσος.

ΧΡΗΣΤΟΣ ΓΚΟΡΤΣΟΣ (Γενικός Γραμματέας Ένωσης Ελληνικών Τραπεζών): Ευχαριστώ κύριε Πρόεδρε, κ. Υπουργέ, κύριοι Βουλευτές, θα είμαι πολύ σύντομος. Εκπροσωπώ την Ένωση Τραπεζών, η Πρόεδρος της Ενώσεως, δυστυχώς είχε μια ανειλημμένη υποχρέωση και δεν ήταν δυνατόν να παραστεί, εκπροσωπώ εγώ την Ένωση.

Έχουμε μελετήσει το νομοσχέδιο, είμασταν κοινωνοί του Σχεδίου αυτού κατά τη διάρκεια της Διαβουλεύσεως και έχουν γίνει εκτενείς παρατηρήσεις, ορισμένες εκ των οποίων μάλιστα, έχουν γίνει και δεκτές. Εκκρεμούν μια σειρά από τα θέματα, τα οποία τα θεωρούμε σημαντικά και άλλα τα οποία τα θεωρούμε λιγότερο σημαντικά. Με την ολοκλήρωση της διαδικασίας σας υποβάλλουμε γραπτά ένα υπόμνημα με τις επιπλέον παρατηρήσεις, οι οποίες πιθανόν να κριθεί σκόπιμο, ότι πρέπει να γίνουν δεκτές.

Αντιλαμβανόμενος και τον χρόνο δεν θέλω, να σταθώ σε μείζονα, παρά μόνο σε δύο τρία μείζονα ζητήματα τα οποία μας απασχολούν. Ένα θέμα είναι, ότι είναι δεδομένο, ότι ο Νόμος έχει σχεδιαστεί με δεδομένες συνθήκες, τις οποίες λειτουργεί η ελληνική οικονομία, κυρίως τους περιορισμούς τους οποίους θέτει η δημοσιονομική κρίση. Υπό αυτή την έννοια όμως πρέπει να λάβουμε σοβαρά υπόψη το γεγονός, ότι υπάρχουν εκκρεμότητες από προηγούμενους νόμους, η διευθέτηση των οποίων πρέπει με κάποιο τρόπο να ληφθεί σοβαρά υπόψη. Υπάρχουν μια σειρά από ρυθμίσεις, οι οποίες φαίνεται λόγω του μήκους χρόνου στον οποίο πηγαίνουν, να μη διευκολύνουν τελικά τις επιχειρήσεις, οι οποίες έχουν τις σχετικές προϋποθέσεις, έχουμε συγκεκριμένη πρόταση στην οποία θα σας υποβάλλουμε.

Μια δεύτερη παρατήρηση είναι, ότι ενδεχομένως θα μπορούσε να διερευνηθεί το ενδεχόμενο στο πεδίο εφαρμογής του νόμου, να εμπίπτουν και οι προβληματικές επιχειρήσεις, έτσι όπως έχει γίνει σχετικά και στον προηγούμενο νόμο του 2004 το ν.3299. Το τελευταίο το οποίο θέλω να τονίσω είναι, ότι σε ό,τι αφορά τις τράπεζες, οι οποίες έχουν παίξει το ρόλο, που τους αναλογεί, σε όλη αυτή τη διαδικασία των επιμέρους αναπτυξιακών νόμων των προηγούμενων με τον τελευταίο να έχει λήξει, παγίως έχουν εκφράσει την επιθυμία, να έχουν ένα πολύ πιο ενεργό ρόλο, σε όλη τη διαδικασία διαχείρισης της υλοποίησης των έργων.

 Έχει διαπιστωθεί και το έχουμε τονίσει επανειλημμένως, ότι τελικά υπάρχουν στάδια τα οποία επεξεργάζονται οι τράπεζες, ενώ προηγουμένως έχουν επεξεργαστεί και άλλοι αρμόδιοι φορείς, με αποτέλεσμα να υπάρχει επικάλυψη αρμοδιοτήτων. Άρα, για λόγους απλοποίησης, ενδεχομένως, θα μπορούσε να διασφαλιστεί μια καλύτερη διαδικασία, αλλά αυτό είναι κάτι το οποίο παγίως έχει ζητηθεί από την Ένωση Τραπεζών και τις τράπεζες. Αντιλαμβάνομαι ότι υπάρχει μια παράδοση περιορισμού της δραστηριότητας των τραπεζών σε όλη αυτή τη διαδικασία, αλλά είναι κάτι το οποίο θα μπορούσαμε να το ξαναδούμε. Ενδεχομένως, και σε μεταγενέστερο χρονικό σημείο. Πιθανώς μια αξιολογική διάταξη προς αυτή την κατεύθυνση να βοηθούσε και σ' αυτό το πλαίσιο να κάνουμε τις παρατηρήσεις.

Ευχαριστώ, κύριε Πρόεδρε.

 ΙΩΑΝΝΗΣ ΚΟΥΤΣΟΥΚΟΣ: Θα καταθέσετε υπόμνημα;

 ΧΡΗΣΤΟΣ ΓΚΟΡΤΣΟΣ (Γενικός Γραμματέας Ελληνικής Ένωσης): Θα υποβάλουμε υπόμνημα με το που φεύγω από δω - και θα μου επιτρέψετε να φύγω αμέσως διότι πρέπει να πετάξω στο εξωτερικό - με επιμέρους παρατηρήσεις, οι οποίες είναι δομημένες σε δύο κατηγορίες, μείζονος σημασίας παρατηρήσεις, επιμέρους παρατηρήσεις σε άρθρα και θα αξιολογηθούν ανάλογα.

 ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Κύριε Γκόρτσο, το υπόμνημα να το δώσετε και ηλεκτρονικά παρακαλώ. Θέλει κάποιος από εσάς στα γρήγορα να υποβάλει κάποιες ερωτήσεις;

 Το λόγο έχει ο κ. Αμυράς.

 ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ, κύριε Πρόεδρε.

Αγαπητέ κύριε Γκόρτσο, ήθελα να σας ρωτήσω το εξής: Υπάρχει μια γενικότερη ανασφάλεια ως προς την πραγματική, ρεαλιστική θέση των τραπεζών ν’ ανταπεξέλθουν στο ρόλο που θα τους ανατεθεί σ’ ένα βαθμό από τον αναπτυξιακό νόμο. Δηλαδή, υπάρχει ο φόβος ότι θα πρέπει οι ελληνικές τράπεζες να ανακεφαλαιοποιηθούν ξανά. Δώστε μας ένα στοιχείο αυτού.

Δεύτερον, με δεδομένη τη μηδενική σχεδόν δανειοδότηση επιχειρήσεων από τις τράπεζες σήμερα, πώς πιστεύετε ότι γρήγορα θα μπορέσουν οι τράπεζες να καλύψουν αυτό το χρηματοδοτικό κενό, ώστε να υπάρχει και ένα αντίκρισμα ως προς τον αναπτυξιακό νόμο, γι’ αυτούς που θα υπαχθούν.

Τρίτον, χθες το είπα και στον Υπουργό και θα καταθέσω και σχετική ερώτηση, διαπίστωσα με πολύ μεγάλη αρνητική έκπληξη κρυφές χρεώσεις των τραπεζών έναντι των οφειλετών δανείων. Τους χρεώνουν για κόστος ειδοποίησης πληρωμής, δεν θυμάμαι πόσα ευρώ, περίπου 30-40 €, για τις εταιρείες δηλαδή που παίρνουν τηλέφωνο και ζητούν τα δανικά πίσω. Όλα αυτά βάλτε τα σε μια εικόνα και πείτε μου εάν οι τράπεζες μπορούν ν’ ανταπεξέλθουν στο ρόλο τους.

 ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Μηταράκης.

 ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ: Κύριε Καθηγητά, δύο ερωτήσεις ήθελα να κάνω αναφορικά με τον αναπτυξιακό νόμο.

Πρώτον, ο υπό συζήτηση αναπτυξιακός νόμος που συζητείται σήμερα στη Βουλή δεν προβλέπει προκαταβολή για την επένδυση και δίνει, κυρίως, έμφαση στις φοροαπαλλαγές. Οι τράπεζες είναι σε θέση να καλύψουν με βραχυπρόθεσμο δανεισμό τις ελληνικές επιχειρήσεις που θα ενταχθούν στον αναπτυξιακό νόμο, ώστε να μπορέσουν να υλοποιήσουν την επένδυση, μέχρι οι φοροαπαλλαγές ν’ αρχίσουν να έχουν θετική επίπτωση στην επένδυση;

Και δεύτερον, με τον 4146/2013 άρθρο 23, εάν θυμάμαι και μετά με το Προεδρικό Διάταγμα 35/2014 δόθηκε στις ελληνικές τράπεζες το δικαίωμα να ολοκληρώνουν επενδύσεις, να κάνουν τον έλεγχο και να κάνουν την τελική έκθεση προς το Υπουργείο. Αυτό Δεν λειτούργησε στην πράξη. Οι τράπεζες έχουν την τεχνική δυνατότητα και τη διάθεση ρίσκου να κάνουν αυτή τη δουλειά που προβλέπει το Προεδρικό Διάταγμα;

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Κωνσταντινόπουλος.

 ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Θα ήταν πάρα πολύ σημαντικό να ήταν ο Πρόεδρος των Ελληνικών Τραπεζών εδώ, γιατί με την προηγούμενη ιδιότητα ως Υπουργός Ανάπτυξης είχε καταθέσει στον προηγούμενο αναπτυξιακό νόμο, θα μπορούσαμε να έχουμε την εμπειρία του και από τη θέση του πολιτικού προσώπου και τώρα του Διοικητή των Ελληνικών Τραπεζών. Ο κ. Σταθάκης έχει δώσει ένα νούμερο και θα ήθελα να μας πείτε εάν υπάρχει στις ελληνικές τράπεζες. Μας είπε ότι ο επενδυτής, με βάση τους παλιούς αναπτυξιακούς νόμους, έχει εκχωρήσει την απόφαση υπαγωγής στην τράπεζα ως ενέχυρο έναντι δανείου και το ποσό των επενδύσεων αυτών είναι στα 523 εκατ. €. Θέλω να σας ρωτήσω εάν οι τράπεζες που εκπροσωπείτε γνωρίζουν ότι υπάρχει αυτό το νούμερο που αφορά τους παλιούς αναπτυξιακούς νόμους. Το δεύτερο. Είπατε σε δύο κατηγορίες και μιλήσατε για τις προβληματικές. Μπορείτε να μας εξηγήσετε τι ακριβώς εννοείτε;

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Μπγίαλας.

ΧΡΗΣΤΟΣ ΜΠΓΙΑΛΑΣ: Μια ερώτηση όσον αφορά το διαδικαστικό. Στους προηγούμενους Αναπτυξιακούς Νόμους και αναπτυξιακές δράσεις που χειριζόταν οι τράπεζες, έχει παρατηρηθεί η γραφειοκρατία να είναι απίστευτη. Πού; Στις τράπεζες! Στα έγγραφα τα οποία ζητάνε κάθε φορά, τα ξαναζητάνε και τα ξαναζητάνε. Έχετε κάνει κάτι ή σκέφτεστε κάτι, στο οποίο να απλοποιηθούν οι διαδικασίες; Είναι ένα από τα μεγαλύτερα προβλήματα που αντιμετωπίζουν οι μικρομεσαίοι επενδυτές.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κύριε Γκόρτσο, τα προηγούμενα χρόνια οι τράπεζες έδωσαν 3 δισ. € στις τρεις μεγαλύτερες κατασκευαστικές εταιρίες! 3 δισ. € στις μεγαλύτερες κατασκευαστικές εταιρείες σε καιρό μνημονίου. Θεωρείτε ότι τα αναπτυξιακά εργαλείο που διαβάσατε από τον τρέχοντα Αναπτυξιακό Νόμο, θα δώσουν τη δυνατότητα στις τράπεζες, που είναι κρίσιμος παράγων, στον κόσμο της πραγματικής οικονομίας, δηλαδή, βιοτέχνες, εμπόρους, επαγγελματίες, ξενοδόχους, όχι τις μεγάλες κατασκευαστικές εταιρείες, να μπορέσουν να τους δώσουν κεφάλαια κίνησης για να «αναπνεύσουν» και να μπορέσουν «να σταθούν στα πόδια τους» και να μην κλείσουν;

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Θεοχάρης.

ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ: Γνωρίζω ότι η Κοινοβουλευτική Δημοκρατία προτιμάει τα κόμματα, θα ήθελα, όμως, ως Ανεξάρτητος Βουλευτής να κάνω μια ερώτηση στον κ. Γκόρτσο. Με το άρθρο 21, αλλάζουν οι όροι πληρωμής στους επενδυτές που εντάχθηκαν στους προηγούμενους επενδυτικούς νόμους και θα πάρουν πληρωμές που περίμεναν σε βάθος 7 ετών. Οι τράπεζες, πώς θα αντιδράσουνε; Θα βοηθήσουν τις περιπτώσεις αυτές; Θυμίζω, κατά 90% έχουν τραπεζικό δανεισμό αυτές οι επιχειρήσεις και προφανώς, είχαν έναν διαφορετικό προγραμματισμό από ό,τι αυτός ο νόμος επιφέρει. Είναι έτοιμες οι ελληνικές τράπεζες να στηρίξουν αυτούς τους επενδυτές στο διάστημα στο οποίο δεν θα πάρουν τα χρήματά τους τα οποία περίμεναν;

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Γκόρτσος.

ΧΡΗΣΤΟΣ ΓΚΟΡΤΣΟΣ (Γενικός Γραμματέας της Ελληνικής Ένωσης Τραπεζών): Πολύ σύντομα θα απαντήσω. Θα ξεκινήσω από τα περιφερειακά θέματα και θα καταλήξω στο θέματα τα οποία σχετίζονται με το νόμο.

Σε ό,τι αφορά το θέμα των χρεώσεων το οποίο τέθηκε στην πρώτη ερώτηση. Εάν και εφόσον, σε κάθε συγκεκριμένη περίπτωση υπάρχει μια εκτίμηση-καταγγελία από έναν καταναλωτή, ότι υπάρχει μια χρέωση η οποία έχει στοιχεία καταχρηστικότητας, έχει όλες τις δυνατότητες με βάση την δικαστική προστασία η οποία προβλέπεται, και εξωδικαστική προστασία, γιατί υπάρχει και ο Συνήγορος του Καταναλωτή, υπάρχει και ο Μεσολαβητής Τραπεζικών, Επενδυτικών Υπηρεσιών, να απευθυνθεί. Άρα, δεν μπορεί κανείς να μιλήσει σε μια γενική βάση για το θέμα των χρεώσεων, ούτε σε ό,τι αφορά τις πληρωμές για τις οποίες έχουμε επανειλημμένα αναφερθεί, ούτε σε ό,τι αφορά θέματα δανειοδότησης. Άρα, νομίζω, ότι είναι ένα θέμα το οποίο αντιμετωπίζεται σε κάθε περίπτωση συγκεκριμένα, για κάθε τράπεζα. συγκεκριμένα, για κάθε πελάτη συγκεκριμένα και υπάρχουν όλοι οι τρόποι.

Επαναλαμβάνω, θυμίζω, ότι ένα μεγάλο κομμάτι αιτημάτων περνάει μέσα από τον τραπεζικό μεσολαβητή, από τον Μεσολαβητή Τραπεζικών Επενδυτικών Υπηρεσιών και επιτρέψτε μου, να θυμίσω στον στατιστικό στοιχείο, ότι το 60% των υποθέσεων, ο μεσολαβητής τα κρίνει υπέρ του καταναλωτή κι ένα 60% αυτών των αποφάσεων τηρούνται από τις τράπεζες. Άρα, υπάρχει και αυτός ο δίαυλος επίλυσης τυχόν διαφόρων οι οποίες υπάρχουν.

Στο θέμα της ανακεφαλαιοποίησης το οποίο θέσατε, να πω τίποτα περισσότερο από εκείνο το οποίο πολύ πρόσφατα αναφέρθηκε, από την ίδια την Ευρωπαϊκή Κεντρική Τράπεζα, η οποία όπως γνωρίζετε, ασκεί την άμεση εποπτεία στις 4 συστημικές τράπεζες και έμμεσα και στις υπόλοιπες. Διότι, εποπτεύει μεν η Τράπεζα της Ελλάδος, αλλά πάντοτε υπό τις κατευθυντήριες γραμμές της Ευρωπαϊκής Κεντρικής Τράπεζας. Οι δηλώσεις οι οποίες έχουν γίνει από την Ευρωπαϊκή Κεντρική Τράπεζα δια στόματος της επικεφαλής του Εποπτικού Συμβουλίου, της κυρίας Νούλη, είναι ότι η κεφαλαιοποίηση των τραπεζών αυτή τη στιγμή είναι επαρκής. Άρα εγώ, δεν μπορώ να πω τίποτα περισσότερο, εφόσον ο Επόπτης εκφράζεται κατ’ αυτό τον τρόπο.

Σε ό,τι αφορά τα θέματα του νόμου, θα ξεκινήσω από το εύκολο, κύριε Θεοχάρη, το έθιξα πριν έρθετε αυτό το ζήτημα του άρθρου 21, είναι ένα ζήτημα και φυσικά επειδή στο μεσοδιάστημα θα πρέπει να γίνεται χρηματοδότηση τίθεται το ζήτημα ποιο θα είναι το επιτόκιο της χρηματοδότησης, άρα υπό αυτή την έννοια υπάρχει ένα πρόβλημα φαύλου κύκλου. Το έθιξα πρώτος και έχω πει, ότι θα πρέπει να αντιμετωπιστεί και θα είναι μια από τις παρατηρήσεις που θα υποβάλλουμε στο βαθμό και στην έκταση στην οποία μπορεί να αντιμετωπιστεί. Η δική μας εκτίμηση είναι ούτως ή άλλως ότι ο νόμος αυτός υποβάλλεται μέσα σε συγκεκριμένα πλαίσια τα οποία τίθενται από την τρέχουσα δημοσιονομική συγκυρία και επομένως, δεν μπορεί κανείς να αξιολογήσει παρά μόνο μέσα σε αυτό το πλαίσιο.

Επίσης, το αν οι τράπεζες θα προβούν σε χρηματοδότηση και σε ποιες κατηγορίες δανείων, δεν μπορώ να αναφερθώ στο τί έχει γίνει στο παρελθόν και δεν είναι και η δουλειά της Ένωσης Τραπεζών να κρίνει χρηματοδοτήσεις. Είναι προφανές και νομίζω, ότι δεν θα πω κάτι κοινότυπο, ότι το ενδιαφέρον των τραπεζών είναι να χρηματοδοτούν τον πραγματικό τομέα της οικονομίας και αυτή είναι η δουλειά την οποία σε κανονικές συνθήκες επιτελούν. Στο βαθμό και στην έκταση που οι συνθήκες είναι τέτοιες όπου οι καταθέσεις, διότι η βασική δεξαμενή μέσα από την οποία οι τράπεζες χρηματοδοτούν τον πραγματικό τομέα της οικονομίας είναι τα δανειακά τους κεφάλαια - οι τράπεζες δεν δανείζουν από τα δικά τους κεφάλαια δανείζουν δανειακά κεφάλαια - τα δανειακά κεφάλαια σε αναλογία 92 προς 8 περίπου, δηλαδή στην τράπεζα έχει 8 ίδια κεφάλαια και 92 δανειακά και από αυτά δανείζει.

Τα δανειακά κεφάλαια έχουν τρεις δεξαμενές, είτε από τις αγορές οι οποίες είναι κλειστές και η διατραπεζική αγορά είναι κλειστή, δηλαδή να εκδώσει ομολογιακό δάνειο η τράπεζα, είτε από την Κεντρική Τράπεζα που είναι ο ELA, άρα Τράπεζα Ελλάδος με τη συνδρομή της Ε.Κ είτε καταθέσεις. Αυτή η δεξαμενή, αν εξαιρέσει κανείς ότι πρέπει να αυξηθούν οι καταθέσεις για να μειωθεί ο ELA, όσο θα αυξάνονται οι καταθέσεις είναι προφανές, ότι θα αποκατασταθεί η ομαλότητα και οι συνθήκες εκείνες, οι οποίες θα επιτρέπουν την καλύτερη χρηματοδοτική ενίσχυση του πραγματικού τομέα της οικονομίας.

Αυτό είναι το ζητούμενο του τραπεζικού συστήματος, το θέμα είναι να καταστεί δυνατό να ξαναγεμίσει η δεξαμενή, το οποίο είναι κάτι, το αντιλαμβάνεστε ότι δεν είναι θέμα το οποίο αφορά αυτή τη στιγμή τον συγκεκριμένο νόμο, αλλά είναι βέβαιο, ότι από εκεί και πέρα η επιχειρηματική πολιτική της κάθε τράπεζας είναι να μπορέσει να χρηματοδοτήσει εκείνες τις επιχειρήσεις που εκείνη με συγκεκριμένα κριτήρια βιωσιμότητας και αξιολόγησης κινδύνων, αξίζει αυτή τη χρηματοδότηση με την ενίσχυση των πόρων, των δυνατοτήτων τις οποίες δίνει και αυτός ο νόμος και ανεξαρτήτως αυτού.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ : *(Ομιλεί εκτός μικροφώνου)* Σας ρώτησα, γιατί οι τράπεζες βρήκαν χρήματα για τις κατασκευαστικές και δεν βρίσκουν για τον κόσμο της πραγματικής οικονομίας.

ΧΡΗΣΤΟΣ ΓΚΟΡΤΣΟΣ (Γενικός Γραμματέας της Ελληνικής Ένωσης Τραπεζών): Δεν είμαι σε θέση να σας το απαντήσω αυτό. Μου επιτρέπετε; Θέτετε ένα ζήτημα το οποίο είναι πολύ καλή ευκαιρία, εκπροσωπώ τις τράπεζες και ο κάθε ένας στο Διοικητικό Συμβούλιο της Ενώσεως, εκπροσωπεί τις τράπεζες σε θέματα τα οποία αφορούν κοινές δράσεις των τραπεζών. Η χρηματοδοτική δραστηριότητα των τραπεζών δεν είναι ζήτημα κοινής αποφάσεως μέσα στην Ένωση Τραπεζών, η χρηματοδοτική δραστηριότητα εναπόκειται στον ανταγωνισμό των τραπεζών. Άρα, η κάθε τράπεζα αναλαμβάνει τις δικές της αποφάσεις και ουδέποτε είναι δουλειά της Ένωσης Τραπεζών να παρεμβαίνει σε ζητήματα τα οποία αφορούν τη χρηματοδότηση επιχειρήσεων, τον ανταγωνισμό, διότι θα είχαμε μείζονα ζητήματα. Θα ήθελα να κάνω μια τελευταία παρατήρηση επειδή τέθηκε, και μου επιτρέπεται δεν το κάνω δίκην παρατηρήσεως, απλώς, δίκην, ενδεχομένως, κοινοβουλευτικής πρακτικής, αν μου επιτρέπεται αυτό. Ρωτήσατε, γιατί δεν ήρθε η κυρία Πρόεδρος ή γιατί δεν ήρθε κάποιο άλλο μέλος.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Κύριε Γκόρτσο, δεν οφείλετε να απαντήσετε. Εκπροσωπείται όπως και άλλοι φορείς εκπροσωπούνται από γενικούς διευθυντές κ.λπ., δεν έχει σημασία αυτό.

ΧΡΗΣΤΟΣ ΓΚΟΡΤΣΟΣ (Γενικός Γραμματέας της Ελληνικής Ένωσης Τραπεζών): Θα ήθελα να κάνω μια παράκληση η οποία είναι διαχρονική. Αν η χθεσινή πρόσκληση ήταν για αύριο, ο χρόνος όλων μας για προετοιμασία θα ήταν μεγαλύτερος και αυτό το λέω σαν μια γενικότερη κοινοβουλευτική πρακτική.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): *Ομιλεί εκτός μικροφώνου.*

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Σας ευχαριστούμε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): *Ομιλεί εκτός μικροφώνου.*

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Κύριε Κωνσταντινόπουλε, μπορεί να απαντήσει ό,τι θέλει.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. –ΔΗΜ.ΑΡ.)): Μισό λεπτό, ο κ. Σταθάκης, εσείς είστε εκπροσώπους των Τραπεζών, δεν σας λέω που δίνεται τα λεφτά ή όχι, λέω ότι για τους παλαιούς αναπτυξιακούς νόμους, ο κ. Σταθάκης μας δήλωσε ότι οι επενδυτές που έχουν εκχώρηση την απόφαση υπαγωγής της Τράπεζας ως ενέχυρο έναντι δανείου, το ποσό αυτό μας είπε ότι είναι στα 523 εκατομμύρια ευρώ και σας ρωτώ πολύ απλά, αυτό είναι γνωστό το νούμερο σε εσάς; Υπάρχει ή δεν υπάρχει; Είναι μικρότερο ή μεγαλύτερο;

ΧΡΗΣΤΟΣ ΓΚΟΡΤΣΟΣ (Γενικός Γραμματέας της Ελληνικής Ένωσης Τραπεζών): Προφανώς είναι γνωστό.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών - Πρόεδρος της Διαρκούς Επιτροπής Οικονομικών): Ευχαριστούμε πολύ, παρακαλώ τον κ. Αγοραστό, Πρόεδρο της Ένωσης Περιφερειών Ελλάδος, να λάβει το λόγο.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Κύριε Πρόεδρε, θα ήθελα να καταθέσω με την άδειά σας το χαρτί που αφορά την υπόμνηση του κ. Κωνσταντινόπουλου, για να υπάρχει στα Πρακτικά, είναι αυτά τα ποσά κατά Τράπεζα και είναι στοιχεία επίσημα.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών - Πρόεδρος της Διαρκούς Επιτροπής Οικονομικών): Ωραία, θα διανεμηθεί και θα καταχωρηθεί στα Πρακτικά. Κύριε Αγοραστέ, έχετε το λόγο.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος της Ένωσης Περιφερειών Ελλάδος (ΕΝ.ΠΕ.)): Σας ευχαριστώ, χαίρομαι που η συντριπτική πλειοψηφία πιστεύει στην επιχειρηματικότητα και προσπαθεί να δημιουργήσει θέσεις εργασίας μέσω της επιχειρηματικότητας. Ποια είναι η σημερινή πραγματικότητα; Ενάμισι χρόνος πέρασε χωρίς αναπτυξιακό νόμο, συν τρεις μήνες που θα χρειαστούν, πιστεύω ότι θα χρειαστούν περισσότεροι για τις 37 υπουργικές ρυθμίσεις, θα πάει στα δύο χρόνια. Εύχομαι να διαψεύδω, ξέρω ότι είσαστε γρήγοροι, γι' αυτό το λέω για να πάτε ακόμα γρηγορότερα και αυτό μου αρέσει. Ο νέος αναπτυξιακός νόμος, βασικά τι θέλει να κάνει; Θέλει να καταπολεμήσει τη μεγαλύτερη κοινωνική αδικία που είναι η ανεργία.

Για να καταπολεμηθεί όμως η ανεργία και να δημιουργηθούν παραγωγικές τάσεις στη χώρα, γιατί χωρίς παραγωγή δεν έχουν αναπτύξει, χρειάζεται πρώτον να χτυπηθεί η γραφειοκρατία, άρα, χρειάζεται μια ομάδα κρούσης που άμεσα έχει χρησιμοποιηθεί και στους Ολυμπιακούς Αγώνες, όπου παρεμβαίνει και λύνει ζητήματα σε κρίσιμες περιόδους, όπως είναι η σημερινή. Δεύτερον, είναι το θέμα της εμπιστοσύνης, που βρίσκεται η χώρα μας από βαθμό εμπιστοσύνης; Στο 7,3 με το 8 να είναι το πιο δυσμενές σενάριο, ο πιο δυσμενής βαθμός, άρα, πρέπει να βελτιώσουμε την εμπιστοσύνη και η εμπιστοσύνη βελτιώνεται με σταθερό πολιτικό περιβάλλον, αλλά και οικονομικό περιβάλλον, διότι το φορολογικό νομοσχέδιο και η φορολογία αυτή τη στιγμή στη χώρα έχει φέρει blackout ταυτόχρονα με τa capital controls των επιχειρήσεων.

Ο αναπτυξιακός νόμος, ναι, εμείς διαβουλευτήκαμε, συναντηθήκαμε, καταθέσαμε τις προτάσεις και περισσότερες γίνανε γνωστές, ο αναπτυξιακός νόμος προσωπικά πιστεύω ότι είναι ένας νόμος ανάγκης σύμφωνα με τις κοινωνικές, οικονομικές καταστάσεις της στιγμής. Τι εννοώ; Δεν υπάρχει ρευστό, εάν υπήρχε νομίζετε ότι δεν θα υπήρχαν επιδοτήσεις; Θα υπήρχαν επιδοτήσεις γιατί αυτός ο αναπτυξιακός νόμος είναι αναπτυξιακός νόμος που πρέπει να γίνεται σε ένα περιβάλλον ευμάρειας, οικονομικής ανάπτυξης και όχι οικονομικής δυσπραγίας. Έρχονται ανάποδα τα πράγματα τώρα και δεν υπάρχει η ρευστότητα, όπου οπωσδήποτε δημιουργούνται κάποιες άλλες έξυπνες λύσεις. Οι έξυπνες αυτές λύσεις θα λειτουργήσουν; Πολύ δύσκολα θα λειτουργήσουν διότι το περιβάλλον είναι μαθημένο διαφορετικά και αυτή τη στιγμή η χώρα διώχνει επενδύσεις παρά να τις φέρνει.

Το τελευταίο δεκαοκτάμηνο 1 δις άμεσων επενδύσεων έχει φύγει, για να επιστρέψει πρέπει να υπάρχει σταθερότητα και φορολογικό σύστημα το οποίο να μη δημιουργηθεί doping φορολογικό με τις χώρες στις οποίες συνορεύουμε. Από εκεί και πέρα τι θα γίνει με το παλαιό αναπτυξιακό νόμο; Πώς θα διαχειριστούμε και εμείς ως Περιφέρειες τα έργα τα οποία σταματάνε και περικόπτονται το αντικείμενό τους, αλλά και δεν αποπληρώνονται; Θα αποπληρωθούν σε επτά χρόνια; Εάν πληρωθούν σε επτά χρόνια νομίζω ότι θα πρέπει να το δείτε αυτό. Και αν θα αποπληρωθούν οι Τράπεζες σε επτά χρόνια αν έχουν εκχωρήσει το δικαίωμα της επιδότησης στις Τράπεζες, θα πληρώνουν και τους τόκους στις Τράπεζες το διάστημα των 7 ετών;

Εκεί πέρα, υπάρχει μια κοινωνική αδικία απέναντι στους επιχειρηματίες εκείνους οι οποίοι ρίσκαραν στις δύσκολες καταστάσεις, των τελευταίων έξι ετών και αυτή τη στιγμή δεν επιβραβεύονται αλλά τιμωρούνται. Τιμωρούνται γιατί δημιουργείται ένα κόστος ανισότητας. Πιστεύω ότι ο αναπτυξιακός νόμος είναι φτωχός γιατί δεν έχει χρήματα. Είναι φτωχός σύμφωνα με την εισήγηση - γνωμοδότηση του Γενικού Λογιστηρίου του Κράτους.

Επίσης, είναι πολύ σωστό αυτό που λέτε για τα μηχανήματα, άμεσα, στις μικρές επενδύσεις. Αυτό είναι πάρα πολύ σωστό, για τα μηχανήματα. Σωστό είναι και το ταμείο, το οποίο δεν γνωρίζω αν θα μπορέσει να λειτουργήσει, γιατί χρειάζεται και μια ιδιόμορφη κουλτούρα απέναντι σε αυτή τη λειτουργία και δεν ξέρω αν υπάρχουν οι μηχανισμοί, οι έλεγχοι και οι δικλίδες ασφαλείας να το λειτουργήσουν, αλλά, οπωσδήποτε, πρέπει να πέσει το όριο για τις μικρές επενδύσεις.

Εγώ δεν πιστεύω σε θαύματα ούτε είμαι «μεσσιανιστής». Δεν πιστεύω, τόσο πολύ, στις μεγάλες επενδύσεις, τις οποίες περιμένουμε ως μάννα εξ ουρανού, να έρθουν στη χώρα, εδώ και πολλά χρόνια και μας εξαναγκάζουν και σας εξαναγκάζουν να υπογράψετε για να πάρετε την αξιολόγηση, που με την αξιολόγηση κάποιοι πιστεύουν ότι θα αλλάξουν τα πάντα, που δεν θα αλλάξουν τα πάντα. Εγώ πιστεύω στις ελληνικές δυνάμεις, στους Έλληνες επενδυτές, τους μικρομεσαίους, οι οποίοι μπορούν να ενώσουν τις δυνάμεις τους και να κάνουν κάτι το μεγάλο, διότι αν δείτε, όλες οι επενδύσεις, οι οποίες φεύγουν από τη χώρα ή συρρικνώνονται στα μεγάλα αστικά κέντρα, δεν είναι από ξένους επενδυτές.

Ολοκληρώνοντας, ήθελα να πω ότι χρειάζεται και μια σταθερότητα, επιτρέψτε μου, απέναντι στους επενδυτές. Δεν μπορεί ένας Υπουργός να υπογράφει μια σύμβαση και αμέσως, ένα σύστημα πολιτικό ή κάποιοι άλλοι να του λένε ότι δεν έγινε τίποτα. Επίσης, δεν μπορεί να παίρνονται κάποια μέτρα και άλλοι, ως μάρτυρες, να λένε ότι αυτά τα μέτρα δεν είναι σωστά και τι θα κάνουμε. Χρειάζεται μια σταθερή πολιτική στάση, υπεύθυνη απέναντι στην ανάπτυξη. Ούτε σωτήρες Υπουργούς χρειαζόμαστε ούτε μάρτυρες Υπουργούς.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ο κ. Παπαδόπουλος, έχει το λόγο.

ΙΩΑΝΝΗΣ ΠΑΠΑΔΟΠΟΥΛΟΣ (Πρόεδρος της Ένωσης Ελληνικών Εταιρειών Επιχειρηματικών Κεφαλαίων (HVA)): Αξιότιμε κύριε Πρόεδρε, αξιότιμοι κύριοι Υπουργοί, αξιότιμοι κύριοι Βουλευτές. Τα κεφάλαια επιχειρηματικών συμμετοχών επενδύουν σε δυναμικές επιχειρήσεις, οι οποίες δεν έχουν καταφέρει να έχουν σημαντικό οικονομικό αποτέλεσμα και τις βοηθούν να αναπτυχθούν και να μεγαλώσουν. Μέσα στη εικοσαετή και πλέον παρουσία μας στην ελληνική αγορά, έχουμε χρηματοδοτήσει περισσότερες από 150 ελληνικές επιχειρήσεις, διοχετεύοντας κεφάλαια που ξεπέρασαν το 1.5 δισεκατομμύρια ευρώ και δημιουργώντας περισσότερες από 50.000 μόνιμες και νέες θέσεις εργασίας.

Χαρακτηριστικά παραδείγματα αυτής της εικοσαετούς παρουσίας μας είναι οι: GOODY’S, HIPITA, ΓΕΡΜΑΝΟΣ και JUMBO, μεγάλες ελληνικές εταιρίας, σήμερα, αλλά και νεότερες, όπως: ΜΑΣΤΙΧA SHOPS, MIREL, ΑΝΚΟΡ, MOBILE TEHNOLOGIES και UPSTREAM. Είναι ελληνικές εταιρείες, οι οποίες προσέλκυσαν και κεφάλαια ξένων επενδυτών αλλά και εξαγοράστηκαν από αυτές, σε πολύ πρόσφατα, μάλιστα, παραδείγματα.

Σήμερα, που οι ελληνικές επιχειρήσεις έχουν μεγάλη αδυναμία για να βρουν κεφάλαια, ο ρόλος και η σημασία του θεσμού των venture capital γίνεται ακόμη πιο σημαντικός και επιτακτικός, είτε για να συμβάλουν στην αναδιάρθρωση είτε στη συγχώνευση και εξαγορά επιχειρήσεων είτε στην ανάπτυξή τους, παρέχοντας σημαντική συμβουλευτική υποστήριξη και επενδυτική δραστηριότητα στο δεδομένο αρνητικό περιβάλλον.

Σύμφωνα, μάλιστα, με μελέτες της Ευρωπαϊκής Ένωσης Venture capital αλλά και Βρετανικής Ένωσης Venture capital, το 18% των βρετανικών επιχειρήσεων του εργατικού δυναμικού οφείλει θέση εργασίας του στη χρηματοδότηση που υπήρξε στις επιχειρήσεις τους από venture capital funds. Οι επιχειρήσεις που χρηματοδοτούνται από venture capital παρουσιάζουν μεγαλύτερη κερδοφορία, υψηλότερους ρυθμούς ανάπτυξης, μεγαλύτερες εξαγωγές και έτσι δημιουργείται αυτό που εμείς την αγορά μας ονομάζουμε κοινωνικό πλεόνασμα, μιας που οι περισσότερες θέσεις εργασίας, σημαίνει μείωση της ανεργίας, η αύξηση των εξαγωγών σημαίνει βελτίωση του εμπορικού ισοζυγίου, τα κέρδη των επιχειρήσεων σημαίνουν έσοδα για το κράτος και οι θέσεις εργασίας σημαίνουν περισσότερες ασφαλιστικές εισφορές για τα ταμεία.

Ως Ένωση, συμμετείχαμε ενεργά στον διάλογο για τον αναπτυξιακό νόμο και θα θέλαμε να ευχαριστήσουμε τη Βουλή των Ελλήνων και τις Επιτροπές αυτές για την πρόσκληση να συμμετέχουμε σε αυτή τη συζήτηση, η οποία γίνεται για πρώτη φορά στην δεκαπεντάχρονη ιστορία της Ένωσής μας. Σε σχέση με το νομοσχέδιο που συζητούμε, θα θέλαμε να παρατηρήσουμε τα ακόλουθα και να σημειώσουμε. Πρώτον, θεωρούμε ιδιαίτερα σημαντικό στοιχείο το γεγονός ότι για πρώτη φορά, αναδεικνύεται στα άρθρα του αναπτυξιακού νόμου, άρθρα 59,60 και 61, ο ρόλος του θεσμού του venture capital, για την ανάπτυξη υγιών και ανταγωνιστικών επιχειρήσεων.

Η πρόβλεψη ίδρυσης ενδιάμεσων χρηματοπιστωτικών οργανισμών phantom funds, τα οποία θα επενδύουν σε venture capitals και private equity, επιταχύνουν τη διαδικασία διοχέτευσης κεφαλαίου στις ελληνικές επιχειρήσεις μέσω των αυξήσεων μετοχικού κεφαλαίου και έτσι βοηθούν την γρηγορότερη μόχλευσή τους. Με την ευθυγράμμιση των ιδιωτικών και δημοσίων κεφαλαίων διασφαλίζεται η ανάπτυξη και η μεγέθυνση των επενδύσεων και πολύ περισσότερο σημαντικό στοιχείο είναι ότι το προϊόν της ρευστοποίησης των επενδύσεων επιστρέφει και πάλι στα κρατικά ταμεία, όπως συνέβη και στην περίπτωση του ΤΑΝΕΟ και μπορούν να χρησιμοποιηθούν τα κεφάλαια που υπάρχουν για επόμενους και ανάλογους σκοπούς.

Θεωρούμε, επίσης, ιδιαίτερα σημαντικό το γεγονός ότι εντάσσονται με μεγαλύτερη ένταση οι φορολογικές απαλλαγές, καθώς με τον τρόπο αυτό στόχος δεν είναι απλά η πραγματοποίηση της επένδυσης για τις επιχειρήσεις, τους επιχειρηματίες και τους εργαζόμενους, αλλά η μακροπρόθεσμη κερδοφόρα λειτουργία της επιχείρησης, μέσα από την οποία οι εργαζόμενοι και ο επιχειρηματίας θα μεγιστοποιήσουν τα οφέλη τους. Οι στρεβλώσεις που παρατηρήθηκαν στις προηγούμενες περιόδους με την καθολική εφαρμογή του μοντέλου των επιδοτήσεων, παρά τις αναμφισβήτητα καλές προθέσεις, ήταν σημαντικές και η στροφή σε νέα μέσα και εργαλεία είναι αναγκαία.

Στο πλαίσιο της προσπάθειας προσέλκυσης ξένων κεφαλαίων τρίτων και μεγάλων επενδύσεων, θεωρούμε θετικό το μέτρο των ιδιαίτερων κινήτρων στις επενδύσεις μείζονος σημασίας, όμως οφείλουμε να επισημάνουμε και επιθυμούμε στις διατάξεις αυτές να περιληφθούν και όσες επιχειρήσεις έχουν συμμετοχή θεσμικού επενδυτή venture capital και private equity ανεξάρτητα από το ύψος της επένδυσης. Η πρόταση αυτή είναι αναγκαίο να περιληφθεί λόγω της σημασίας και της αξίας των funds αυτών που ήδη προανέφερα στη μόχλευση ιδιωτικών κεφαλαίων υψηλού ρίσκου και του γεγονότος ότι πολλοί ξένοι και Έλληνες θεσμικοί επενδυτές επιλέγουν να επενδύσουν στην αγορά μέσω των venture capitals και private equity funds για διασπορά του ρίσκου τους και αποτελεσματικότερη διαχείριση των επενδύσεών τους μέσω υποστήριξης των διαχειριστών venture capital funds.

Τέταρτον, θεωρούμε σημαντική την ενίσχυση και ανάδειξη του καινοτόμου χαρακτήρα προϊόντων και διαδικασιών στην προσπάθεια δημιουργίας ανταγωνιστικών και εξωστρεφών επιχειρήσεων. Αυτό ήταν και ένα πρόβλημα στην αγορά μας όλο το προηγούμενο διάστημα, ότι δεν μπορούσαμε να βρούμε πολλές τέτοιες ικανές και δυναμικές επιχειρήσεις που θα επιδίωκαν τη χρηματοδότησή τους. Στο πλαίσιο αυτό, θεωρούμε ότι είναι ιδιαίτερα σημαντικό στοιχείο η επιδότηση των θέσεων εργασίας εργατικού δυναμικού υψηλών προσόντων που μπορεί να συμβάλει στην αύξηση της απασχόλησης και της παραμονής στη χώρα μας.

Πέμπτο, σημαντικό στοιχείο είναι το γεγονός ότι, από την προηγούμενη εμπειρία, κρίσιμο στοιχείο είναι η έκδοση των υπουργικών αποφάσεων για την άμεση και ταχύτατη υλοποίηση των προβλέψεων του αναπτυξιακού νόμου. Σε ό,τι αφορά τα χρηματοδοτικά εργαλεία των άρθρων 59, 60 και 61, επιθυμούμε και ζητούμε να υπάρξει άμεση και ταχύτατη συνεργασία με την Ένωσή μας, αλλά και με την ΕΤΕΑΝ - ΤΑΝΕΟ, ώστε με αυτόν τον τρόπο να εφαρμοστεί άμεσα και γρήγορα o οδικός χάρτης υλοποίησης των phantom funds αυτών και να μπορέσουμε γρήγορα να ανταποκριθούμε στη ζήτηση της αγοράς, δεδομένου ότι τα venture capital funds είναι μακροπρόθεσμοι μηχανισμοί αποτελεσμάτων και διαδικασίας. Σας ευχαριστώ πολύ. Παραμένω στη διάθεσή σας για οτιδήποτε άλλο.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Κυρίες και κύριοι συνάδελφοι και εκπρόσωποι των φορέων, σας γίνεται γνωστό ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθερίου Βενιζέλου», οι 26 μαθήτριες και μαθητές και 4 συνοδοί εκπαιδευτικοί από το 25ο Δημοτικό Σχολείο Πάτρας. Σας καλωσορίζουμε. Το λόγο έχει ο κ. Ανδρεάδης.

ΑΝΔΡΕΑΣ ΑΝΔΡΕΑΔΗΣ (Πρόεδρος του Δ.Σ. του Συνδέσμου Ελληνικών Τουριστικών Επιχειρήσεων, ΣΕΤΕ): Κύριε Πρόεδρε, κύριοι Υπουργοί, κύριοι βουλευτές, ευχαριστούμε για την πρόσκληση και εκ μέρους του ΣΕΤΕ. Επειδή έχουμε δώσει αναλυτικά τις θέσεις του ΣΕΤΕ και στον κ. Υπουργό, δεν θα μπω σε λεπτομέρειες. Θα μείνω στην ουσία τριών ή τεσσάρων σημαντικών τεχνικών βελτιώσεων, οι οποίες θεωρούμε ότι είναι «κλειδί» για την επιτυχία του νέου αναπτυξιακού νόμου.

Καταρχάς, νομίζουμε ότι στο άρθρο 12 πρέπει, να μπει και ο τουρισμός, γενικά, για τις μικρομεσαίες επιχειρήσεις στους τομείς αιχμής. Ο τουρισμός θα συμπαρασύρει το αγροτοδιατροφικό, την υψηλή τεχνολογία, όλους τους υπόλοιπους τομείς της τεχνολογίας. Ας μη ξεχνάμε ότι οι έτοιμες επενδύσεις είναι, κυρίως, τουριστικές επενδύσεις, άρα πρέπει, να μπει σε παράγραφο 1Α και να αριθμηθεί σε ΙΒ ότι «οι επιχειρήσεις οι οποίες δραστηριοποιούνται στον τομέα του τουρισμού, να μπουν σαν επιχειρήσεις αιχμής, πράγμα το οποίο θα βοηθήσει τις μικρομεσαίες». Αυτό το οποίο, επίσης, είναι εξαιρετικά σημαντικό, είναι να λυθεί το θέμα με τα παλαιά υλοποιημένα επενδυτικά πλάνα.

Πρώτα απ' όλα, ας χωρίσουμε αυτά που ήδη έκλεισαν και τα οποία επτά χρόνια είναι πάρα πολλά. Πρέπει να μην περάσουν τα δύο χρόνια. Ας μη ξεχνάμε ότι αυτοί θα είναι και οι επόμενοι επενδυτές, αλλά εκτός απ’ αυτό υπάρχει μια αδυναμία. Αυτοί, οι οποίοι είναι, να υλοποιήσουν, που μπαίνει το όριο του Δεκέμβριο του 2016 το 50% και μπαίνει το όριο του Ιουνίου του 2018 για το υπόλοιπο 50%. Πρώτον, το όριο το πρώτο πρέπει, να πάει τον Ιούνιο του 2017, στο δεύτερο όριο δεν μπορεί, ν’ απορρίπτετε η επένδυση. 100% απόρριψη εάν δεν έχει καταφέρει, χρειάζεται, να υλοποιήσει το τελευταίο 10% με 20%. Τι πρέπει να γίνεται;

Πρέπει, εφόσον υλοποιηθεί η επένδυση, έστω κι αν έχει ξεπεράσει το όριο του Ιουνίου του 2018 ή του Δεκεμβρίου κατά τη γνώμη μας του 2018 - αυτά πρέπει, να πάνε έξι μήνες μετά, γιατί τον Φεβρουάριο ο Υπουργός είχε βάλει το όριο αυτό, άρα έχουμε καθυστερήσει κατά έξι μήνες. Πρέπει, λοιπόν, να υπάρχει ο όρος ότι «θα επιδοτείται μόνο το ποσοστό της υλοποίησης ως το Δεκέμβριο του 2018», υπό την αίρεση ότι η επένδυση θα έχει κλείσει. Επομένως, αυτό βοηθάει πολύ και είναι πολύ πιο δίκαιο και δημιουργεί ασφάλεια στον επενδυτή. Κύριε Υπουργέ, παρακαλώ, να το δείτε, εάν μπορεί, να γίνει.

Τώρα, αυτό το οποίο πρέπει, να πούμε είναι ότι ο επενδυτικός αυτός νόμος κι έχει μια σωστή λογική, αυτό πάει, κυρίως, στις μικρομεσαίες. Πρέπει να πάει το όριο στα 20 εκατ., αλλά αυτό για μας είναι οι μικρές σχετικά επενδύσεις. Έπρεπε, παράλληλα, με το επενδυτικό πολύ σύντομα να έρθει το σχέδιο νόμου για τις στρατηγικές επενδύσεις. Για εμάς στον τουρισμό είναι δύο χωριστά πράγματα: οι μεν μικρομεσαίες επιχειρήσεις πάνε με τον επενδυτικό νόμο, αλλά αυτές οι οποίες είναι να γίνουν, οι στρατηγικές επενδύσεις οι άνω των 20 εκατομμυρίων πρέπει, να κατεβεί το όριο από τα 50 στα 20, πρέπει να έχουν αντίστοιχα κίνητρα, σταθερών και ευνοϊκών φορολογικών συντελεστών, που να αντισταθμίζουν τα χρήματα, που δεν έχει ο επενδυτικός. Άρα, αυτό είναι ένα κουστούμι, το οποίο πρέπει, να το δείτε μαζί. Είναι ο επενδυτικός για τους μικρομεσαίους και είναι οι στρατηγικές επενδύσεις για τα μεγάλα σχήματα, που πρέπει, να έχουν αντίστοιχους φορολογικούς. Αυτό κάνουν όλες οι χώρες. Δεν μπορεί, να μπαίνει σ’ ένα κουτί η ανάγκη μιας επένδυσης 20 εκατομμυρίων, 30 εκατομμυρίων, 50 εκατομμυρίων ή 100 εκατομμυρίων με μια μικρομεσαία επιχείρηση. Αυτό κατά τη γνώμη μας θα έπρεπε, να έρθει παράλληλα ή εφόσον δεν μπορεί, να έρθει παράλληλα, να έρθει σύντομα.

Έχουμε στείλει τις προτάσεις για τις στρατηγικές επενδύσεις. Το θεωρούμε εξίσου μεγάλης σημασίας, όπως για το άλλο. Κλείνοντας, λοιπόν, να πω ότι αυτό το οποίο πρέπει, να γίνει, είναι, να προσέξετε την υφιστάμενη σειρά επενδύσεων, οι οποίες είναι έτοιμες. Να είμαστε ειλικρινείς. Εάν αύριο εγκριθεί, όταν κλείσει ο επενδυτικός και γίνουν οι Υπουργικές Αποφάσεις και γίνουν οι επιτροπές μια επένδυση, για να μπει η μπουλντόζα θέλει δύο χρόνια. Άρα, εάν θέλετε να δείτε το 2016, 2017, το 2018 τα νούμερα που έχουν μπει στο πρόγραμμα, πρέπει, να ξεκινήσετε με τις επενδύσεις, που ήδη υφίστανται και ήδη είναι έτοιμες. Άρα, να κλείσετε τα παλιά και να ενεργοποιήσετε όσο γίνεται πιο γρήγορα τις υφιστάμενες επενδύσεις.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Παρακαλώ τον κ. Κορκίδη, Πρόεδρο της Ελληνικής Συνομοσπονδίας Εμπορίου και Επιχειρηματικότητας.

ΒΑΣΙΛΕΙΟΣ ΚΟΡΚΙΔΗΣ (Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)): Κύριε Πρόεδρε, κυρίες και κύριοι βουλευτές, καλή σας μέρα. Ευχαριστούμε πολύ για την πρόσκληση. Να παραβρεθούμε σήμερα στην Επιτροπή για ένα θέμα, στο οποίο νοιώθουμε χρήσιμοι. Πραγματικά, είναι από τις λίγες φορές, που μπορούμε, να βρισκόμαστε εδώ και να λειτουργούμε εποικοδομητικά. Προσπαθούμε κάτι καλό, να το κάνουμε καλύτερο.

Ως εκ τούτου η ΕΣΕΕ έστειλε σήμερα το πρωί στα μέλη της Επιτροπής αναλυτικά το υπόμνημα μας με τις θέσεις μας, τις προτάσεις μας, ακόμη και τις παρατηρήσεις μας κατά άρθρο. Θα πρέπει να σας πω ότι είναι ίσως ο μόνος νόμος ο οποίος έγινε υπό ένα καθεστώς διαβούλευσης, το οποίο εκτός από τη δημόσια διαβούλευση έγινε και διαβούλευση φορέων με τον αρμόδιο Γενικό Γραμματέα και υπήρχε ο χρόνος να ενσωματωθούν πάρα πολλές από τις προτάσεις μας. Αυτό που πρέπει να σας πω είναι ότι η Ευρωπαϊκή Επιτροπή, την περίοδο 2014-2020 την έχει αφιερώσει στην μικρομεσαία επιχειρηματικότητα.

Βλέποντας ότι η ανάπτυξη μιας χώρας όχι μόνο της Ελλάδας αλλά και των υπόλοιπων ευρωπαϊκών χωρών, μπορεί να προέλθει από τη μικρομεσαία επιχειρηματικότητα γιατί είναι η μόνη που μπορεί να αναπτυχθεί. Σαφώς όσοι φαντάζονται γίγαντες επενδυτές, νομίζω ότι θα περιμένουν πάρα πολύ τόσο στις χώρες τους όσο και στην Ελλάδα. Ακόμα και ο αγωγός ΤΑΠ, μια επένδυση ύψους 2 δισεκατομμυρίων ευρώ μπορεί να απασχολήσει 8.000 άτομα. Και 10 αγωγοί ΤΑΠ να έρθουν θα γίνουν 80.000 άτομα.

Εμείς είμαστε 610.000 μικρομεσαίες επιχειρήσεις, η κάθε μια από εμάς αν προσλάβει ένα νέο άνεργο ή ένα άνω των 50 ετών που επιδοτείται και η απασχόληση του, μπορούμε να μειώσουμε την ανεργία κατά 50% της χώρας. Αντίστοιχα στην Ευρώπη, υπάρχουν 23.000.000 μικρομεσαίες επιχειρήσεις και 24.000.000 άνεργοι. Η Ευρώπη λοιπόν, το έχει δει ότι αν οι μικρομεσαίες επιχειρήσεις απασχολήσουν από ένα άνεργο θα μηδενίσουν την ανεργία στην Ευρώπη. Αντίστοιχα πρέπει να σκεφτόμαστε και εμείς.

Καλό είναι και αν δεν το έχετε κάνει προφανώς θα το έχει δει, υπάρχει μια έκθεση του Ευρωπαϊκού Κοινοβουλίου το Μάιο του 2016, και κάνει μια αναφορά στην Ε.Ε. των 15 και στην Ε.Ε. των 13. Και για να διευκρινίσω οι 15 είναι οι παλιές χώρες μέλη και οι 13 είναι οι νέες χώρες μέλη. Ευτυχώς δεν διαχωρίζει τις παλιές 15 σε 14 συν την Ελλάδα. Μας αφήνει στο ίδιο γκρουπ. Εκεί γίνεται μια αναφορά ως προς την ανάπτυξη και πως θα πρέπει να την προσεγγίσουμε. Θα σας πω ότι ο καλύτερος αναπτυξιακός νόμος είναι αυτός που απλουστεύει το επιχειρηματικό περιβάλλον, που μειώνει το διοικητικό φόρτο, που απλοποιεί τις φορολογικές διαδικασίες, που δίνει πρόσβαση στην χρηματοδότηση και που απλά αφήνει τις επιχειρήσεις να δουλέψουν.

Εγώ θα σας πω τρία παραδείγματα γιατί είναι αυτά που ενοχλούν τον επιχειρηματικό κόσμο τα τελευταία χρόνια της κρίσης. Πρώτο, η αγροτική μας παραγωγή μπορεί το εμπόριο να μην είναι στους 6 άξονες του αναπτυξιακού νόμου δεν μας ενοχλεί καθόλου αυτό, γιατί υπάρχουν δραστηριότητες που είναι υποστηρικτικές του εμπορίου. Θα σας πω ότι το εμπόριο κερδίζει από τη τιμή αγοράς και όχι από τη τιμή πώλησης. Άρα ο Έλληνας έμπορος προτιμάει να αγοράζει από το ελληνικό χωράφι και να το βάζει στο ράφι και όχι από το κοντέινερ να το βάζει στο ράφι. Πρέπει μάλιστα να αντιστραφεί ο ρόλος και να παίρνουμε το προϊόν από το ελληνικό χωράφι να το βάζουμε στο κοντέινερ για εξαγωγή. Άρα οι έμποροι θέλουν ελληνικά προϊόντα να μπορούμε να τα πουλήσουμε στο εσωτερικό και το εξωτερικό.

Πρωτογενής τομέας είναι το νούμερο ένα. Είναι κρίμα που σήμερα πουλάμε το τετραγωνικό χιλιόμετρο αγροτικής παραγωγής μας 18.000 ευρώ. Θα σας δώσω ένα σημείο αναφοράς, η Μάλτα το πουλάει με 186, το Λουξεμβούργο με 215, το Βέλγιο με 500.000 ευρώ και πρωταθλήτρια στην Ευρώπη είναι η Ολλανδία με 800.000 ευρώ, γιατί έχουν περισσότερη καλλιεργήσιμη γη, έχουν καλύτερες καιρικές συνθήκες, τι από όλα έχουν αυτοί και πουλάνε τόσο ακριβά την αγροτική τους παραγωγή και εμείς, δεν καλύπτουμε ούτε τις εσωτερικές ανάγκες αφού το 60% των τροφίμων το εισάγουμε και το 85% των βοδινών;

Το δεύτερο δεν αξιοποιούμε τις υποδομές μας είναι ντροπή αυτή τη στιγμή, ελληνικά πλοία της Ελληνικής Ακτοπλοΐας να δεξαμενίζονται στη Μάλτα γιατί είναι κλειστά τα ναυπηγεία μας. Δεν έχουν τα Ναυπηγεία του Σκαραμαγκά, της Ελευσίνας, της Σύρου; Είναι κρίμα οι Έλληνες εφοπλιστές να έχουν πάρει 1,3 δις από το πακέτο Γιούνκερ για να κτίσουν 50 πλοία μεσογειακά διπύθμενα και με νέα τεχνολογία εκπομπής ρύπων, και να έρχονται οι ολλανδοί να το παίρνουν πακέτο και να μην μπορούμε σε καμία γλίστρα του Περάματος να κτίσουμε ένα από αυτά τα 50 πλοία.

Αυτή θα ήταν ανάπτυξη, εκεί πρέπει να εστιάσουμε την προσοχή μας και νομίζω ότι στον πίνακα που έδωσε και ο Υπουργός με το τι έχει γίνει με τους προηγούμενους αναπτυξιακούς νόμους, πόσο κόστισε η κάθε θέση απασχόλησης, πόσα από τα έργα υλοποιήθηκαν, πόσα από τα λεφτά πληρώθηκαν. Δυστυχώς είχαμε ένα χρόνο αναμονής 29 μήνες και χρόνο αποπληρωμής άγνωστο. Από τα 1200 έργα του τελευταίου νόμου, υλοποιήθηκαν τα 50. Αυτά τα λάθη δεν πρέπει να επαναληφθούν.

ΜΑΚΗΣ ΜΠΑΛΑΟΥΡΑΣ (Πρόεδρος της Διαρκούς Επιτροπής Οικονομικών Υποθέσεων – Προεδρεύων των Επιτροπών): Κύριε Κορκίδη, τα έχει βγάλει και το Υπουργείο, είναι δημοσιοποιημένα.

ΒΑΣΙΛΕΙΟΣ ΚΟΡΚΙΔΗΣ(Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)): Θέλω να σας πω, επίσης, ότι το παράδοξο είναι, ότι όταν υπήρχαν τα χρήματα δεν υπήρχαν καλοσχεδιασμένοι αναπτυξιακοί νόμοι, γιατί ποτέ ο νόμος δεν υπηρέτησε το αναπτυξιακό μοντέλο της χώρας. Τώρα φαίνεται να έχουμε ένα καλοσχεδιασμένο αναπτυξιακό νόμο, αλλά δυστυχώς δεν έχουμε τους πόρους.

ΜΑΚΗΣ ΜΠΑΛΑΟΥΡΑΣ (Πρόεδρος της Διαρκούς Επιτροπής Οικονομικών Υποθέσεων – Προεδρεύων των Επιτροπών): Το λόγο έχει η κυρία Σακελλαρίδη.

ΧΡΙΣΤΙΝΑ ΣΑΚΕΛΛΑΡΙΔΗ( Πρόεδρος του Πανελληνίου Συνδέσμου Εξαγωγέων): Έχω καλυφθεί από ορισμένα, που είπανε και δεν θα πω τα ίδια.

Καταρχήν, κύριε Υπουργέ, κύριε Γενικέ Γραμματέα, θα μου επιτρέψετε να πω ότι χαίρομαι ιδιαιτέρως, πέρα από τη δική σας παρουσία, για την παρουσία του Προέδρου, του κ. Μπαλαούρα, διότι έχουμε κάνει μαζί στα ίδια διοικητικά συμβούλια της Τραπέζης της Ελλάδος επί σειρά ετών.

ΜΑΚΗΣ ΜΠΑΛΑΟΥΡΑΣ (Πρόεδρος της Διαρκούς Επιτροπής Οικονομικών Υποθέσεων – Προεδρεύων των Επιτροπών): Ήμουνα εκπρόσωπος των εργαζομένων στο Δ.Σ. της Τράπεζας της Ελλάδας και η κυρία Σακελλαρίδη ήταν μια εξαιρετική εκπρόσωπος.

ΧΡΙΣΤΙΝΑ ΣΑΚΕΛΛΑΡΙΔΗ( Πρόεδρος του Πανελληνίου Συνδέσμου Εξαγωγέων): Για να μην παρεξηγηθείτε, ήσασταν εκπρόσωπος των εργαζομένων της Τραπέζης της Ελλάδος. Ο Πανελλήνιος Σύνδεσμος Εξαγωγέων έχει παρακολουθήσει ενεργά όλη την πορεία του αναπτυξιακού νόμου, μέχρι την κατάθεση του και δυστυχώς, οφείλω να ομολογήσω ότι ήταν μακρά πορεία, ήταν από πέρυσι τον Ιούνιο, κλείνουμε ένα χρόνο. Πραγματικά, οι επαφές που είχαμε με την γενική γραμματεία στρατηγικών επενδύσεων και συγκεκριμένα, με τον κ. Λαμπριανίδη, ήταν πάρα πολύ εποικοδομητικές, διότι πάντοτε επεδίωκε συνεργασίες μαζί μας και όταν επιτέλους, μπήκε στην διαβούλευση και εμείς μπήκαμε στην διαβούλευση μαζί και κάναμε και μια πρόσκληση προς τους εξαγωγείς, ανοιχτή διαβούλευση θα έλεγα, όπου είχαμε πάνω από εκατό εξαγωγείς διαφόρων μεγεθών, από μικρές μέχρι αρκετά μεγάλες, ίσως και από τις πολύ μεγαλύτερες της χώρας μας και σε όλα τα προϊόντα που εξάγουμε. Βεβαίως, υπήρξαν προτάσεις, τις οποίες έχουμε υποβάλει και θα τις υποβάλλω συνοπτικά και σήμερα εδώ.

Θέλω να σταθώ μονάχα, σε κάτι θετικό καταρχήν, ότι η χώρα θα αποκτήσει αναπτυξιακό νόμο μετά από ένα μακροχρόνιο νομικό κενό. Επίσης, είναι θετικά ορισμένα καινούργια πεδία προτεραιότητας που δίνονται. Είναι πεδία προτεραιότητας επενδύσεων, κυρίως σε εξαγωγικό χαρακτήρα σε καινοτόμες δράσεις και με ενίσχυση, επίσης, στην ειδική ρήτρα της απασχόλησης.

Βέβαια, ο αναπτυξιακός αυτός νόμος γίνεται σε συνθήκες ύφεσης και αυτό παίζει μεγάλο ρόλο δυστυχώς, διότι παρόλο που θέλει να επεκταθεί και να συμπεριλάβει μικρές επιχειρήσεις, που είναι πάρα πολύ θετικό, βάζει όμως ένα κατώφλι πάρα πολύ χαμηλό, 100.000 επενδύσεις των 100.000 ευρώ. Άρα, πόσες επενδύσεις μπορούν να γίνουν; Δηλαδή, για να πιάσουμε το ποσόν, που και αυτό είναι μικρό, 1 - 1,5 δισ., θα πρέπει να γίνουν περίπου επενδύσεις που να αντιστοιχούν σε πέντε ΕΣΠΑ και σε εικοσιπέντε προγράμματα αγροτικής ανάπτυξης. Εκεί, νομίζω, ότι θα πρέπει κάπως να ανέβει, ίσως, αυτό το ποσόν, δεν ξέρω και εσείς θα δείτε, το πως θα πρέπει να το αντιμετωπίσετε.

Επίσης, θα πρέπει να δούμε και αυτό που είπε πριν από λίγο και ο κ. Μηταράκης, αναφέρομαι στο θέμα της προκαταβολής. Είναι γνωστό, ότι έχουνε σήμερα μία ασφυξία ρευστότητας οι επιχειρήσεις και αυτό το ακούσατε και από τις τράπεζες, δηλαδή, είναι πάρα πολύ γνωστό και χιλιοειπωμένο. Πιστεύω, ότι θα πρέπει να δούμε καλύτερα το θέμα της προκαταβολής και ας ακολουθηθεί για εμένα, το παράδειγμα του Ε.Σ.Π.Α., δηλαδή, να υπάρξει μια προκαταβολή αφού εγκριθούν τα επενδυτικά σχέδια. Εγώ, πιστεύω ότι αυτό, θα βοηθήσει πάρα πολύ. Πρέπει να αναφέρω ότι είναι θετικές οι φοροαπαλλαγές, οι σταθεροί συντελεστές, το λίζινγκ, η επιδότηση των δανείων, δηλαδή, όλα αυτά είναι επ’ ωφελεία των επιχειρήσεων και νομίζω, ότι θα δώσουν πράγματι μια ανάσα.

Επίσης, είναι σημαντικό, ότι μπορεί να καλυφθεί η ίδια συμμετοχή και από δανειακά κεφάλαια. Αυτό, είναι σημαντικότατο. Σε ό,τι αφορά την προκαταβολή, αναφέρθηκα. Σε αυτό το σημείο ολοκληρώνω, λέγοντας, ότι ελπίζουμε ότι με το καινούργιο νομικό πλαίσιο περνάει ένα μήνυμα «ότι θα έχουμε σταθερούς φορολογικούς συντελεστές» και αυτό είναι κάτι που θα βοηθήσει στις επενδύσεις, αλλά και οι διευκολύνσεις των δανειοδοτήσεων, σε συνδυασμό και με το σταθερό φορολογικό σύστημα. Ελπίζουμε ότι όλα τα παραπάνω, όπως το σταθερό φορολογικό σύστημα, θα δημιουργήσουν επενδύσεις και προσέλκυση επενδύσεων και αυτό είναι κάτι που συμβαίνει σε όλες τις ανεπτυγμένες οικονομίες. Πιστεύω ότι με αυτόν τον τρόπο, θα μπορέσει να γίνει η επανεκκίνηση των επιχειρήσεων.

Επίσης, θα ήθελα να μου επιτρέψετε να αναφέρω και σε αυτό: Ότι υπάρχουν όρια σε αυτό το νόμο που συζητάμε σήμερα, που αφορούν τα ανώτατα όρια του χάρτη των περιφερειακών ενισχύσεων - για τις άμεσες ενισχύσεις - και αυτό είναι πάρα πολύ χαμηλά. Το 100%, μήπως θα μπορούσε να είναι με τις φορολογικές διευκολύνσεις, να έχουμε 70% τη δυνατότητα και 30%, γιατί σας το είχαμε πει και τότε που το συζητούσαμε, κύριε Λαμπριανίδη, ότι 30% από τις φοροαπαλλαγές τις ίδιες. Πρέπει να δώσετε μια ανάσα, γιατί το 100% είναι υπερβολικό σαν νούμερο.

Δεν έχω να προσθέσω κάτι άλλο. Θα ήθελα να πω απλώς, ότι με τις διάφορες παρατηρήσεις και βλέποντας και τις βελτιώσεις, θα πρέπει να μάθουμε και το πότε θα μπορέσει να υπάρχει η εφαρμογή αυτού του νόμου, γιατί υπάρχει η ανάγκη έκδοσης πολλών αποφάσεων. Δηλαδή, πότε θα ενεργοποιηθεί αυτός ο νόμος; Θα ήθελα μια απάντηση από τον κ. Υπουργό. Θα έλεγα, ότι έτσι θα συμβάλει στην ανάπτυξη, που τόσο την περιμένουμε όλοι μας. Σας ευχαριστώ πολύ, κύριε Πρόεδρε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής Οικονομικών – Προεδρεύων των Επιτροπών): Το λόγο έχει η κυρία Κοσμοπούλου.

ΦΑΙΗ ΚΟΣΜΟΠΟΥΛΟΥ (Γενική Διευθύντρια της Πανελλήνιας Ένωσης Φαρμακοβιομηχανίας (ΠΕΦ)): Σας ευχαριστώ πολύ, κύριε Πρόεδρε. Εγώ δεν θα σας κουράσω ιδιαιτέρως, από αναφέρω μόνον δύο λόγια για την Πανελλήνια Ένωση Φαρμακοβιομηχανίας και δύο πράγματα από αυτά που περιμένουμε από τον αναπτυξιακό νόμο. Η Πανελλήνια Ένωση Φαρμακοβιομηχανίας απαριθμεί 40 εταιρείες, μεγάλες παραγωγικές μονάδες και εξάγει σε πάνω από 65 χώρες. Είναι ιδιαίτερα εξωστρεφής κλάδος και έχει μεγάλη συμβολή στην ελληνική οικονομία με 2,8 δισ. ευρώ στο Α.Ε.Π. της χώρας και οι θέσεις απασχόλησης να αγγίζουν τις 11.000 θέσεις εργασίας άμεσες και 23.000 έμμεσες και 55.000 προ-κλητές.

Με αυτή τη μεγάλη σημαντική συμβολή του κλάδου, μπορούμε να πούμε ότι περιμένουμε και εμείς από τον αναπτυξιακό νόμο, να προάγει ένα αναπτυξιακό πρότυπο, που να στοχεύει κυρίως στην διεθνή ανταγωνιστικότητα της χώρας. Ως ιδιαιτέρως εξωστρεφής κλάδος, εμάς μας ενδιαφέρει η ανταγωνιστικότητα της χώρας, μέσω όμως μιας ρεαλιστικής αποτίμησης της θέσης της ελληνικής οικονομίας στο παγκόσμιο οικονομικό καταμερισμό και συνεπακόλουθα στη μεταστροφή της οικονομικής δραστηριότητας από μη διεθνώς ανταγωνιστές κλάδους σε διεθνώς ανταγωνιστικούς, όπως είναι και η ελληνική φαρμακοβιομηχανία.

Ο κλάδος παραγωγής των φαρμακευτικών προϊόντων και η συμβολή του, η οποία φαίνεται από πολλές μελέτες και τελευταία έχει εκπονηθεί και μία από την Γενική Γραμματεία Βιομηχανίας, είναι πολύ σημαντική. Κατέχουμε τη δεύτερη θέση των εξαγωγών μετά το πετρέλαιο «DIM OIL». Είναι ένας κλάδος, στον οποίο η έρευνα και η τεχνολογία, ιδιαίτερα στο χώρο των φαρμάκων, αποτελεί στρατηγική σημασία προτεραιότητα και σε παγκόσμιο επίπεδο. Δεδομένου του γεγονότος ότι η σημαντικότητα του τομέα φαίνεται κυρίως μέσω της επάρκειας των φαρμάκων, της πρόσβασης στους ελέγχους των εισφορών και της υψηλής προστιθέμενης αξίας πρόκειται για ένα κλάδο υψηλής καινοτομίας και προστιθέμενης αξίας.

Συνεπώς, για να αποτελέσει ο νέος αναπτυξιακός νόμος ένα σύγχρονο εργαλείο ανάπτυξης, αλλά και προοπτικής βελτίωσης της διεθνούς ανταγωνιστικότητας της χώρας, εμείς, θα θέλαμε να προβλέπεται η παραγωγή διαφοροποιημένων γενόσημων φαρμάκων υψηλής ή οριακής καινοτομίας, όπως αυτό που προάγουν οι ελληνικές φαρμακοβιομηχανίες όπου να είναι το κύριο αντικείμενο των ελληνικών επιχειρήσεων, προκειμένου να αναπτυχθούν περισσότερο τόσο σε εθνικό αλλά κυρίως στο διεθνές στερέωμα.

Επίσης, να συμπεριλαμβάνονται οι άυλες δαπάνες έρευνας και ανάπτυξης, όπως κλινικές μελέτες, φαρμακοκινητικές μελέτες, μελέτες αποτελεσματικότητα, ασφάλειας και βιοϊσοδυναμίας. Παράλληλα, στην περίπτωση που πρόκειται για επενδυτικά σχέδια ανάπτυξης και παραγωγής καινοτόμων προϊόντων οριακής και υψηλής καινοτομίας το ποσοστό επιχορήγησης για αυτές τις δαπάνες να αυξάνεται πέραν του ορίου των περιφερειακών ενισχύσεων όπως άλλωστε συμβαίνει και σε άλλες χώρες.

Το τελευταίο που θα ήθελα να επισημάνω, είναι ότι ποσοστό των περιφερειακών ενισχύσεων για την Αττική, όπου εδράζεται εδώ το 90% των επιχειρήσεων της φαρμακευτικής βιομηχανίας, είναι πάρα πολύ χαμηλό. Συνεπώς, θα μπορούσε κανείς να συμπεράνει ότι προκειμένου να θέλει να επενδύσει ο κλάδος αυτός, θα πρέπει να δοθεί από την κυβέρνηση ιδιαίτερη μάχη, προκειμένου να δοθεί η εξαίρεση και να αυξηθεί αυτό το ποσοστό των περιφερειακών ενισχύσεων, μιας και ο κλάδος δραστηριοποιείται στο μεγαλύτερο ποσοστό του στην περιοχή αυτή. Εδώ τονίζω ότι θα θέλαμε να συνεχίσουμε να επενδύουμε, όπως όλα αυτά τα χρόνια της κρίσης που δεν μεταφέραμε τις έδρες μας, που παράγουμε στην Ελλάδα, που επενδύσαμε στην Ελλάδα και που θέλουμε να συνεχίσουμε να επενδύουμε στην Ελλάδα.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Τον λόγο έχει ο κ. Ξηρογιάννης.

ΓΕΩΡΓΙΟΣ ΞΗΡΟΓΙΑΝΝΗΣ (Επικεφαλής του Τομέα Αναπτυξιακών Πολιτικών του Συνδέσμου Επιχειρήσεων και Βιομηχανιών (ΣΕΒ)): Κύριε Πρόεδρε, κύριες και κύριοι βουλευτές η εξέλιξη της παραγωγικής βάσης σήμερα παρουσιάζει μια δραματική μείωση σύμφωνα με μετριοπαθείς υπολογισμούς του ΣΕΒ χρειαζόμαστε ένα επενδυτικό σοκ της τάξεως περίπου 90 δις μέχρι το 2020-2022. Παρ’ όλα αυτά οι δημόσιοι πόροι που έχουμε σήμερα διαθέσιμοι δεν επαρκούν να καλύψουν ούτε το 10% αυτού του κενού. Και στην ελληνική όμως περίπτωση τα διάφορα εργαλεία ενθάρρυνσης επενδύσεων που έχουν χρησιμοποιηθεί μέχρι σήμερα νομίζουμε ότι έχουν ολοκληρώσει πλέον τον κύκλο τους, ειδικά οι αναπτυξιακοί νόμοι και τα κίνητρα που έχουν ενσωματώσει διάφοροι φορολογικοί κώδικες μέχρι σήμερα. Όλοι μας, καταλαβαίνουμε ότι δεν έχουν αποδώσει τα αναμενόμενα.

Ο νέος νόμος εισάγει σίγουρα ορισμένες βελτιώσεις, χωρίς ωστόσο να υιοθετεί μια ριζικά, καινοτόμο προσέγγιση ενθάρρυνσης των επενδύσεων. Παράλληλα, όσο και η σημερινή των δημόσιων πόρων είναι ασφυκτική εκ των πραγμάτων καθιστά ανεπαρκή κάθε δυνατότητα νέου νόμου να συμβάλλει στο επιδιωκόμενο επενδυτικό άλμα. Άρα, θεωρούμε ότι η συζήτηση, πρέπει να εστιάσει σε μια νέα επενδυτική στρατηγική, πέρα από τα περιορισμένα όρια κάθε αναπτυξιακού νόμου. Αυτή η στρατηγική πρέπει να έχει τρία βασικά χαρακτηριστικά. Πρώτον, να ενθαρρύνει οριζόντια κάθε παραγωγική και αποδοτική επένδυση σε προϊόντα και υπηρεσίες προστιθέμενης αξίας. Αυτή τη επιβράβευση, αυτή η ενθάρρυνση πρέπει να είναι οριζόντια με κίνητρα που επιβραβεύουν επενδύσεις, που δημιουργούν κέρδη και θέσεις εργασίας.

Φυσικά, αυτά με τη σειρά τους μετεξελίσσονται σε πηγή πρόσθετων φορολογικών εσόδων και εισφορών για τα ταμεία. Δεύτερον, πρέπει να δούμε πάρα πολύ σύντομα την άρση των αντικινήτρων και τη μείωση της γραφειοκρατίας. Έχουμε υπολογίσει ότι αυτό το πρόσθετο κόστος της γραφειοκρατίας για τις επιχειρήσεις είναι περίπου στα 3,9 δις ευρώ. Είναι πάρα πολύ μεγάλο. Επίσης, θα πρέπει να χρησιμοποιούμε τα αναπτυξιακά εργαλεία με τη σωστή σειρά, δηλαδή πρέπει να δούμε τα κίνητρα και τα αντικίνητρα και στη συνέχεια το ΕΣΠΑ και τον αναπτυξιακό νόμο που έρχεται να λύσει σημειακά ή χωρικά προβλήματα.

Ο νέος αναπτυξιακός νόμος έχει θετικά στοιχεία όπως αντικαθιστά τις επιχορηγήσεις από κίνητρα, ενθαρρύνει εμβληματικές επενδύσεις, συγκεντρώνει τη δημόσια χρηματοδότηση και εκκαθαρίζει κάπως από προηγούμενα επιχειρηματικά σχέδια. Όμως πρέπει να δούμε κάποιες βελτιώσεις, με σημαντικότερες τις εξής: Οριζόντιες πολιτικές που υπάρχουν μέσα στο νομό, όπως η ταχύτερη αναδιανομή, συμψηφισμοί, καινοτομία, η φορολογική σταθερότητα, πρέπει να αφορούν όλες τις επιχειρήσεις και όχι μόνο τις ενταγμένες μέσα στο νομό, διαφορετικά δημιουργείται στρέβλωση και αυτό αφορά και τις μεγάλες επενδύσεις.

Θα πρέπει να υπάρχουν δικλείδες ασφαλείας, για την ανάκληση των δημόσιων πόρων, άρα υπολοίπου δίδονται στις επιχειρήσεις να επιστρέφονται στα δημόσια ταμεία. Δεν βλέπουμε ή δεν τεκμηριώνεται επαρκώς, γιατί οι δημόσιες επιχειρήσεις πρέπει να ενισχύονται και από τον αναπτυξιακό νόμο. Αυτό δημιουργεί λίγο μια στρέβλωση.

Η καινοτομία πρέπει να αντιμετωπιστεί συνολικότερα ,για τιμές από τον αναπτυξιακό νόμο πιάνετε ένα πολύ μικρό μέρος των αναγκών. Είναι θετικό το, ότι προσπαθεί, να δοθεί μια λύση στα προηγούμενα επενδυτικά σχέδια, νομίζω όμως ότι η ενσωμάτωση της δυνατότητας συμψηφισμών με υποχρεώσεις προς το δημόσιο, φόροι, εισφορές κ.τ.λ. μπορεί να λύσει το πρόβλημα πολύ πιο γρήγορα και πολύ πιο αποτελεσματικά. Τα ταμεία συμμετοχών είναι μια θετική εξέλιξη. Λείπουν όμως κάποιοι εχέγγυα λειτουργίας με ιδιωτο-οικονομικά κριτήρια, όπως για παράδειγμα η χρηματιστική διαφάνεια που εφαρμόζουν όλα τα τραπεζικά και πιστωτικά ιδρύματα στη χώρα.

Κλείνοντας νομίζουμε, ότι θα πρέπει να ευθυγραμμιστεί λίγο από τους κανόνες της καλής νομοθέτης. Άρα ναι μεν υπάρχει η ανάγκη για δευτερογενή νομοθεσία, μπορούν όμως οι τριάντα να δημοσιοποιηθούν αρκετά γρήγορα έτσι ώστε να ξέρουν οι επενδυτές, ποιες είναι οι διαδικασίες και οι κανόνες ένταξης. Επίσης η κωδικοποίηση των διατάξεων, σε ένα εύχρηστο οδηγό επιλογής και ένταξης, θα βοηθήσει πάρα πολύ, την χρηστικότητα και την λειτουργικότητα του νόμου. Θα καταθέσω και ένα υπόμνημα αναλυτικά. Αυτά από μένα. Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το καταθέσατε; Ωραία. Ευχαριστούμε τον κ. Ξηρογιάννη. Το λόγο έχει ο κ. Φιλιόπουλος.

ΓΙΩΡΓΟΣ ΦΙΛΙΟΠΟΥΛΟΣ (Εντεταλμένος Σύμβουλος του Συνδέσμου Εξαγωγέων Βορείου Ελλάδος): Αξιότιμε κύριε Πρόεδρε, αξιότιμε κύριε Υπουργέ, αξιότιμες κυρίες και κύριοι βουλευτές, μέλη της Επιτροπής, εκ μέρους του ΣΕΒΕ, θα ήθελα καταρχήν, να μεταφέρω τη λύπη του Προέδρου μας κ. Λουφάκη, που δεν μπόρεσε να παραστεί σήμερα και την παράκληση για εμάς, που βρισκόμαστε εκτός Αθηνών, δηλαδή η έδρα μας είναι εκτός Αθηνών, οι προσκλήσεις αυτές, αν είναι δυνατόν, να δίνονται με ένα μεγαλύτερο περιθώριο χρόνου, ώστε να μπορούμε, να ανταποκριθούμε καλύτερα.

Τώρα όσον αφορά στον επενδυτικό νόμο, έχουμε καταθέσει ένα λεπτομερές υπόμνημα, είμαστε ένας συλλογικός φορέας με 400 μέλη εταιρίες, πολλές εξ αυτών μικρομεσαίες, οι οποίες θέλουμε να ελπίζουμε, ότι θα μπορέσουμε, να εκμεταλλευτούμε το νέο νόμο, δεν θα σας κουράσω με πολλές παρατηρήσεις, δύο τρία σημεία μόνο: Πρώτον, όσον αφορά στο άρθρο 12 και στο θέμα των εξωστρεφών επιχειρήσεων, βλέπουμε ότι εξωστρεφείς χαρακτηρίζονται οι μικρομεσαίες επιχειρήσεις, οι οποίες αύξησαν την εξωστρέφεια τους, δηλαδή το λόγο αξίας των εξαγωγών τους προς τον κύκλο εργασιών τους, σε ποσοστό τουλάχιστον 10% κατά μέσο όρο, την τριετία πριν την αίτηση υπαγωγής του επενδυτικού σχεδίου.

Με βάση αυτό μια επιχείρηση, η οποία έχει εξαγωγές την τελευταία τριετία πάνω από το 90% του κύκλου των εργασιών της, δεν θα θεωρηθεί εξωστρεφής. Πιστεύουμε, ότι μπορεί να υπάρξει μια σχετική ρύθμιση, ώστε να διορθωθεί αυτή η λεπτομέρεια. Επίσης όσον αφορά στην αναδρομικότητα της επιλεξιμότητας των δαπανών, πιθανόν θα μπορούσε να συμπεριφερθούν, να γίνουν κάποιες βελτιώσεις. Όσον αφορά επίσης τις επιλέξιμες δαπάνες περιφερειακών ενισχύσεων, θα θέλαμε οι δαπάνες συμμετοχής των μικρομεσαίων εταιριών σε εμπορικές εκθέσεις να συμπεριληφθούν στις επιλέξιμες δαπάνες.

Τέλος, στην καταβολή της ενίσχυσης της επιχορήγησης δεν προβλέπεται ουδεμία προκαταβολή αυτής. Με βάση την περιορισμένη ρευστότητα που έχουμε σήμερα, προτείνουμε να καταβάλλεται η προκαταβολή με τις προϋποθέσεις των προηγούμενων νόμων ή ακόμη και με τη χρήση της προτεινόμενης δημιουργίας των ανοιχτών καταπιστευτικών λογαριασμών, που έχουν ήδη προβλεφθεί και θα εφαρμοστούν στα προγράμματα του ΕΣΠΑ 2014-2020.

Στο άρθρο 77, επίσης, αναφέρεται ότι για τα επενδυτικά σχέδια του 2004 και του 2011 το ποσό επιχορήγησης θα καταβληθεί σε 7 δόσεις. Πιστεύουμε ότι θα πρέπει να ληφθεί μέριμνα ώστε να μην ισχύει σε περίπτωση που ήδη η εταιρία έχει εκχωρήσει μέρος της επιδότησης σε τράπεζα ή έχει πάρει μέρος της επιδότησης με εγγυητική επιστολή.

Τέλος, στην επιστροφή κεφαλαίων, σε περίπτωση που δεν ολοκληρωθεί το επενδυτικό σχέδιο, προβλέπεται πλέον ότι θα γίνεται εντόκως, θεωρούμε ότι θα ήταν χρήσιμο εάν αυτό γινόταν ατόκως, λόγω της οικονομικής κρίσης και της αδυναμίας, πιθανόν, κάποιων εταιρειών ν’ ανταποκριθούν. Σας ευχαριστώ πάρα πολύ. Όπως είπα έχουμε καταθέσει σχετικό υπόμνημα και είμαστε στη διάθεσή σας.

 ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Ευχαριστώ κι εγώ τον κ. Φιλιόπουλο. Το λόγο έχει η κυρία Παπαρίδου, από τον Σύνδεσμο Επιχειρήσεων Πληροφορικής και Επικοινωνιών Ελλάδας.

 ΓΙΩΤΑ ΠΑΠΑΡΙΔΟΥ (Αντιπρόεδρος του Συνδέσμου Επιχειρήσεων Πληροφορικής και Επικοινωνιών Ελλάδας – ΣΕΠΕ): Καλησπέρα σας. Κατ' αρχάς θα ήθελα να ευχαριστήσω για την πρόσκληση να συμμετέχουμε στη συγκεκριμένη Επιτροπή. Είναι πολύ μεγάλη πρόκληση για μένα να έχω όλους εσάς εδώ και να μη σας μιλήσω για τον κλάδο της τεχνολογίας που είναι η βασική υποδομή της χώρας, αλλά ελπίζω να το κάνουμε κάποια άλλη φορά. Θα εστιάσω τώρα στο νομοσχέδιο για τον αναπτυξιακό νόμο. Έχουμε ήδη υποβάλει ηλεκτρονικά το υπόμνημά μας κι έχουμε και κάποια αντίγραφα εδώ τα οποία θα αφήσουμε στη γραμματεία.

Ξεκινώντας θα ήθελα να πω ότι θεωρούμε θετικό σημείο του σχεδίου νόμου ότι για πρώτη φορά υπάρχει σαφής αναφορά στις επιχειρήσεις του κλάδου της τεχνολογίας. Προχωρώντας στα διάφορα άρθρα. Πιστεύουμε ότι στόχος του νομοσχεδίου θα πρέπει να είναι η εξάντληση όλων των περιθωρίων, ώστε οι ενισχύσεις σε όλη τη χώρα να διατηρηθούν σε ικανοποιητικά επίπεδα και κυρίως στις Περιφέρειες Αττικής, Στερεάς Ελλάδας και Νοτίου Αιγαίου.

Θα πρέπει, επίσης, να επανεξετασθεί ο περιορισμός στην ενίσχυση επενδυτικών σχεδίων μεγάλων επιχειρήσεων στις Περιφέρειες Στερεάς Ελλάδας, Θεσσαλίας, Κεντρικής Μακεδονίας και Αττικής. Ταυτόχρονα, προτείνουμε να μην υπάρχει όριο συνολικής ενίσχυσης ανά υποβαλλόμενο επενδυτικό σχέδιο και τα όρια σώρευσης ενισχύσεων να έχουν εφαρμογή ανά Περιφέρεια και για συγκεκριμένο χρονικό διάστημα. Πιστεύουμε ότι τα 4 έτη είναι αρκετά. Κάτι που θεωρούμε πολύ σημαντικό είναι ότι πρέπει να επανασυσταθεί η Κεντρική Γνωμοδοτική Επιτροπή, διότι έλυνε πάρα πολλά θέματα στο παρελθόν και δημιουργήθηκαν προβλήματα από την κατάργηση της.

Κάτι που έχουν αναφέρει και οι προλαλήσαντες, αλλά θεωρούμε ότι κι αυτό είναι πολύ σημαντικό, είναι ότι θα πρέπει να γίνει διαγραφή της πρόβλεψης αποκλεισμού συμμετοχής επιχειρήσεων που δεν είναι κερδοφόρες, διότι εδώ αποκλείεται ένας πολύ μεγάλος αριθμός επιχειρήσεων. Στο άρθρο 14, αναφέρεται ότι για κάθε επενδυτικό σχέδιο η ποινή αποκλεισμού πρέπει να τεκμηριώνει τη δυνατότητα χρηματοδότησης. Αυτό δημιουργούσε πάντα ένα πρόβλημα στο παρελθόν, διότι στο στάδιο υποβολής της πρότασης δεν υπάρχει τέτοια δυνατότητα για να πάρουν κάποιο τέτοιο χαρτί από τις τράπεζες οι επιχειρήσεις. Αυτό θα έπρεπε λοιπόν να τεκμηριώνεται σε ένα μεταγενέστερο στάδιο, διότι είναι ανέφικτο να γίνει, ειδικά για τις μικρομεσαίες επιχειρήσεις.

Προτείνεται, επίσης, κατά την εξέταση οποιασδήποτε υποβαλλόμενης ένστασης να δικαιούται ο επενδυτής να παραστεί διά ζώσης για να μπορεί να εκφράσει τις απόψεις του. Από το άρθρο 20 μέχρι και 70, υπάρχουν διάφορα θέματα που θεωρούμε σημαντικά, όπως η αύξηση του ποσοστού φορολογικής απαλλαγής κατά έτος, η πρόβλεψη της προκαταβολής, όπως έχει ήδη συζητηθεί, το διάστημα τήρησης μακροχρόνιων υποχρεώσεων να μειωθεί σε 5 έτη για τις μεγάλες και 3 έτη για τις μικρομεσαίες επιχειρήσεις.

Να αυξηθεί το ποσοστό επιχορήγησης για τα επενδυτικά σχέδια της γενικής επιχειρηματικότητας, οι επενδύσεις καινοτομικού χαρακτήρα για τις μικρομεσαίες επιχειρήσεις να επεκταθούν και στις μεγάλες επιχειρήσεις και προκειμένου περί ενισχύσεων καινοτομικού χαρακτήρα, εκτός από έργα και προϊόντα, να γίνονται αποδεκτά υπηρεσίες λογισμικού το software re-cervices, όπως αναφέρουμε. Προτείνουμε να αυξηθεί το ποσοστό της επιχορήγησης για το καθεστώς επενδυτικών σχεδίων καινοτομικού χαρακτήρα, να μειωθεί ο αριθμός των εταιρειών που πρέπει να συμμετέχουν σε ένα clusters, διότι δεν θα είναι δυνατόν να υποβληθούν τέτοιες προτάσεις και προκειμένου περί επενδύσεων μείζονος μεγέθους, να αυξηθεί το όριο ενίσχυσης των 10 εκατομμυρίων ευρώ.

Ολοκληρώνοντας, θα θέλαμε να προτείνουμε να προστεθεί στην Επιτροπή Κοινωνικών Εταίρων και Δημόσιας Διοίκησης ένας εκπρόσωπος του ΣΕΠΕ. Στο Μητρώο Πιστοποιημένων Ελεγκτών, εκ των πραγμάτων υπάρχουν παντού θέματα τεχνολογίας, να προστεθούν ειδικότητες Μηχανικών Πληροφορικής και Τηλεπικοινωνιών, κάτι αντίστοιχο πρέπει να γίνει και στους Ελεγκτές, στο άρθρο 24 που είναι το Μητρώο των Αξιολογητών.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει η κυρία Σακελλαρίδη.

ΧΡΙΣΤΙΝΑ ΣΑΚΕΛΛΑΡΙΔΗ (Πρόεδρος του Πανελληνίου Συνδέσμου Εξαγωγέων): Ευχαριστώ πολύ, κύριε Πρόεδρε. Ξέχασα να πω κάτι που το θεωρούμε πάρα πολύ σημαντικό και που θα ωφελήσει, νομίζω, και οικονομικά γενικότερα. Θα πρέπει στον καινούργιο Αναπτυξιακό Νόμο, να υπάρξει και να προβλεφθεί μια λύση και στο θέμα των επενδυτικών σχεδίων που είχαν ενταχθεί σε προηγούμενους Αναπτυξιακούς Νόμους, αλλά δεν έχουν ολοκληρωθεί. Δεν έχουν ολοκληρωθεί για διάφορους λόγους, και να το συνεχίσουν, και έχω ένα υπόμνημα λεπτομερέστατο για σας το καταθέτω. Θα ήθελα απλώς, να πω, ότι έτσι θα δώσουμε και ένα μήνυμα εκτός των συνόρων της χώρας, ότι η Ελλάδα μας περνάει από την εποχή των «λουκέτων» και των αδειών κτιρίων, από τα κουφάρια αυτά, και μπαίνει στην ανάπτυξη. Θα σας καταθέσουν υπόμνημα, σας ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Βερνίκος.

ΓΕΩΡΓΙΟΣ ΒΕΡΝΙΚΟΣ (Πρόεδρος της Οικονομικής και Κοινωνικής Επιτροπής Ελλάδος): Κύριε Πρόεδρε, κύριε Υπουργέ, κύριοι Βουλευτές, εκπρόσωποι παραγωγικών φορέων, και εγώ εκ μέρους της Οικονομικής και Κοινωνικής Επιτροπής, δεν θέλω να σας κουράσω λέγοντας πράγματα που ήδη έχουν καλυφθεί.

Περισσότερο με ενδιαφέρει να τονίσω τη σημασία της Οικονομικής και Κοινωνικής Επιτροπής στο έργο το νομοθετικό. Να υπενθυμίσω ότι η Οικονομική και Κοινωνική Επιτροπή είναι ένας συνταγματικός θεσμός συμμετέχουν 25 φορείς και η σωστή λειτουργία και η σωστή συνεργασία με τη Βουλή μπορεί να βοηθήσει πάρα πολύ το νομοθετικό έργο. Διότι ακριβώς παίρνει μονοθεματικές απόψεις που ο κάθε φορέας μπορεί να έχει, τις επεξεργάζεται και τις παρουσιάζει σαν γενικότερες απόψεις των παραγωγικών φορέων, οπότε πλέον, η Βουλή έχει να συνεκτιμήσει και τη γενικότερη πολιτική κατάσταση.

Είναι ενδεικτικό, ότι το σχέδιο γνώμη της ΟΚΕ για το συγκεκριμένο νομοσχέδιο, το οποίο προφανώς, το θεωρούμε ότι είναι ένα θετικό νομοσχέδιο και έχει πολλές θετικές παραμέτρους, τις οποίες, είτε έχουν αναφερθεί, είτε περιλαμβάνονται στο σχέδιο νόμου το οποίο έχω. Υπάρχουν επιμέρους τοποθετήσεις, είναι ένα κείμενο 32 σελίδων, αύριο θα περάσει από την Εκτελεστική Επιτροπή της Οικονομικής και Κοινωνικής Επιτροπής και θα σας το αποστείλω, οπότε να έχετε ακριβώς μπροστά σας και το συγκεκριμένο κείμενο που μπορεί να σας βοηθήσει. Ευχαριστώ πολύ κι ελπίζω, να έχετε το χρόνο να μπορέσετε να διαβάσετε τις συγκεκριμένες προτάσεις.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ Μίχαλος.

ΚΩΝΣΤΑΝΤΙΝΟΣ ΜΙΧΑΛΟΣ (Πρόεδρος της Κεντρικής Ένωσης Επιμελητηρίων Ελλάδος (ΚΕΕΕ)): Ευχαριστώ πολύ, κύριε Πρόεδρε. Κύριε υπουργέ, κυρίες και κύριοι Βουλευτές, αγαπητοί συνάδελφοι, εκπρόσωποι φορέων. Θεωρώ, με όσους είχα τη δυνατότητα να μιλήσω από την ώρα που μπήκα στην αίθουσα, ότι έχουν καλυφθεί τα περισσότερα θέματα και σε πολλά τουλάχιστον, με τους συναδέλφους εκπρόσωπους επιχειρηματικών φορέων, ταυτίζονται περίπου οι απόψεις μας και έτσι θα αναφερθώ επιγραμματικά σε κάποια θέματα και βεβαίως, θα καταθέσουμε, κύριε Υπουργέ, κύριε Γενικέ, το αναλυτικό μας υπόμνημα της Κεντρικής Ένωσης Επιμελητηρίων Ελλάδος.

Θα ήθελα όμως με την ευκαιρία που βρίσκεστε εδώ, απλώς, επειδή βρίσκεται σε ένα εξαιρετικά δύσκολο, κομβικό σημείο η επιχειρηματικότητα στη χώρα μας τη δεδομένη στιγμή και με την ολοκλήρωση της αξιολόγησης, θα πρέπει πραγματικά να εκπέμψουμε ένα διαφορετικό στίγμα σε ό,τι αφορά την ιδιωτική πρωτοβουλία. Γνωρίζω ότι μπορεί να υπάρχουν ιδεολογικές διαφορές, σε κάθε περίπτωση όμως, από τη στιγμή που έχουμε όλοι συμπράξει με το ευρωπαϊκό όνειρο, με το ευρωπαϊκό όραμα, θα πρέπει να βρούμε αυτή τη χρυσή τομή, έτσι ώστε με την ενίσχυση του ιδιωτικού τομέα να μπορέσουμε να επιλύσουμε μια σειρά κοινωνικών προβλημάτων και ξεκινώντας από το φορολογικό, το οποίο είμαι σίγουρος ότι πάρα πολλοί από εσάς αντιλαμβάνεστε, ότι είναι εξαιρετικά οδυνηρό αυτή τη στιγμή για την επιχειρηματικότητα, αλλά και γενικότερα για τον Έλληνα πολίτη, σε ό,τι αφορά και την έμμεση φορολογία.

 Θα πρέπει από την ώρα που θα δρομολογηθούν κάποιες θετικές εξελίξεις, είτε μέσω του αναπτυξιακού νόμου, όπου θα ήθελα κ. Υπουργέ, να πω για άλλη μια φορά ότι χαιρετίζουμε το γεγονός ότι επιτέλους ήρθε ένας αναπτυξιακός νόμος. Υπήρχε μεγάλη χρονική καθυστέρηση, αλλά θεωρώ ότι εκπέμπει ένα θετικό στίγμα, όμως θα πρέπει πολύ σύντομα να δούμε και το θέμα του φορολογικού.

Επιγραμματικά θα ήθελα να αναφερθώ σε αυτό που εμμέσως είπε και η κυρία Σακελλαρίδη, νωρίτερα, μην ποινικοποιούμε την επιχειρηματικότητα η οποία είχε την «ατυχία» να συμμετάσχει σε προηγούμενους επενδυτικούς νόμους. Αναφέρομαι σε επενδυτικούς νόμους του 2004 και του 2011, που σύμφωνα με τη διάταξη 77, η αποπληρωμή αυτών των επενδυτικών σχεδίων θα ολοκληρωθεί σε επτά έτη. Νομίζω, ότι αυτό είναι εξαιρετικά άδικο, ιδιαίτερα για υφιστάμενες επιχειρήσεις οι οποίες την τελευταία πενταετία δίνουν μια πολύ σκληρή μάχη ώστε να παραμείνουν βιώσιμες. Επίσης, έχει αυστηροποιηθεί η έννοια της νέας ανεξάρτητης μικρομεσαίας επιχείρησης και, όπως θα δείτε και στην ανάλυση του υπομνήματος, θεωρούμε, ότι εκεί έχει εξαντλήσει πλέον τα όριά της η Ελληνική Κυβέρνηση, το Υπουργείο Ανάπτυξης, σε σχέση με το τί ισχύει από πλευράς κοινοτικής νομοθεσίας.

Επίσης, έχουμε τη ρήτρα κερδών για την οποία αναφέρθηκαν και άλλοι συνάδελφοι για την εξαετία της υφιστάμενης λειτουργίας των επιχειρήσεων ως προϋπόθεση για τη δυνατότητα λήψης επιχορήγησης. Λοιπόν, όχι μόνο διατηρείται η εξαετία, αλλά με το σχέδιο νόμου το οποίο έχει κατατεθεί κ. Υπουργέ, κ. Γενικέ, η εξαετία αυξάνεται σε επταετία και θεωρούμε ότι αυτό είναι εξαιρετικά άδικο. Ο καθορισμός επίσης, των 20 εκατομμυρίων ευρώ ως επιπλέον περιορισμός για τα επενδυτικά σχέδια και την κατηγοριοποίηση αυτών ως επενδυτικών σχεδίων μείζονος μεγέθους, αποτελεί και πάλι εθνική πρωτοβουλία, όπως, επίσης, και ο περιορισμός της ενίσχυσης στα 5 εκατομμύρια ευρώ.

Το τελευταίο σημαντικό που θα ήθελα να αναφέρω, υπάρχουν και άλλα όπως θα δείτε στο υπόμνημα, είναι το θέμα της ολοκλήρωσης του 50% των υφιστάμενων επενδυτικών σχεδίων, όπου ενώ υπήρχε προφορική δέσμευση ότι θα δοθεί χρόνος μέχρι τις 31/12/2017, ιδιαίτερα για κάποια μεγάλα επιχειρηματικά σχήματα όταν καλούνται μέχρι το τέλος του τρέχοντος έτους να ολοκληρώσουν το 50% της επένδυσής τους, αντιλαμβάνεστε ότι είναι εξαιρετικά δύσκολο υπό το φάσμα μιας κατάστασης με έλλειψη ρευστότητας και έλλειψη τραπεζικού δανεισμού. Αυτά ήθελα να πω κ. Υπουργέ, και καταθέτω το αναλυτικό μας υπόμνημα.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Μπίμπας.

ΔΗΜΗΤΡΙΟΣ ΜΠΙΜΠΑΣ (Επιστημονικός Σύμβουλος του Ινστιτούτου Μικρών Επιχειρήσεων (ΙΜΕ-ΓΣΕΒΕΕ)): Κύριε Πρόεδρε, κ. Υπουργέ, κυρίες και κύριοι Βουλευτές, θα θέλαμε να σας ευχαριστήσουμε για την εκτεταμένη διαβούλευση που δόθηκε στα πλαίσια αξιολόγησης του συγκεκριμένου νομοσχεδίου. Αναμφίβολα βασικός μοχλός υποστήριξης αναπτυξιακής διαδικασίας είναι το πρόγραμμα δημοσίων επενδύσεων, μέσα στο οποίο εισέρχεται και ο αναπτυξιακός νόμος, το οποίο κατά τις προηγούμενες περιόδους διέθεσε συνολικά περίπου 9,5 δις το 2004 και 6,6 δις το 2011. Μόλις, σήμερα ο Κρατικός Προϋπολογισμός επαναφέρει το ποσοστό αυτό στα 6,7 δις. Μέσα στο καθεστώς δημοσιονομικής προσαρμογής και λιτότητας από το 2009 έως σήμερα το Πρόγραμμα Δημοσίων Επενδύσεων έχει απωλέσει περίπου 20 δις συσσωρευτικά, γεγονός που έχει ασφαλώς αρνητική επίδραση στην αναπτυξιακή δυναμική και την αδυναμία ανάσχεσης του υφεσιακού κύματος που ακολούθησε τη δημοσιονομική προσαρμογή.

Είναι γνωστοί οι δείκτες του ακαθάριστου παγίου εξοπλισμού ο οποίος υποχώρησε επάνω από 100 μονάδες βάσης από το 2005 έως το 2015, όπως και ο δείκτης χρησιμοποίησης εργοστασιακού δυναμικού ο οποίος σύμφωνα με τις αναφορές της Τράπεζας της Ελλάδος φτάνει το 65% μεσοσταθμικά για το σύνολο της οικονομίας. Σύμφωνα με τις μετρήσεις τόσο της Εθνικής Τράπεζας των μηνιαίων δελτίων όσο και του ΙΜΕ-ΓΣΕΒΕΕ, ο δείκτης αυτός για τις μικρές και πολύ μικρές επιχειρήσεις αγγίζει και ποσοστά κάτω του 50%. Παρά το γεγονός όμως, ότι τα προηγούμενα χρόνια και ιδιαίτερα τις περιόδους που η οικονομία κατέγραψε υψηλά επίπεδα ανάπτυξης ο πολλαπλασιαστής των δημοσίων επενδύσεων δεν πέτυχε τους αναμενόμενους υψηλούς ρυθμούς συνεισφοράς στην μεγέθυνση του ΑΕΠ, ο αναπτυξιακός νόμος ήταν και παραμένει ένα σημαντικό εργαλείο μόχλευσης και παροχής ρευστότητας στις επιχειρήσεις.

Ασφαλώς η αποτυχία των δύο αναπτυξιακών νόμων να κλείσουν με ολοκλήρωση όλων των εγκεκριμένων σχεδίων, τόσο λόγο της κρίσης που ενέσκηψε όσο και εξαιτίας ατελούς σχεδιασμού εγείρει ερωτηματικά για την διάρθρωση, αλλά δεν ακυρώνει ένα σημαντικό πυλώνα ενεργούς πρόκλησης επιχειρηματικών και επενδυτικών πρωτοβουλιών, που αν λειτουργήσει συνδυαστικά με την προσέλκυση ξένων επενδύσεων δύναται να δημιουργήσει όρους ταχείας ανάκαμψης της ελληνικής οικονομίας. Δεν πρέπει να λησμονούμε, ότι βασικός πυλώνας στην αναπτυξιακή διαδικασία αποτελούν αναμφισβήτητα οι μικρομεσαίες επιχειρήσεις και, εδώ θα ήθελα να σταθώ, ιδιαίτερα εκείνες που μπορούν να συνδυάσουν την οικονομία γνώσης, καινοτομίας και αύξησης της απασχόλησης.

Στην Ελλάδα δημιουργούν το 87% των θέσεων απασχόλησης και σύμφωνα με μελέτη της Ε.Ε., παράγουν το μεγαλύτερο ποσοστό απορρόφησης των νεοεισερχόμενων στην αγορά εργασίας και δημιουργούν νέες θέσεις εργασίας σύμφωνα και με έρευνα της Ευρωπαϊκής Επιτροπής, ενώ ταυτόχρονα παράγουν το 75% της προστιθέμενης αξίας, όμως παρόλα αυτά έχουν περιορισμένη πρόσβαση στη χρηματοδότηση. Παραμένει όμως αμφίβολο αν ο δημοσιονομικός διορθωτής δεν επιδρά κατά προτεραιότητα αν χρειαστεί σε αυτή την κρίσιμη για την οικονομία κατηγορία δημόσιας δαπάνης.

Η πρόταση εισαγωγής του συγκεκριμένου πλαισίου για τον αναπτυξιακό νόμο περιλαμβάνει επί της αρχής θετικές πτυχές, όπως είναι η εισαγωγή φορολογικών κινήτρων με μνεία σε σταθερό φορολογικό περιβάλλον, η ενίσχυση συνεργατικών σχηματισμών με κίνητρα συνεργειών, η ενίσχυση επιχειρήσεων με δυναμική εξωστρέφειας, η σύνδεση θετικής αξιολόγησης των σχεδίων με τη δημιουργία και διατήρηση θέσεων απασχόλησης, η διασύνδεση των εγκεκριμένων σχεδίων με τις διαδικασίες ταχείας αδειοδότησης και τις στρατηγικές επενδύσεις.

Επιπλέον, θα πρέπει να αναφερθεί ότι είναι θετική η διεύρυνση των δικαιούχων στο πεδίο της καινοτομίας και της κοινωνικής οικονομίας. Επί της ουσίας όμως και στην πραγματική του εκδοχή, όχι στην διακηρυκτική οπτική, φαίνεται να αποκλείονται αρκετές από τις ομάδες, στόχους τους οποίους καταρχήν, ο νομοθέτης επικαλείται για την εισαγωγή του αναπτυξιακού νόμου. Τα κριτήρια υπαγωγής τουλάχιστον, μέχρι την εκδοχή του νόμου την οποία έχουμε μελετήσει, προσομοιάζουν σε ένα παζλ αποκλεισμού μεγάλης πλειοψηφίας των επιχειρήσεων είτε πρόκειται για νέες, για παραδοσιακές, για καινοτόμες εντάσεως εργασίας ή κεφαλαίου. Τα σωρευτικά κριτήρια τα οποία γνωρίζουμε, που είναι κατατεθειμένα στον υφιστάμενο νόμο, της τήρησης βιβλίων Γ’ Κατηγορίας, ελάχιστης επένδυσης του πρότερου κερδοφόρου βίου επί επτά ετών, οδηγούν σε μεγαλύτερη συγκεντροποίηση και ομογενοποίηση της αγοράς.

Άραγε, ποιος είναι ο λόγος να διαμορφωθεί ένα cluster οκτώ επιχειρήσεων, αν η κάθε επιχείρηση που το απαρτίζει είναι κερδοφόρα επί σειρά ετών και σημειώνει αυτόνομα κέρδη σε ένα περιβάλλον ύφεσης 25%; Άραγε, για ποιο λόγο θα πρέπει να αποκλειστεί ένα μεγάλο κομμάτι των μικρομεσαίων επιχειρήσεων από τη διαδικασία υποβολής; Επί της διαδικασίας εφαρμογής πρέπει να λυθούν κάποια επιπρόσθετα προβλήματα δημοσιότητας και διαχείρισης που αφορούν την κωδικοποίηση και απλοποίηση των δικαιούχων ανά κατηγορία ενίσχυσης, γεωγραφική περιοχή και κλάδο, καθώς και άλλα ζητήματα που έχουν να κάνουν με τη δευτερογενή νομοθεσία και τις κοινές υπουργικές αποφάσεις που θα πρέπει να υπογραφούν στη συνέχεια.

Τελειώνω όσον αφορά τα άρθρα, μείωση της ελάχιστης απαιτούμενης επένδυσης για τις μικρομεσαίες επιχειρήσεις, το ποσό να οριστεί σε κάτω από 100 χιλιάδες, απάλειψη της διάταξης για τα βιβλία Γ’ Κατηγορίας, που αποκλείει μεγάλο ποσοστό των επιχειρήσεων, απάλειψη του κριτηρίου, αν δεν έχει γίνει της επταετούς περιόδου κερδοφορίας. Το κριτήριο της δημιουργίας νέων θέσεων απασχόλησης αξιολογείται σαφώς, θετικά. Κυρία Πρόεδρε, έχουμε καταθέσει και γραπτό υπόμνημα. Να σημειώσω, ότι ο ελάχιστος ρυθμός συμμετοχής οκτώ επιχειρήσεων στα clusters Αττικής και Θεσσαλονίκης, ίσως είναι μια προβληματική διάταξη και θα πρέπει να την επανελέγξουμε. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και εμείς. Το λόγο έχει ο κ. Κόλλιας.

ΚΩΝΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος): Ευχαριστώ, κυρία Πρόεδρε. Κύριε Υπουργέ, κύριε Γενικέ, κυρίες και κύριοι Βουλευτές, για να είμαι χρήσιμος και τακτικός, θα προσπαθήσω να μην αναφερθώ σε αυτά που ακούστηκαν μέχρι σήμερα. Δεν θα σταθώ στο γεγονός, ότι η χώρα δεν έχει αναπτυξιακό νόμο, εδώ και δύο χρόνια, από τον Ιούνιο του 2014, που έγινε η τελευταία υπαγωγή επενδυτικού σχεδίου σε αναπτυξιακό νόμο. Θα σταθώ, ιδιαίτερα, στο γεγονός ότι ο αναπτυξιακός νόμος κατατίθεται στη Βουλή, πριν τη συγκρότηση Εθνικού Αναπτυξιακού Σχεδίου για το νέο παραγωγικό μοντέλο της χώρας.

 Το Οικονομικό Επιμελητήριο της Ελλάδος, έχει επανειλημμένα τοποθετηθεί για το ρόλο που πρέπει να παίξει ο αναπτυξιακός νόμος, τον οποίο θεωρεί ως μέσο για την επανεκκίνηση της ελληνικής οικονομίας και γι' αυτό το λόγο χαιρετίζουμε, ότι έρχεται αυτός ο αναπτυξιακός νόμος, αλλά δεν μπορούμε να καταλάβουμε, γιατί δεν προβλέπεται η συμμετοχή εκπροσώπου του φορέα μας στο Αναπτυξιακό Συμβούλιο, κύριε Υπουργέ. Θεωρώ ότι είναι ένα σημείο, το οποίο πρέπει να το διορθώσετε και είμαστε εδώ για να βοηθήσουμε. Ξέρετε πόσοι οικονομολόγοι - μελετητές ασχολούνται με τον αναπτυξιακό νόμο; Θεωρούμε ότι μπορούμε να συνδράμουμε και εμείς, να βοηθήσουμε την Κυβέρνηση, αυτός είναι άλλωστε και ο ρόλος μας, ούτως ώστε να κάνουμε αυτή τη φυγή προς τα εμπρός.

Το νέο νομοσχέδιο, όπως αναφέρθηκε, είναι ένα γενικό πλαίσιο, το οποίο για να εφαρμοστεί προϋποθέτει και την έκδοση μεγάλου αριθμού Κοινών Υπουργικών Αποφάσεων, οδηγών και εγχειριδίων υποστήριξης, χρειάζονται πάνω από 30 ΚΥΑ, ώστε να αρχίσει η ένταξη των προτάσεων. Ο νέος αναπτυξιακός νόμος, έχει δύο ουσιαστικές διαφορές σε σχέση με τον προηγούμενο.

Πρώτον, η χρηματοδότηση για την επένδυση χωρίς τις φοροαπαλλαγές, μπορεί να φτάσει έως και το 70% και μόνο με τις φοροαπαλλαγές, αυτό μπορεί να γίνει 100%.

Δεύτερον, ανά επενδυτικό σχέδιο μπορεί η χρηματοδότηση να φτάσει τα 5 εκατ. ευρώ, δηλαδή, εστιάζει πιο πολύ στα μικρομεσαία επενδυτικά σχέδια.

Που χωλαίνει κατά την άποψή μας;

Στην έλλειψη σύνδεσής του με χρηματοδοτικά εργαλεία από την Ευρωπαϊκή Τράπεζα Επενδύσεων, από το ΕΣΠΑ κ.λπ.. Στη παρούσα φάση γνωρίζουμε όλοι, ότι το ζητούμενο και το μεγάλο πρόβλημα των επιχειρήσεων, είναι η έλλειψη ρευστότητας και λόγω της ανυπαρξίας και του τραπεζικού συστήματος - ακούστηκε και πιο πριν - ώστε όλα αυτά να καθιστούν απαγορευτική την οποιαδήποτε επένδυση για πολύ μεγάλο αριθμό επιχειρήσεων. Επιπροσθέτως, η αναφορά σε σταθερό φορολογικό σύστημα με εξαιρετικά, όμως, υψηλό συντελεστή δεν προσδίδει την αναπτυξιακή διάσταση, που θα προσέλκυε μεγαλύτερο ενδιαφέρον επενδυτών. Οι προτάσεις μας εν τάχει είναι οι εξής.

Προτείνουμε για τις εξαγωγικές επιχειρήσεις και θεωρούμε ότι εδώ θα συμφωνήσει μαζί μας και η Πρόεδρος του Πανελληνίου Συνδέσμου Εξαγωγέων, ότι για τις εξαγωγές επιχειρήσεις με την προϋπόθεση ότι οι εξαγωγές αποτελούν άνω του 50% του συνολικού κύκλου εργασιών, ο φορολογικός συντελεστής επί των διανεμόμενων κερδών να μειώνεται στο 15% και αντίστοιχα προτείνουμε ο φορολογικός συντελεστής να μεταβάλλεται με βάση τη δημιουργία νέων θέσεων εργασίας, να δίνουμε το κίνητρο, δηλαδή, για τη δημιουργία νέων θέσεων εργασίας. Προτείνουμε τη μείωση του ποσού των 250.000 ευρώ, που προβλέπεται για την κατάθεση της οικονομοτεχνικής μελέτης σε 100.000 ευρώ, δεδομένου ότι το ποσό αυτό προβλέπεται στο σχέδιο νόμου ως το ελάχιστο ύψος επενδυτικού σχεδίου.

Κύριε Υπουργέ, γνωρίζετε ότι με τους προηγούμενους αναπτυξιακούς νόμους ίσχυε για κάθε οικονομοτεχνική μελέτη και θα έπρεπε να συνυπογράφεται υποχρεωτικά από οικονομολόγο, μέλος του ΟΕΕ και αυτό προϋποθέτει ενημέρωση και εξειδίκευση του μελετητή. Κύριε Υπουργέ, έχουμε καταθέσει τις προτάσεις μας και νομίζω ότι σε συνεργασία με το Υπουργείο, είναι αναγκαία και επιβεβλημένη η προώθηση πλαισίου πιστοποίησης προσόντων των οικονομολόγων - μελετητών του αναπτυξιακού νόμου. Το Οικονομικό Επιμελητήριο, είναι έτοιμο να καταρτίσει τέτοιο Μητρώο, σε συνεργασία με το Υπουργείο πιστοποιώντας τη γνώση τους για την επάρκεια τους.

Όσον αφορά για την εξυπηρέτηση των αναγκών αξιολόγησης. Στο νομοσχέδιο αναφέρεται η αξιοποίηση του Εθνικού Μητρώου Πιστοποιημένων Αξιολογητών και Ελεγκτών. Θεωρούμε ότι το επενδυτικό σχέδιο, όπως είναι γνωστό, περιλαμβάνει οικονομικά και τεχνικά στοιχεία, η αξιολόγηση των οποίων πρέπει να γίνεται από τους αντίστοιχους επιστήμονες. Αποτελεί, βέβαια, μεγάλη αντίφαση το γεγονός, να διαταράσσεται η Αρχή της Ειδικότητας στην αξιολόγηση των επενδυτικών προγραμμάτων και να εμφανίζονται συχνά περιπτώσεις, που αξιολογητές τεχνικής κατάρτισης να επιλαμβάνονται οικονομικών στοιχείων και το αντίστροφο, με κρίσιμες συνέπειες για την μετέπειτα πορεία της ολοκλήρωσης της επένδυσης.

Πιστεύουμε ότι η ανάθεση σε έναν αξιολογητή δεν διασφαλίζει το αδιάβλητο και την αμεροληψία της αξιολογικής διαδικασίας και προτείνεται η αξιολόγηση για το μεν οικονομικό σκέλος του επενδυτικού σχεδίου να γίνεται από οικονομολόγο - αξιολογητή, μέλος ειδικού μητρώου, που θα τηρείται στο Οικονομικό Επιμελητήριο και θα διασυνδέεται με το ηλεκτρονικό σύστημα της Γενικής Διεύθυνσης Ιδιωτικών Επενδύσεων και για το τεχνικό μέρος, από τον αντίστοιχο επιστήμονα, ανάλογα του είδους της επένδυσης. Αντίστοιχα, πρέπει να γίνεται και ο έλεγχος. Τέλος, εκφράζουμε και την έκπληξη ότι δε μπαίνουν μέσα καθόλου υποδομές ενέργειες, έτσι ώστε αποδυναμώνεται η ενεργειακή ασφάλεια, ο ανταγωνισμός και η διαφοροποίηση των οδών και πηγών προμήθειας, ενέργειας και των διασυνδέσεων της χώρας με την Ε.Ε.. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών-Πρόεδρος της Επιτροπής Παραγωγής και Εμπορίου): Ευχαριστούμε τον κ. Κωνσταντινίδη. Το λόγο έχει ο κ. Νικόλαος Θεοχαράκης.

ΝΙΚΟΛΑΟΣ ΘΕΟΧΑΡΑΚΗΣ (Πρόεδρος του Κέντρου Προγραμματισμού και Οικονομικών Ερευνών): Ευχαριστώ, κυρία Πρόεδρε. Το ΚΕΠΕ είναι ένας ερευνητικός οργανισμός εποπτευόμενος από το Υπουργείο Οικονομίας, Ανάπτυξης και Τουρισμού. Έτσι δεν είναι ένας φορέας, που έχει συγκεκριμένο λόγο να είναι υπέρ ή κατά του αναπτυξιακού νόμου. Να πω ότι ο ρόλος του ΚΕΠΕ πιστεύω ότι θα είναι ιδιαίτερα σημαντικός μετά την εφαρμογή του αναπτυξιακού νόμου, όταν η Ελληνική Κυβέρνηση και το Ελληνικό Κοινοβούλιο θα ζητήσουν, να γίνουν έρευνες πάνω στην επίπτωση των συγκεκριμένων μέτρων και ιδιαίτερα, προκειμένου, να γίνουν οι απαραίτητες αλλαγές εκεί που η ζωή θα αποδείξει ότι κάποια μέτρα τα οποία ελήφθησαν, δεν ήταν όσο επιτυχή φανταζόταν κανένας.

Να πω το εξής. Στην παρούσα συγκυρία σ' αυτή τη φοβερή λιτότητα κάποιο αναπτυξιακό σχέδιο ή αναπτυξιακός νόμος ακούγεται περίπου σαν αντίφαση εν όροις. Είναι, πραγματικά, εξαιρετικά δύσκολο να σχεδιάσει κανένας ανάπτυξη, όταν έχει τα συγκεκριμένα βαρίδια, που επιβάλλει το πρόγραμμα. Από την άλλη μεριά κάτι πρέπει, να γίνει και μ’ αυτή τη λογική η καθόλου αξιοζήλευτη θέση του Υπουργείου είναι, να δοκιμάσει ό,τι καλύτερο μπορεί, να κάνει, δεδομένου ότι τα συνολικά διαθέσιμα κονδύλια για να επιτευχθεί η ανάπτυξη, είναι πολύ περιορισμένα. Μ’ αυτή τη λογική, λοιπόν, κάποιος θα πρέπει, να μπορέσει, να έχει μια ισορροπία στο τι θα κάνει, να επιλέξει τους κλάδους εκείνους, οι οποίοι είναι περισσότερο υποσχόμενοι.

Ως εκ τούτου εάν κοιτάξει κανένας την ελληνική οικονομία και δει τι είχε συμβεί, επιλέξει με κάποια επιστημονικά κριτήρια τους κλάδους, που είχαν συγκριτικά πλεονεκτήματα, θα δει ότι ναι μεν πρέπει αυτούς, να τους βοηθήσει, από την άλλη μεριά πρέπει, να κάνει χρήση των διαθέσιμων πόρων, που υπάρχουν σ’ αυτή την κοινωνία και την οικονομία, το ανθρώπινο κεφάλαιο κυρίως και τους επιστήμονες, άρα, να εστιάσει πάνω στην καινοτομία και στην έρευνα, να ενισχύσει την περιφέρεια, με ενίσχυση, επίσης, τις τεχνολογίες πληροφορικής και τηλεπικοινωνιών, που δεν είναι μόνο ένας κλάδος, αλλά θα έχει οριζόντια επίπτωση σε όλα τα κομμάτια της ελληνικής οικονομίας. Να ενισχύσει τους θεσμούς της κοινωνικής και αλληλεγγύης οικονομίας, που είναι ένας βασικός κλάδος μέσα απ’ τον οποίο μπορεί αυτή η χώρα, ν’ ανακάμψει, δεδομένου ότι όταν έχεις 25% ανεργία, που ένας στους δύο νέους είναι άνεργοι, μόνο μέσα από τέτοιους θεσμούς μπορεί, να έρθει η ανάπτυξη.

Αντιλαμβάνομαι ότι όλοι οι φορείς ζητούν τις συγκεκριμένες εξαιρέσεις. Θα ήταν πάρα πολύ ωραίο, να μπορούσαν να επιδοτηθούν τα πάντα και να πάμε στο όραμα της ακίνδυνης. Κάτι τέτοιο δεν πρέπει, να γίνει. Το κράτος, βέβαια, είναι ο μεγαλύτερος φορέας ανάληψης επιχειρηματικού κινδύνου. Από την άλλη μεριά δεν μπορεί κανένας, να έχει τσάμπα επιχειρηματικότητα. Θα πρέπει το κράτος, κάτι το οποίο έχει τις προϋποθέσεις να είναι κερδοφόρο, να το βοηθήσει παραπέρα. Άρα, λοιπόν, πιστεύω ότι το συγκεκριμένο σχέδιο κρατά μια καλή ισορροπία ανάμεσα στην εξωστρέφεια, στην περιφερειακή ανάπτυξη, στους κλάδους που θα οδηγήσουν την ελληνική οικονομία και ιδιαίτερα στον αγροτδιατροφικό τομέα είναι μια πολύ σημαντική καινοτομία από τον τρόπο που το προσεγγίζει, όχι απλά μια συνέχιση ενίσχυσης κλάδων, οι οποίοι είχαν συγκριτικά πλεονεκτήματα. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών-Πρόεδρος της Επιτροπής Παραγωγής και Εμπορίου): Ευχαριστούμε κι εμείς τον κ. Θεοχαράκη. Το λόγο έχει ο κ. Ευάγγελος Σπινθάκης.

ΕΥΑΓΓΕΛΟΣ ΣΠΙΝΘΑΚΗΣ (Πρόεδρος της Πανελλήνιας Ένωσης Συμπράξεων Κοινωνικής Οικονομίας): Η Πανελλήνια Ένωση Συμπράξεων Κοινωνικής Οικονομίας είναι ένας μη κερδοσκοπικός φορέας, που έχει στόχο την προώθηση κοινωνικής και αλληλέγγυας οικονομίας και είμαι ευχαριστημένος που ακούστηκε από εσάς αυτός ο όρος. Είναι τραγικό που σε μια χώρα που βρίσκεται σε αυτό το αδιέξοδο, δεν έχει προωθηθεί καθόλου την κοινωνική οικονομία. Η κυβέρνηση ΠΑΣΟΚ το 2011 έκανε ένα νόμο και μετά τον εγκατέλειψε. Η τωρινή κυβέρνηση, αν και στις διακηρύξεις είναι θετική προς αυτή την κατεύθυνση ωστόσο, όλα τα μέτρα που λαμβάνονται στη πράξη ακυρώνουν την πρόθεση της κυβερνητικής και αλληλέγγυας οικονομίας.

Παράδειγμα κύριε Σταθάκη η νεοφυής επιχειρηματικότητα όπου ενώ αναφέρονται δικαιούχοι φορείς key cert και γενικά οι κυβερνητικοί φορείς, στη πράξη θα δείτε ότι όλοι οι όροι ήταν απαγορευτικοί. Εμείς λοιπόν, κάνουμε ένα Συνέδριο 10,11 και 12 Ιουνίου που είστε καλεσμένοι, συζητάμε όλα αυτά τα πράγματα, τα θέματα και έχουμε ειδική θεματική ομάδα η οποία στήσει για τον αναπτυξιακό νόμο- και θα το καταθέσω τώρα-και πως μπορεί η κοινωνική επιχειρηματικότητα να ενισχυθεί και από τον αναπτυξιακό νόμο. Επικεφαλής είναι ο κύριος Κοσκοβόλης.

Υπάρχει μια αντίφαση σχετικά με την προώθηση της κοινωνικής οικονομίας μέσω του αναπτυξιακού νόμου. Δεν υπάρχει ίδια συμμετοχή, ίδια κεφάλαια συνεπώς όταν βάζει στο νομοσχέδιο ότι είναι επιλέξιμες και οι key-cert αλλά στην ουσία εφόσον δανείζεται πρέπει να επενδύσει γιατί δεν μπορεί να περιμένει απόσβεση γιατί οι key-cert μοιράζουν μεροκάματα δεν μοιράζουν κέρδη, άρα δεν μπορεί να πάρει τα λεφτά του πίσω συνεπώς, είναι λίγο αντιφατικά αυτά που θα πω. Τουλάχιστον θα μπορούσαν να γίνουν κάποιες αλλαγές για τις οποίες θα μιλήσω ώστε όταν αλλάξει το θεσμικό πλαίσιο για τις key-cert να υπάρχει ο αναπτυξιακός νόμος που να τις ευνοεί.

Συγκεκριμένα, άρθρο 1, πρέπει να προστεθεί στους σκοπούς του αναπτυξιακού νόμου το εξής, η ενδυνάμωση και στήριξη της κοινωνικής οικονομίας και επιχειρηματικότητας, ως διακριτής παραμέτρου κοινωνικής συνοχής και οικονομικής ανάπτυξης εντάσεως εργασίας. Όπου αναφέρονται μικρομεσαίες επιχειρήσεις, πρέπει να αναφέρονται ονομαστικά και οι κοινωνικοί συνεταιρισμοί περιορισμένης ευθύνης οι οποίες δεν αναφέρονται. Στην αξιολόγηση πρέπει να συμμετέχουν φορείς της κοινωνικής οικονομίας, πρέπει να μπουν κριτήρια όπως κοινωνικά παρεχόμενο όφελος, επίτευξη απασχόλησης, κάλυψη κοινωνικών αναγκών, κινητοποίηση κοινωνικού κεφαλαίου, πρέπει να υπάρχει λογαριασμός escrowed account στο οποίο κάθε επενδυτής μπορεί να πληρώνει μόνο το κομμάτι εκείνο το οποίο αναλογεί σε αυτό που έχει λάβει.

Πρέπει να ενταχθεί στο νόμο αυτό η έννοια της κοινωνικής καινοτομίας, δεν είναι μόνο η τεχνολογική αλλά και η κοινωνική καινοτομία, η οποία κινητοποιεί κοινωνικό κεφάλαιο. Στο ταμείο συμμετοχών στο κεφάλαιο ΙΑ΄, πρέπει να υπάρχει δυνατότητα σε φορείς κοινωνικής και αλληλέγγυας οικονομίας, να επενδύουν σε νέα χρηματοδοτικά εργαλεία τα οποία δεν υπάρχουν το ξέρει ο κύριος Σταθάκης αυτό. Και τέλος, πρέπει να αναφερθεί στο κεφάλαιο ΙΒ΄ και ΙΓ΄ η έννοια της εταιρικής κοινωνικής ευθύνης. Συνεπώς, όσοι επενδυτές μπουν σε αυτό τον νόμο να είναι υποχρεωμένοι να αποδίδουν κοινωνικός όφελος και θέσεις εργασίας σε τοπικό επίπεδο. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών-Πρόεδρος της Επιτροπής Παραγωγής και Εμπορίου): Θα ήθελα να κάνω ένα σχόλιο σε σχέση με την εταιρική κοινωνική ευθύνη το οποίο αναφέρατε. Είναι αντικείμενο και πρωτοβουλίας του Γαλλικού Κοινοβουλίου σε επίπεδο πανευρωπαϊκό να ισχύσει. Το λόγο έχει ο κύριος Ρεγκούζας.

ΒΑΣΙΛΕΙΟΣ ΡΕΓΚΟΥΖΑΣ (Πρόεδρος τους Συνδέσμου Εταιρειών Συμβούλων Management Ελλάδος (ΣΕΣΜΑ)): Κυρία Πρόεδρε, κύριε Γενικέ Γραμματέα, κύριες και κύριοι Βουλευτές, καταρχάς ο Σύνδεσμος Εταιρειών Συμβούλων Management σας ευχαριστεί για την πρόσκληση. Είναι δεδομένο ότι το σχέδιο νόμου κύριε Λαμπριανίδη και κύριοι Βουλευτές, ανταποκρίνεται ή τείνει να ανταποκριθεί στο μακροοικονομικό και μικροοικονομικό περιβάλλον της χώρας. Είναι πάλι δεδομένο ότι δεν είναι το ιδεατό και δεν θα το περίμενε και κανένας. Επομένως κοιτάμε κάτι που να είναι όσο το δυνατόν, να ανταποκρίνεται περισσότερο στις παρούσες οικονομικές συνθήκες. Με βάση το σχέδιο νόμου έχουμε κάνει, εστιάζουμε σε 7 προτάσεις, ο σύνδεσμος τις οποίες θα θέλαμε να τις κοιτάξετε.

Πρώτον: Άρθρο 10 παράγραφος 3. Το είπε και ο κ. Μίχαλος. Επτά ζημιογόνες χρήσεις που να υπάρχει κέρδος ή να είναι ζημιογόνες να το πω αντίστροφα, δεν μπαίνουν στον αναπτυξιακό νόμο οι επιχειρήσεις.

ΛΟΗΣ ΛΑΜΠΡΙΑΝΙΔΗΣ (Γενικός Γραμματέας του Υπουργείου Ανάπτυξης): Και να πάρουν την χορήγηση.

ΒΑΣΙΛΕΙΟΣ ΡΕΓΚΟΥΖΑΣ (Πρόεδρος τους Συνδέσμου Εταιρειών Συμβούλων Management Ελλάδος (ΣΕΣΜΑ)): Δεν είναι άδικο; Γιατί πρέπει να έχουν κέρδη.

ΛΟΗΣ ΛΑΜΠΡΙΑΝΙΔΗΣ(Γενικός Γραμματέας του Υπουργείου Ανάπτυξης): Δεν είναι θέμα αναπτυξιακού νόμου.

ΒΑΣΙΛΕΙΟΣ ΡΕΓΚΟΥΖΑΣ (Πρόεδρος τους Συνδέσμου Εταιρειών Συμβούλων Management Ελλάδος (ΣΕΣΜΑ)): Ναι άλλα δεν παίρνουν επιχορήγηση. Δεν είναι άδικο; Γιατί το λέω: Έστω και για μια χρονιά. Κύριε Λαμπριανίδη, το ξέρετε, το έχουμε συζητήσει το θέμα και νομίζω ότι το έχετε κατανοήσει και εσείς:2008-2015 έχουμε 7 χρονιές με ΑΕΠ αρνητικό . Ήταν άξιες οι επιχειρήσεις να έχουν κέρδη. Στα οκτώ χρόνια μια χρόνια μόνο·

ΛΟΗΣ ΛΑΜΠΡΙΑΝΙΔΗΣ(Γενικός Γραμματέας του Υπουργείου Ανάπτυξης): έχουμε θετικό ΑΕΠ. Και τα επτά εφτά χρόνια είναι έτσι.

ΒΑΣΙΛΕΙΟΣ ΡΕΓΚΟΥΖΑΣ (Πρόεδρος τους Συνδέσμου Εταιρειών Συμβούλων Management Ελλάδος (ΣΕΣΜΑ)): Νομίζω ότι είναι άδικο πρέπει να το κοιτάξετε , είχατε συνετιστεί την άποψή μας και την στηρίζατε, και να σας πω και κάτι που διευκολύνει: οι μικροεπεμβάσεις μπορεί να βοηθήσουν πάρα πολύ, διότι έχουμε κατεβάσει τα όρια, εσείς τα κατεβάσατε οπότε- από τη μικρή επιχείρηση το ότι είναι ζωντανή, τότε είναι άθλος. Άλλωστε η χρηματοοικονομική ιδέα όπως ξέρετε δεν μετριέται με τα κέρδη τα οποία επηρεάζονται από τις αποσβέσεις μετριέται από το ΕΠΕΑ και ακόμη και στις προβληματικές επιχειρήσεις, οι τράπεζες ελέγχουν τον δείκτη του χρέους προσωπικά. Δεν στέκει και είμαι σίγουρος ότι το κατανοείτε.

Δεύτερον: Φορολογικός συντελεστής. Δεν καταλαβαίνω γιατί ο φορολογικός συντελεστής να είναι σταθερός σε πάνω από 20 εκατ. €.; Δεν θα μπορούσε να κατέβει στα 10 εκατομμύρια ευρώ ή ακόμη και περισσότερο; Εμείς κάναμε μια ανάλυση του κόστους/οφέλους του εγχειρήματος και βλέπουμε ότι είναι πολύ σημαντικό. Δηλαδή τα οφέλη είναι πολύ περισσότερα. Και πάλι είμαι σίγουρος, γιατί έχω κουβεντιάσει μαζί σας, ότι το συμμερίζεστε και αυτό. Να σας πω κάτι: Είναι και ένα εντός εισαγωγικών ανέξοδο, να το πω έτσι, μια ανέξοδη ευκαιρία που δίνεται στις επιχειρήσεις.

Τρίτον: Φορολογικές απαλλαγές. Γνωρίζουμε ότι όλες οι επιχειρήσεις έχουν πρόβλημα ρευστότητας σήμερα. Επομένως δίνετε μέγιστη φορολογία-απαλλαγή είκοσι τοις εκατό που σημαίνει σε πέντε χρόνια, αν εξαντλήσει τα όρια. Επειδή είπαμε να προσαρμοστούμε -και εσείς όλοι- στο σημερινό περιβάλλον. Γιατί να απλωνόμαστε στα πέντε χρόνια και να μην πάμε σε τρία χρόνια σε 40% η 20%. Ερώτημα.

Τετάρτον: Επειδή πρέπει να τρέχουμε και τέταρτη πλεύση εγώ θα ήθελα περισσότερους ακριβείς χρονικούς προσδιορισμούς. Δηλαδή εκεί που λέει: Αίτηση υπαγωγής- τροποποίηση υπαγωγής σε 90 ημέρες, γιατί σε 90 ημέρες; Σε 40 ημέρες.

Πέμπτον: Το είχαμε συζητήσει. Λείπει ο τουρισμός υγείας. Και δεν διευκρινίζεται στο άρθρο το συγκεκριμένο δεν διευκρινίζεται συγκεκριμένα στο 4γ-1, δεν διευκρινίζεται.

Έκτον: Στα άρθρα 43 και 48- είναι λίγο τεχνικό το θέμα- μπορεί να μπει η προσθήκη: Επιλέξιμων δαπανών με βάση τις δαπάνες του άρθρου 9. Νομίζω είναι για τις νέες επιχειρήσεις καθώς επίσης και για την ενίσχυση για τις νέες ανεξάρτητες μικρομεσαίες επιχειρήσεις. Και για τις καινοτόμες επιχειρήσεις.

Και το τελευταίο: Ενώ καταλαβαίνουμε τους δύο αναπτυξιακούς νόμους τους παλαιότερους υπάρχει ένα πρόβλημα, το καταλαβαίνουμε όλοι, νομίζω όμως και διορθώστε με εάν κάνω λάθος: Τα βάζετε όλα στον ίδιο κουβά. Δηλαδή μια επιχείρηση η οποία δεν έχει προχωρήσει στο επενδυτικό της σχέδιο δεν πρέπει να αντιμετωπιστεί το ίδιο με μια επιχείρηση η οποία σχεδόν έχει τελειώσει το επενδυτικό της σχέδιο. Εκεί πρέπει να υπάρχει μια ρύθμιση αν θέλετε να επιβραβεύσει εντός εισαγωγικών την επιχείρηση που είναι στα τελειώματα του επενδυτικού σχεδίου. Αν κάνω λάθος, διορθώστε με. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου - Προεδρεύουσα των Επιτροπών): Τον λόγο έχει ο κύριος Δημήτρης Θεοφάνους, Πρόεδρος του Ελληνικού Συνδέσμου Ηλεκτρονικού Εμπορίου.

ΔΗΜΗΤΡΙΟΣ ΘΕΟΦΑΝΟΥΣ(Πρόεδρος του Ελληνικού Συνδέσμου Ηλεκτρονικού Εμπορίου (GRECA)): Εκπροσωπώ τον σύνδεσμο ηλεκτρονικού εμπορίου στην Ελλάδα. Είναι νεοϊδρυθείς σύνδεσμος, από το 2012 και έχει γύρω στα 260 μέλη, τα οποία εκπροσωπούν έναν τζίρο στην Ελλάδα κοντά στα 2 δισ. ευρώ, από μια αγορά, online αγορών και υπηρεσιών στην Ελλάδα, που το 2015 έκλεισε στα 3,8 δισεκατομμύρια. Είναι αγορές και υπηρεσίες των Ελλήνων από sites εντός και εκτός Ελλάδας. Το 65% του τζίρου των 3,8 δισ. ευρώ το 2015, ήταν από ελληνικά ηλεκτρονικά καταστήματα, σε σχέση με το 60% που ήταν το 2014.

Με λίγα λόγια, αυτό έχει να κάνει και με την προσπάθεια των Ελλήνων επιχειρηματιών και στελεχών την χρονιά που μας πέρασε, αλλά και το γεγονός ότι δεν έχουμε να ζηλέψουν τίποτα από αντίστοιχα sites και στελέχη του εξωτερικού. Υπολογίζεται, παρόλα τα capital controls, τα οποία φρενάρανε την ανάπτυξη του ηλεκτρονικού εμπορίου, ότι το 2016 από τα 3,8 δισεκατομμύρια ευρώ, θα κλείσει κοντά στα 4,2 δισεκατομμύρια. Άρα, βλέπουμε ότι από το 2010 και μετά ότι υπάρχει μια αύξηση στον κλάδο αυτό, χρόνο με το χρόνο, κοντά στο 18% - 20%. Στην Ελλάδα υπάρχουν πάνω από 4000 ηλεκτρονικά καταστήματα, που πουλάνε υπηρεσίες και προϊόντα.

Άρα, καταλαβαίνετε ότι μιλάμε για έναν κλάδο με πολλές μικρομεσαίες επιχειρήσεις και αρκετές μεγάλες. Θα κάνω δύο σχόλια, για τον αναπτυξιακό νόμο. Όσον αφορά τα 7 χρόνια κερδοφορίας, καταλαβαίνετε και γνωρίζετε και εσείς ως κυβέρνηση, ότι η κερδοφορία της κυβέρνησης έχει να κάνει με το πλεόνασμα. Ξέρετε, πόσο δύσκολο είναι να το επιτύχει κάποιος αυτό και αντίστοιχα, να το επιτύχει 7 συναπτά έτη. Αντίστοιχα, συμβαίνει και στις επιχειρήσεις, ειδικά στους καιρούς που ζούμε. Άρα, αυτό θα πρέπει να το συνυπολογίσετε λίγο παραπάνω, γιατί όπως είπε και ο προηγούμενος ομιλητής, το μείζον είναι η ανάπτυξη και όχι η κάτω γραμμή. Όσον αφορά την προκαταβολή, δεν προβλέπεται προκαταβολή, άρα είναι και αυτό κάτι το οποίο σε περιόδους κρίσης και μη ρευστότητας, είναι κάτι που πρέπει να δείτε αντίστοιχα. Επίσης, την γραφειοκρατία. Λέει ο αναπτυξιακός νόμος, ότι για να ενεργοποιηθεί χρειάζονται περίπου 30 υπουργικές αποφάσεις, οι περισσότερες από τις οποίες είναι κοινές.

 Υπάρχουν δύο επιτροπές, μία επιτροπή, ένα συμβούλιο, γενικότερα, ανάπτυξη σημαίνει γρήγορες κινήσεις και όχι πολύ γραφειοκρατία. Όσον αφορά τις δράσεις του Συνδέσμου, έχουμε καταθέσει πλήρως τις απόψεις μας και στη γενική γραμματεία εμπορίου και έχει να κάνει με την ενίσχυση εξωστρέφειας ελληνικών επιχειρήσεων ηλεκτρονικού εμπορίου, μέσα από την αντιμετώπιση του υψηλού μεταφορικού κόστους, μέσα από μεγαλύτερη συνεργασία με εταιρείες logistics, όπως Cosco και ΤΡΑΙΝΟΣΕ, βελτίωση θεσμικού πλαισίου, που είναι πολύ σημαντικό, όπως δημιουργία μητρώου επιχειρήσεων ηλεκτρονικού εμπορίου και μητρώου παροχών ψηφιακών υπηρεσιών, όπως αναθεώρηση του κώδικα δεοντολογίας ηλεκτρονικού εμπορίου, δημιουργία trustmark, σήματος αξιοπιστίας, το οποίο και ο σύνδεσμος σε λίγο καιρό θα το διαθέσει στους Έλληνες καταναλωτές, γιατί γνωρίζετε και εσείς η εμπιστοσύνη είναι κάτι πολύ σημαντικό, δράση ενημέρωσης καταναλωτών και τέλος, ενίσχυση παραγωγικών διασυνδέσεων ηλεκτρονικού εμπορίου με την καινοτόμα επιχειρηματικότητα. Δεν θα μπω στα επιμέρους, γιατί ακούγονται λίγο θεωρητικά. Ο σύνδεσμος όμως αποτελείται από επαγγελματίες, από στελέχη, τα οποία αυτό το οποίο ακούγεται θεωρητικό μπορεί και να υλοποιηθεί, γιατί το κάνουμε ήδη στις επιχειρήσεις με τις οποίες συνεργαζόμαστε.

ΧΑΡΑ ΚΑΦΑΝΤΑΡΗ(Πρόεδρος της Διαρκούς Επιτροπής Παραγωγής και Εμπορίου – Προεδρεύουσα των Επιτροπών): Το λόγο έχει ο κ. Πλούσσας.

ΣΩΚΡΑΤΗΣ ΠΛΟΥΣΣΑΣ (Πρόεδρος της Ελληνικής Ένωσης Νεοφυών Εταιρειών): Κυρία Πρόεδρε, κύριε Υπουργέ, κύριοι Βουλευτές, σας ευχαριστούμε πολύ για την πρόσκληση. Ήταν σύντομος ο χρόνος που είχαμε στη διάθεσή μας, για να δούμε λίγο περαιτέρω το σχέδιο νόμου. Θα καταθέσω και ένα υπόμνημα, μετά την ολοκλήρωση της παρέμβασής μου.

Θα ήθελα να πω δύο πραγματάκια βασικά. Το ένα και το κεντρικό και αν θέλετε αυτό το οποίο βγαίνει λιγάκι πιο αυθόρμητα σε όλη αυτή την κουβέντα είναι ότι αυτό που ειπώθηκε και πριν από λίγο είναι ότι ο αναπτυξιακός νόμος οφείλει να είναι μέρος ενός ευρύτερου σχεδίου. Όσο δεν είναι μέρος ενός ευρύτερου σχεδίου είναι μια αποσπασματική κίνηση συγκεκριμένος νόμος είναι νόμος ανάγκης είναι προφανές έχει πολλά καλά στοιχεία είναι αλήθεια παρόλα οφείλει να κοιτάξει και οφείλουμε να κοιτάξουμε παράλληλα κάποιες δράσεις. Μιλάω και εμείς σαν φορείς πως κινούμαστε προς αυτή την κατεύθυνση.

Το ένα θέμα είναι ότι δεν έχει κανένα νόημα ως αναπτυξιακός νόμος αν δεν μπορέσει να μοχλεύσει ιδιωτικά κεφάλαια. Αυτό είναι ιδιαίτερα σημαντικό άρα σημαίνει ότι σε άλλα θέματα όπως έχει να κάνει με το φορολογικό όπως έχει να κάνει με τα κίνητρα τα οποία πρέπει να πάρουν ιδιώτες επενδυτές Έλληνες και του εξωτερικού. Αυτό έχει πολύ μεγάλη σημασία αν δεν μπορέσουμε να μοχλεύσουμε κεφάλαια από μόνα τους δεν έχει να κάνει μόνο ότι είναι λίγα τα χρήματα αλλά πολύ περισσότερο δεν θα μπορέσει να υπάρχει προστιθέμενη αξία και το δεύτερο και το σημαντικότερο και εδώ νομίζω ότι έχει σημασία να ενταχθεί σε ένα ευρύτερο πλαίσιο σε μια ευρύτερη συζήτηση στρατηγικής για την χώρα το πώς και τα πόσο μπορούν να ακολουθήσουν οι θεσμοί ακόμα και όταν γίνονται κάποιες παρεμβάσεις προς την σωστή κατεύθυνση όπως είναι πχ κάποια κίνητρα κάποιες φοροαπαλλαγές κ.λπ.. Πολλές φορές αν όχι τις περισσότερες οι θεσμοί δηλαδή ο τρόπος με τον οποίο μπορούν να γίνουν πραγματικότητα είναι πάρα πολύ δύσκολο να ακολουθήσουμε. Έχουμε δύο τρία πολύ συγκεκριμένα θέματα τα οποία μας αφορούν.

Θα ήθελα να πω ότι νεοφυής επιχειρηματικότητα είναι μια σχετικά καινούργια ορολογία στην Ελλάδα εμείς είμαστε μόλις 4,5 χρόνια ως Ένωση. Αριθμούμε αυτή τη στιγμή περί τα 90 μέλη δεν είμαστε μεγάλοι το σημαντικό όμως με την νεοφυή επιχειρηματικότητα είναι ότι δημιουργεί τις κοιτίδες αυτές τις νέες επιχειρήσεις οι οποίες με τον νέο τρόπο προσέγγισης μπορούν να γίνουν μεγάλες έως πολύ μεγάλες. Καμία χώρα πουθενά στον κόσμο δεν έζησε και δεν αναπτύχθηκε μέσα από τα start ups. Oι εταιρίες όμως αυτές ήταν αυτές οι οποίες σε ένα διεθνές περιβάλλον το οποίο το αντιλαμβάνονται καλύτερα γρηγορότερα και ευκολότερα μπορούν και γίνονται μεγάλες έως πολύ μεγάλες. Έτσι λοιπόν ο στόχος μας δεν είναι από τις πολλές start ups να υπάρξουν απαραίτητα από την κάθε μια απ’ αυτές πολλές θέσεις εργασίας αλλά μπορούν από μερικές απ’ αυτές αρκετές και το αποδεικνύει η υπάρχουσα πρακτική να πάμε σε πάρα πολλές θέσεις εργασίας 100, 200, 300, 500. Άρα η νεοφυής επιχειρηματικότητα και ο τρόπος με τον οποίο αντιλαμβάνεται την οικονομία και την ανάπτυξή της μέσα σε ένα διεθνοποιημένο περιβάλλον έχει τη σημασία της και έχει το ρόλο της.

Η αλήθεια είναι ότι για άλλη μια φορά σε ένα αναπτυξιακό νόμο ναι μεν υπάρχουν σκέψεις οι εταιρίες όμως εντάσεως γνώσης συνεχίζουν και αντιμετωπίζονται όπως εντάσεως κεφαλαίου και εντάσεως εργασίας κάτι το οποίο θεωρούμε ότι πρέπει κάποια στιγμή να συζητηθεί. Ένα σημαντικό κομμάτι και τελευταίο για να μην πάρω περαιτέρω χρόνο είναι το θέμα των εισφορών το ξέρω ότι δεν έχει να κάνει απαραίτητα με τον αναπτυξιακό νόμο είναι όμως μια απ’ αυτές τις παράλληλες ενέργειες τις οποίες λέγαμε. Αυτή τη στιγμή η νέα επιχειρηματικότητα η μικρομεσαία και η νεοφυής επιχειρηματικότητα πλήττονται πολύ σοβαρά από το θέμα των εισφορών κυρίως όσον αφορά τις νέες επιχειρήσεις και τις μορφές αυτές ΙΚΕ κλπ οι οποίες σημειωτέον δεν δουλεύουν και δεν εξυπηρετούν αυτό για το οποίο γεννήθηκαν. Παραμένουν σχετικά δύσκολες στην διαχείρισή τους έχουν θέματα και πρέπει να ιδωθούν πολλά πράγματα και προς αυτή την κατεύθυνση. Το γεγονός ότι πριμοδοτούνται θέσεις εργασίας είναι σημαντικό αλλά εάν αυτό δεν συνδυαστεί σοβαρά με το θέμα των αντίστοιχων εισφορών νομίζω ότι θα έχουμε κενό. Συγνώμη για την κατάχρηση του χρόνου. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου – Προεδρεύουσα των Επιτροπών): Κλείνουμε με τον κύριο Γιορδαμλή Χρήστο, Πρόεδρο του ΔΣ του Συνδέσμου Βιοτεχνιών και Βιομηχανιών Έβρου και του Δικτύου Συνδέσμων Βιοτεχνιών και Βιομηχανιών Ακριτικών Περιοχών.

ΧΡΗΣΤΟΣ ΓΙΟΡΔΑΜΛΗΣ (Πρόεδρος του ΔΣ του Συνδέσμου Βιοτεχνιών και Βιομηχανιών Έβρου και του Δικτύου Συνδέσμων Βιοτεχνιών και Βιομηχανιών Ακριτικών Περιοχών): Θα ήθελα να σας ευχαριστήσω για την πρόσκληση. Είμαι εδώ ως εκπρόσωπος των Επιχειρήσεων του Έβρου αλλά και έξι ακόμα νομών των ακριτικών περιοχών. Συμμετείχαμε στη διαβούλευση που προηγήθηκε και καταθέσαμε πολλές προτάσεις και σαν σύνδεσμοι και σαν Περιφέρεια όπου συνεργαστήκανε όλοι οι φορείς και σαν επιμελητήρια. Οι προτάσεις αυτές θα κατατεθούν ως υπόμνημα για να συντομεύσω τον χρόνο.

Η εντύπωση που υπάρχει στις δικές μας περιοχές, είναι, ότι ακόμη ένας αναπτυξιακός νόμος δεν έχει περιφερειακή διάσταση. Δηλαδή, δεν μας εξηγεί: Γιατί ένας επιχειρηματίας να επενδύσει «τα ωραία του χρήματα» μακριά από τις οργανωμένες υποδομές αυτής της χώρας. Ο Εισηγητής της Αιτιολογικής Έκθεσης, αναρωτιέται, γιατί σε τόσους αναπτυξιακούς νόμους και ενώ δόθηκαν χρήματα και υψηλά κίνητρα στην Περιφέρεια, παρόλα αυτά, οι επενδυτές επιμένουν να επενδύουν κοντά στα μεγάλα αστικά κέντρα. Η πίεση ή οι αιτίες, είναι πολλές.

Η έδρα της επιχείρησης μου που ασχολείται πραγματικά με υψηλή τεχνολογία, με πελάτες, όπως το ΣΕΡ, «την ΕΠΕΡΣ» και πολλούς άλλους, είναι 50 χιλιόμετρα μακριά από την Βουλγαρία, όπου στις αντίστοιχες επιχειρήσεις τα κίνητρα είναι στο 80%, η φορολογία στο 10% και οι ασφαλιστικές εισφορές στο 1/4 και πολλά άλλα ακόμη. Αντίστοιχα, δίπλα, η αγορά της Τουρκίας, είναι κλειστή για τις ευρωπαϊκές επιχειρήσεις και ως εκ τούτου για εμάς, είναι πολύ δύσκολο να εξάγουμε τα προϊόντα μας εκεί.

Αντίστοιχα μπορώ να σας πω για το τεχνολογικό κομμάτι, υπάρχει πραγματικά «ένας λυσσαλέος πόλεμος» με αντίστοιχες εταιρίες του εξωτερικού, οι οποίες έχοντας τις χώρες τους από πίσω, άτυπα συνήθως, τους πολίτες, αν θέλετε, τους δημόσιους λειτουργούς ή τους επιχειρηματίες των χωρών αυτών, να υποστηρίζουν ενθέρμως τα προϊόντα που προέρχονται από τις δικές τους χώρες, ως σαν μια λύση «για να υπάρχει καλύτερο μέλλον για τα παιδιά τους». Εμείς, απέναντι σε αυτά, τι κάνουμε; Θεωρώ, ότι δεν υπάρχει χρόνος για να θέσω τέτοια διλήμματα, αλλά εκείνο το οποίο οφείλω, κύριε Υπουργέ και κύριε Γενικέ Γραμματέα, είναι, εάν θέλετε, τη βοήθειά σας.

Πρώτον, για τα υφιστάμενα επενδυτικά σχέδια. Δώστε οριζόντια παράταση χωρίς γραφειοκρατία, τουλάχιστον για 3 χρόνια στις επιχειρήσεις που έχουν ξεκινήσει και έχουν δαπάνες στο πληροφοριακό σύστημα του Υπουργείου Ανάπτυξης.

Δεύτερον, είναι σημαντικό να ασχοληθείτε με τις υφιστάμενες επιχειρήσεις, οι οποίες είναι πληγωμένες και από τα Capital controls και από τα χρόνια της κρίσης. Αυτή τη στιγμή υπάρχει απουσία πλαισίων, δηλαδή, πλαισίων που να διέπουν τη σχέση της μεταποίησης με το λιανεμπόριο, τη σχέση της μεταποίησης με τις τράπεζες, με το δημόσιο και με ένα σωρό άλλα πράγματα. Είναι σημαντικό να τις βοηθήσετε να αναδιαρθρώσουν το ενεργητικό τους και όσες από αυτές είναι βιώσιμες, να μπορέσουν ουσιαστικά να επαναφέρουν ανάπτυξη και ειδικά, για την Περιφέρεια.

Ένα άλλο σημαντικό θέμα, είναι, ότι επειδή φαίνεται ότι οι καταβολές θα καθυστερήσουν σημαντικά, επιτρέψτε στις επιχειρήσεις που έχουν να παίρνουν χρήματα από τους προηγούμενους αναπτυξιακούς νόμους, να μπορούν να συμψηφίσουν αυτές τις απαιτήσεις με αντίστοιχες φορολογικές υποχρεώσεις ή ασφαλιστικές εισφορές. Επίσης, είναι σημαντικό η λειτουργική κερδοφορία, να είναι το πλαίσιο αξιολόγησης και όχι, η φορολογική κερδοφορία. Είναι πολύ διαφορετικά πράγματα και ειδικά για τις επιχειρήσεις, θεωρώ, ότι θα βοηθήσει όλες τις επιχειρήσεις που είναι βιώσιμες.

Ένα ακόμη θέμα που είναι σημαντικό και πρέπει να το προσέξετε, είναι η σαφή δέσμευση των υπηρεσιών του Υπουργείου ώστε να ανταποκριθούμε στα αιτήματα των επιχειρήσεων. Δεν μπορεί να υποβάλλεται μια αίτηση αξιολόγησης ή ενδιάμεσης πορείας του έργου και να καθυστερεί το δημόσιο 2 ή και 3 χρόνια, για να εξετάσει τα αιτήματα αυτά. Θα πρέπει να βάλετε προθεσμίες, στις οποίες «a priori» να γίνεται αποδεκτό το αίτημα μιας επιχείρησης και η επιχείρηση να μπορεί να κάνει τη δουλειά της, άσχετα αν το δημόσιο καθυστερήσει πολύ. Πιστέψτε με, ότι είναι και αρκετά άλλα πράγματα, αλλά υπάρχει υπόμνημα, το οποίο θα σας καταθέσουμε. Εμείς, θεωρούμε ότι είναι σημαντικό να δώσετε πραγματικά μια Περιφερειακή διάσταση στον αναπτυξιακό νόμο, άσχετα αν δεν έχετε την πολυτέλεια της επιλογής. Επίσης, θα πρέπει να βρείτε και εναλλακτικούς τρόπους που εφαρμόζονται σε ξένους τόπους και να εφαρμόσετε μέτρα που εφαρμόζονται σε άλλες χώρες, όπως, το αφορολόγητο στα κεφάλαια που επενδύονται ειδικά σε καινοτόμες επιχειρήσεις. Σας ευχαριστώ πολύ, κυρία Πρόεδρε.

Στο σημείο αυτό, η Προεδρεύουσα των Επιτροπών και Πρόεδρος της Διαρκούς Επιτροπής Παραγωγής και Εμπορίου, προχώρησε στη β΄ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Αυγενάκης Ελευθέριος, Ασημακοπούλου Άννα - Μισέλ, Βλάχος Γεώργιος, Καραμανλής Αχ. Κωνσταντίνος, Καράογλου Θεόδωρος, Καρασμάνης Γεώργιος, Κασαπίδης Γεώργιος, Κεδίκογλου Συμεών (Σίμος), Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Καραθανασόπουλος Νικόλαος, Μανωλάκου Διαμάντω, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος, Μεγαλομύστακας Αναστάσιος και Θεοχάρης Θεοχάρης.

Από τη Διαρκή Επιτροπή Οικονομικών Υποθέσεων, παρόντες ήταν οι Βουλευτές κ.κ.: Χρήστος Αντωνίου, Δημήτρης Βέττας, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Καραγιαννίδης, Νίνα Κασιμάτη, Χρήστος Μαντάς, Αλέξανδρος Μεϊκόπουλος, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Κώστας Παυλίδης, Αναστάσιος Πρατσόλης, Νεκτάριος Σαντορινιός, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Σάββας Αναστασιάδης, Μιλτιάδης Βαρβιτσιώτης, Απόστολος Βεσυρόπουλος, Νικόλαος – Γεώργιος Δένδιας, Χρίστος Δήμας, Θεοδώρα (Ντόρα) Μπακογιάννη, Αθανάσιος Μπούρας, Μάριος Σαλμάς, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Κωνσταντίνος Χατζηδάκης, Γεώργιος Γερμενής, Ευάγγελος Καρακώστας, Ηλίας Παναγιώταρος, Βασίλειος Κεγκέρογλου, Ιωάννης Κουτσούκος, Ιωάννης Μανιάτης, Αθανάσιος Βαρδαλής, Νικόλαος Καραθανασόπουλος, Διαμάντω Μανωλάκου, Γεώργιος Αμυράς, Σπυρίδων Δανέλλης, Δημήτρης Καμμένος, Βασίλειος Κόκκαλης, Δημήτριος Καβαδέλλας, Γεώργιος Κατσιαντώνης και Νικόλαος Νικολόπουλος.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Αθανασίου Νάσος, Βαρδάκης Σωκράτης, Βέττας Δημήτρης, Γεννιά Γεωργία, Δημητριάδης Δημήτρης, Ηγουμενίδης Νίκος, Θεωνάς Γιάννης, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Μανιός Νίκος, Μαντάς Χρήστος, Μεϊκόπουλος Αλέξανδρος, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Μπάρκας Κώστας, Παπαδόπουλος Σάκης, Παπαηλιού Γιώργος, Παραστατίδης Θόδωρος, Σιμορέλης Χρήστος, Σκούφα Ελισσάβετ, Στογιαννίδης Γρηγόρης, Τζούφη Μερόπη, Τσόγκας Γιώργος, Αντωνίου Μαρία, Βαγιωνάς Γεώργιος, Βούλτεψη Σοφία, Βρούτσης Ιωάννης, Γεωργιάδης Σπυρίδων – Άδωνις, Γιακουμάτος Γεράσιμος, Γιαννάκης Στέργιος, Γιόγιακας Βασίλειος, Κατσανιώτης Ανδρέας, Κέλλας Χρήστος, Οικονόμου Βασίλειος, Παναγιωτόπουλος Νικόλαος, Στύλιος Γεώργιος, Αΐβατίδης Ιωάννης, Κουκούτσης Δημήτριος, Λαγός Ιωάννης, Κρεμαστινός Δημήτριος, Λοβέρδος Ανδρέας, Χριστοφιλοπούλου Παρασκευή, Κατσώτης Χρήστος, Λαμπρούλης Γεώργιος, Στεργίου Κώστας, Αχμέτ Ιλχάν, Μπαργιώτας Κωνσταντίνος, Κόκκαλης Βασίλειος, Παπαχριστόπουλος Αθανάσιος, Μεγαλοοικονόμου Θεοδώρα, Φωκάς Αριστείδης και Γρηγοράκος Λεωνίδας.

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου – Προεδρεύουσα των Επιτροπών): Κυρίες και κύριοι συνάδελφοι, τελείωσε ο κατάλογος των προσκεκλημένων που τοποθετήθηκαν. Θα δώσω το λόγο για ερωτήσεις, ξεκινώντας από τον Εισηγητή του ΣΥΡΙΖΑ, τον κ. Σαντορινιό.

ΝΕΚΤΑΡΙΟΣ ΣΑΝΤΟΡΙΝΙΟΣ (Εισηγητής του ΣΥΡΙΖΑ): Κυρία Πρόεδρε, νομίζω ότι ήταν μία πολύ εποικοδομητική συζήτηση και βγήκαν αρκετά χρήσιμα συμπεράσματα.

Πρώτον, αν και οι περισσότεροι αναφερθήκατε στην διαβούλευση και στο ότι συμμετείχατε σε αυτή, θα ήθελα όσοι δεν έχουν αναφερθεί τέλος πάντων, να μας πουν αν συμμετείχαν στην διαβούλευση και σε ποιόν βαθμό ενσωματώθηκαν παρατηρήσεις που κατέθεσαν στην διαβούλευση στο τελικό κείμενο του νομοσχεδίου.

Δεύτερον, θεωρείτε ότι οι φοροαπαλλαγές θα οδηγήσουν σε εξορθολογισμό του αναπτυξιακού πλαισίου υπό την έννοια ότι οι δαπάνες χρηματοδοτούν την απόδοση και όχι απλά την επένδυση;

Μία άλλη ερώτηση, γιατί δεν λειτουργήσαν στο παρελθόν τα clusters και γενικότερα τα συνεργατικά σχήματα; Θεωρείτε ότι με την διεύρυνση του πλαισίου συνεργασίας με επιστημονικούς φορείς, με τοπικούς φορείς θα διευκολύνει αυτή η διεύρυνση; Το γεγονός ότι εντάσσονται σε ειδικά καθεστώτα τα clusters θα κινητοποιήσει συνεργατικές δυνάμεις; Αυτές ήταν γενικές ερωτήσεις.

Τώρα τρεις ερωτήσεις προς το ΣΕΒ. Πρώτη ερώτηση. Θεωρείτε ότι η δυνατότητα αγοράς μεταχειρισμένων παγίων που αργούν σήμερα θα δώσει ώθηση στην επαναβιομηχάνιση της χώρας; Δεύτερη ερώτηση. Θεωρείτε ότι το ειδικό καθεστώς ενίσχυσης μηχανολογικού εξοπλισμού που απαιτεί λιγότερες γραφειοκρατικές διαδικασίες θα μπορέσει να δώσει ώθηση στην αποκατάσταση του τεχνολογικού εξοπλισμού της χώρας; Τρίτη ερώτηση. Θεωρείτε ότι το καθεστώς των φοροαπαλλαγών είναι μία ενίσχυση που θα συνεισφέρει στην υγιή επιχειρηματικότητα;

Ερώτηση προς την ΓΣΕΒΕΕ και στο Ινστιτούτο της ΓΣΕΒΕΕ. Θεωρείτε ότι η στροφή της ενίσχυσης της μικρομεσαίας επιχείρησης η οποία ερεί στο παρόδων είναι και στυλοβάτης της απασχόλησης της χώρας θα βοηθήσει την ενίσχυση της απασχόλησης;

Ερώτηση προς το ΚΕΠΕ. Θεωρείτε ότι ο αναπτυξιακός νόμος είναι στο πλαίσιο του αναπτυξιακού σχεδιασμού που ούτως η άλλως έχετε ασχοληθεί και είναι γνωστό αυτό;

Ερώτηση προς το ΣΕΠΕ. Ο τομέας της τεχνολογίας και της πληροφορικής έχει μικρή συμμετοχή στο ΑΕΠ της χώρας. Πιστεύετε ότι με τον αναπτυξιακό νόμο θα δοθούν κίνητρα για την αύξηση συμμετοχής του τομέα της τεχνολογίας και της πληροφορίας στο ΑΕΠ;

ΧΑΡΑ ΚΑΦΑΝΤΑΡΗ (Πρόεδρος της Διαρκούς Επιτροπής Παραγωγής και Εμπορίου – Προεδρεύουσα των Επιτροπών): Τον λόγο έχει η κυρία Ασημακοπούλου.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της ΝΔ): Κυρία Πρόεδρε, θέλω να ευχαριστήσω τους εκπροσώπους των φορέων που ήρθαν σήμερα εδώ να μας καταθέσουν τις απόψεις τους. Κατανοώ, βεβαίως, ότι οι φορείς εκφράζουν θεσμικά το συμφέρον, τις απόψεις και το όφελος το οποίο προσδοκούν από ένα τέτοιο νομοθέτημα αυτοί οι οποίοι εκπροσωπούν. Σε αυτή την κατεύθυνση θέλω να ξέρετε ότι μπορεί να ακούσατε την χθεσινή τοποθέτησή μου ως Εισηγήτρια της ΝΔ και να είστε προϊδεασμένοι, γιατί έχουμε μελετήσει τα σχόλια που είχατε καταθέσει στην διαδικασία της διαβούλευσης, στο τι θα υποστηρίξουμε από αυτά τα οποία ετέθησαν από εσάς. Επειδή αύριο έχουμε και την συνεδρίαση κατ’ άρθρον εκεί θα τοποθετηθούμε πάρα πολύ συγκεκριμένα όσον αφορά στα αιτήματα που θέσατε για αλλαγές άρθρων. Οπότε δεν καταναλώνω χρόνο με αυτό.

Θέλω να θέσω τρία πράγματα και μπορεί να μου απαντήσει όποιος θέλει. Το ένα το κάλυψε και ο Εισηγητής του ΣΥΡΙΖΑ, θέλω δηλαδή να ξέρω σε τι ποσοστό ή πως ενσωματώθηκαν τα σχόλια ή βλέπετε να ενσωματώνονται τα σχόλια τα οποία έχετε κάνει από τις συναντήσεις σας με τον κύριο Γενικό, αλλά και στην διαβούλευση.

Δεύτερον, ήθελα να ξέρω αν υπάρχει κάποιος, ο οποίος έχει συγκεκριμένες προτάσεις για τη δομή, αλλά και τα κριτήρια αξιολόγησης συγκεκριμένα όπως αλλάζουν με βάση την εμπειρία που πολλοί από εσάς έχετε από τους προηγούμενους αναπτυξιακούς νόμους στον τρόπο λειτουργίας και την ταχύτητα, καθώς και τα θέματα τα οποία αφορούν την αξιολόγηση και δη την επαφή με τις υπηρεσίες του Υπουργείου.

Τρίτον, ήθελα ένα γενικό σχόλιο, από όποιον θέλει να το κάνει. Στο βαθμό που μπορεί να το προσδιορίσει αυτό κατά την εμπειρία σας, ποιο πιστεύετε ότι θα είναι το μέγεθος της συμβολής της λειτουργίας αυτού του συγκεκριμένου νομοθετήματος σε αυτό το οποίο όλοι προσδοκούμε ως ανάπτυξη, καθώς και πότε πιστεύετε με βάση τα οικονομικά στοιχεία του νομοθετήματος και συγκεκριμένα της οικονομικής ροής των επενδύσεων, θα φανούν στην ελληνική οικονομία τα πρώτα αποτελέσματα της παρέμβασης αυτής; Φυσικά με την ευρύτατη δυνατότητα του όρου είτε αφορά την ανεργία είτε αφορά το να πέσει χρήμα στην αγορά που είναι ένας πιο γενικός όρος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ)): Παρ’ όλο που παρατηρώ ότι αρκετοί φορείς έχουν φύγει από την αίθουσα, θα ήθελα να αναφερθώ σε τρεις προτάσεις μας. Με το πλαίσιο που γνωρίζετε εσείς οι ίδιοι ότι υπάρχει, δηλαδή με βάση την έκθεση του Γενικού Λογιστηρίου του Κράτους που θα έχετε διαβάσει, έχουμε 480 εκατ. τα επόμενα χρόνια, τις φοροαπαλλαγές, οι οποίες είναι προς θετικό βήμα σε μια παρά πολύ δύσκολη κατάσταση που διανύουμε, οπότε θα ήθελα να σας ρωτήσω πάνω στις προτάσεις μας, αν πιστεύετε ότι θα βοηθούσαν την εξέλιξη του νομοσχεδίου. Πρώτον, οι παλαιοί αναπτυξιακοί νόμοι και το είπε και νωρίτερα κύριε Υπουργέ, αν το ποσό είναι 523 εκατ. ή είναι 600 εκατ. μαζί;

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Μαζί με την Αττική.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ)): Ξέρετε, επέμενα να ρωτώ, διότι έχετε πάντα μια διάθεση υπερβολής. Άρα, σημαίνει ότι από τους παλαιούς αναπτυξιακούς νόμους έχουμε 600 εκατ. και έχουμε ρευστότητα 380 εκατ.. Εμείς προτείναμε να υπάρχουν πιστοποιημένες ελεγκτικές εταιρείες που σύντομα να τελειώσουν με τους παλαιούς αναπτυξιακούς νόμους για να μπορέσουμε να καταλήξουμε σε ποια σχέδια πρέπει να χρηματοδοτήσει το δημόσιο και ποια όχι. Αυτή είναι η άποψή μας και την καταθέσουμε. Το Υπουργείο θα τελειώσει σε τουλάχιστον τέσσερις με πέντε μήνες και θα θέλαμε την άποψή σας.

Δεύτερον, θα ήθελα να τονίσω ότι εδώ υπάρχει ένα ζήτημα. Όταν λέμε μικρομεσαίες επιχειρήσεις στην Ελλάδα εννοούμε μικρές και πολύ μικρές επιχειρήσεις έως 9 άτομα και μέχρι βιβλία κατηγορία β’. Το ανέφερε και η ΓΕΣΕΒΕ και επιπλέον ότι είναι η πλειοψηφία των μικρομεσαίων επιχειρήσεων. Λοιπόν, αποκλείοντας αυτές τις επιχειρήσεις και λέγοντας ότι θα γίνουν γ’ κατηγορίας τότε ούτε οι μικρομεσαίες ούτε οι εντάσεως κεφαλαίων θα μπουν στον αναπτυξιακό νόμο. Εμείς, κύριε Υπουργέ, είμαστε εδώ για να σας πούμε ότι στις μικρομεσαίες επιχειρήσεις πρέπει να εντάξουμε και του τουρισμού. Αυτό το αναφέρω, διότι ο τουρισμός δίνει θέσεις εργασίας και είναι στη ρήτρα απασχόλησης. Άρα, θέλουμε την άποψή σας γι’ αυτό.

Τρίτον, σε ό,τι αφορά το αφορολόγητο αποθεματικό. Το βάλαμε, κύριε Υπουργέ, χθες και σήμερα θέλω οι φορείς να μου δώσουν την άποψή τους. Αυτοί που επαναεπενδύουν τα χρήματά τους να είναι στο αφορολόγητο αποθεματικό. Επίσης, επειδή υπήρξαν επιχειρήσεις, οι οποίες δεν σεβάστηκαν αυτό και δεν χρησιμοποίησαν το αφορολόγητο αποθεματικό προς ενίσχυση της καινοτομίας και των επιχειρήσεων, αλλά τα πήγαν κάπου αλλού, εμείς προτείναμε να παραμείνουν εκεί και να υπάρχουν ελεγκτικές εταιρείες, οι οποίες να διευκολύνουν άμεσα και να ελέγχουν που πάει το αφορολόγητο αποθεματικό και η επανεπένδυση.

 Τέταρτον, θέλω να αναφερθώ στον τομέα της τεχνολογίας. Όπως ξέρετε, αυτοί οι οχτώ τομείς που αφορούν το ΕΣΠΑ και το Υπουργείο τους έβαλε στον αναπτυξιακό νόμο, υπάρχει ένα θέμα σε ένα τομέα από αυτούς, δηλαδή στον τομέα της πληροφορικής. Θα ήθελα να μας βοηθήσετε σ’ αυτό, διότι θεωρώ ότι μετά την ουσιαστική συζήτηση που κάναμε το Υπουργείο είναι σε θετική κατεύθυνση. Εμείς προτείναμε κάτι απλό. Η Ευρωπαϊκή Επιτροπή μιλάει ότι τώρα, το επόμενο χρονικό διάστημα, μέχρι το 2020 θα μεταφερθούν 900.000 θέσεις εργασίας στον τομέα…

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Μήπως μπορείτε να κάνετε ερωτήματα, κύριε Κωνσταντινόπουλε;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ερώτημα είναι, κυρία Πρόεδρε. Προσπαθούμε με το Υπουργείο, κυρία Πρόεδρε, να βρούμε μια λύση.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Έχουμε και αύριο, έχουμε και μεθαύριο. Κάντε ερωτήματα. Έχετε ξεπεράσει και το χρόνο.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Δεν θα έχουμε αύριο τους φορείς, κυρία Πρόεδρε. Κυρία Πρόεδρε, κάντε λίγο υπομονή. Είμαστε εδώ, μπορούμε να καθίσουμε και μία ώρα παραπάνω και δύο ώρες παραπάνω, για να μπορέσουμε να δούμε αν μπορούμε να βοηθήσουμε…

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Υπάρχει μια διαδικασία, όμως. Γιατί το ίδιο μπορεί να έλεγαν και οι προηγούμενοι Εισηγητές και να μιλάγανε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Μακάρι να μιλήσουν και να ξαναμιλήσουν. Όποιος θέλει Εισηγητής να μιλήσει. Θα είχαμε τελειώσει τώρα. Επανέρχομαι. Η Ευρωπαϊκή Επιτροπή μιλάει για 900.000 θέσεις εργασίας που θα φύγουν από περιοχές όπως είναι η Ινδία και άλλες περιοχές και θα φέρουν τις θέσεις εργασίες αυτές στην Ε.Ε..

Η χώρα μας, επειδή αυτή τη στιγμή έχει και υψηλό μορφωτικό επίπεδο στους νέους μας, έχει εργασιακές σχέσεις, οι οποίες βοηθούν αυτή τη διαδικασία, έχει καλές κλιματολογικές συνθήκες, χρειάζεται να βρούμε -και ο κ. Υπουργός και ο κ. Γενικός Γραμματέας προσπαθούν πιστεύω σε αυτή την πρόταση να βρουν- μια λύση, ώστε να δώσουμε εκτός από τις φοροαπαλλαγές, να βάλουμε εντός του αναπτυξιακού νόμου και τις υποδομές. Δηλαδή, οπτική ίνα, και υποδομές, οι οποίες θα είναι το κίνητρο για αυτούς που θα φέρουν το λογισμικό τους στην Ελλάδα και θα σας παρακαλούσαμε σε αυτό να μας βοηθήσετε ως οι αρμόδιοι για να ενσωματώσουμε στο νομοσχέδιο δράσεις ή προτάσεις, οι οποίες θα βρουν λύση σε αυτό το θέμα. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Ευχαριστώ, κυρία Πρόεδρε.

Θα ήθελα να απευθύνω κάποια ερωτήματα πρώτα απ' όλα στον κ. Πλούσσα, τον Πρόεδρο της Ένωσης των Νεοφυών Εταιρειών. Αγαπητέ κύριε Πλούσσα, χθες παρουσίασα κατά τη συζήτηση στην Επιτροπή τα φορολογικά μέτρα, κίνητρα, απαλλαγές και άλλες ενισχύσεις που προσφέρουν οι Τούρκοι, οι Ρώσοι και οι Ισραηλινοί στις νεοφυείς δικές τους επιχειρήσεις. Θα ήθελα πρώτα απ' όλα να μου πείτε, αν γνωρίζετε αυτό το διεθνές περιβάλλον στο οποίο κινούνται οι ανταγωνιστές των Ελλήνων καινοτόμων επιχειρηματιών, αν υπάρχει μέτρο σύγκρισης της προστασίας, της ενίσχυσης, αν θέλετε, που δίνουν οι γείτονές μας στις επιχειρήσεις του κλάδου σας, τις αντίστοιχες, σε σχέση με την ελληνική πραγματικότητα.

Δεύτερον, θα μπορούσε πιστεύετε εσείς, η Ελληνική Κυβέρνηση να εντάξει στον αναπτυξιακό νόμο ή έστω σε παράπλευρα νομοθετήματα πρόσθετες φορολογικές ελαφρύνσεις και ενισχύσεις του τομέα σας. Επίσης, όπως είπατε, έχετε 60 μέλη. Κάντε μας μια μικρή περιγραφή να καταλάβουμε. Τι τζίρους κάνουν; Δεύτερον, τι είδους ποιότητας εργαζόμενους έχουν, όσον αφορά την επιστημονική τους κατάρτιση και την καινοτόμα τους δράση και τρίτον, σε σχέση με αυτές τις επιχειρήσεις, εάν αντέχουν στο διεθνή ανταγωνισμό της καινοτομίας. Έχουμε, δηλαδή «ψαχνό», όσον αφορά την ουσία ή είναι μια περιστασιακή, ας την πούμε, τάση κάποιων ανθρώπων να αναπτύσσουν αυτές τις επιχειρήσεις, χωρίς κάποιο ιδιαίτερο μέλλον;

Ήθελα να απευθύνω ένα άλλο ερώτημα στον κ. Θεοφάνους του Ελληνικού Συνδέσμου Ηλεκτρονικού Εμπορίου, αλλά δεν τον βλέπω. Απλώς να αναφέρω και για τους καλούς συναδέλφους ότι το μέσο κόστος εντός της Ε.Ε. των υπολοίπων e-shop, να το πω έτσι, που εδρεύουν σε ευρωπαϊκές χώρες πλην της Ελλάδος, είναι για ένα πακέτο μέσου βάρους και όγκου από τα 3 € έως τα 5 €.

Στην Ελλάδα για το ίδιο ακριβώς πακέτο, η μέση χρέωση των εταιρειών κούριερ είναι από 9 έως 15 €. Άρα, ξεκινάνε με ένα τεράστιο ανταγωνιστικό μειονέκτημα και δεν είναι, δυστυχώς, εδώ ο Γενικός ή ο Υπουργός να μας δώσουν με κάποιον τρόπο ίσως μια προσέγγιση της δικής τους ματιάς πάνω στο θέμα της ενίσχυσης του ηλεκτρονικού εμπορίου.

Επίσης, θέλω να ρωτήσω τον κ. Ξηρογιάννη του ΣΕΒ το εξής. Κύριε Ξηρογιάννη, διάβασα την έκθεση του Μαΐου του ΣΕΒ για την παραγωγική ανασυγκρότηση της χώρας, όπου μέσα έχει μερικά πάρα πολύ ενδιαφέροντα πράγματα και κάποιες προτάσεις, όπως για παράδειγμα για τους επιταχυντές της ανάπτυξης και για την οριζόντια ενεργητική φορολογική λογική. Αυτά, λοιπόν, που παρουσιάζετε στην έκθεσή σας υπάρχουν εντός του αναπτυξιακού νόμου ως προβλέψεις ή ως μία κάποια πραγματικότητα; Για τον παρόντα αναπτυξιακό νόμο έχετε μια εικόνα για τον αριθμό των θέσεων εργασίας που θα δημιουργηθούν; Επίσης, ποια είναι η θέση σας για την καθιέρωση ειδικής οικονομικής ζώνης;

Τέλος, θα απευθύνω το ερώτημά μου στον αγαπητό Υπουργό κ. Σταθάκη για να το μεταφέρει φαντάζομαι στον κ. Ανδρεάδη από το ΣΕΤΕ, που έχει αποχωρήσει, σχετικά με το ζήτημα του τουρισμού. Ο τουρισμός, λοιπόν, με το παρόν σχέδιο νόμου στην ουσία τίθεται εκτός της κυρίαρχης αναπτυξιακής φροντίδας και αυτό είναι ξεκάθαρο. Κύριε Υπουργέ, από ό,τι λέτε στον αναπτυξιακό νόμο, με Κοινή Υπουργική Απόφαση θα μπορείτε να καθορίζετε περιοχές της επικράτειας, στις οποίες θα ενισχύονται ή θα εξαιρούνται αυτές οι τουριστικές επιχειρήσεις. Ωστόσο, όμως, εδώ υπάρχει ένα σημαντικό στοιχείο. Το ειδικό χωροταξικό του τουρισμού του 2013 έχει καταπέσει στο Συμβούλιο της Επικρατείας και κινούμαστε με το χωροταξικό του 2009.

Αυτό, λοιπόν, το ειδικό χωροταξικό προβλέπει, ότι στο 85% της επικράτειας δεν επιτρέπεται η δημιουργία νέων ξενοδοχείων και άλλων τουριστικών μονάδων. Θέλω να πω, ότι αν κινούμαστε με τον ισχύοντα χωροταξικό σχεδιασμό, δεν μπορεί καμία τουριστική επένδυση στην ουσία να αναπτυχθεί είτε είναι μικρή είτε είναι μεσαία είτε είναι μεγάλη. Επομένως, πώς θα το αντιμετωπίσουμε αυτό; Τελειώνοντας, θα ήθελα να προσθέσω, ότι η έννοια των ειδικών χωροταξικών πλαισίων είναι υπό αμφισβήτηση από το Υπουργείο Περιβάλλοντος και θα σας παρακαλέσω να μας λύσετε αυτό το κουβάρι σε σχέση με τον τουρισμό. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ, κυρία Πρόεδρε. Θα ήθελα και εγώ να ευχαριστήσω με τη σειρά μου τους εκπροσώπους των φορέων για την ενημέρωση που μας έκαναν και θα ξεκινήσω από τον Πρόεδρο του Ξενοδόχων, από τον οποίον θα ήθελα να γίνει πιο σαφής στο σημείο αυτό που μιλάει για ενίσχυση των μικρομεσαίων επιχειρήσεων, μονάδων κ.λπ..

Συνεχίζω με τον κ. Κορκίδη, ο οποίος εκπροσωπεί έναν κλάδο, που σε αυτά τα χρόνια της ύφεσης και της κρίσης επλήγη περισσότερο ή νομίζω, ότι ήταν από τους κλάδους, οι οποίοι επλήγησαν περισσότερο από όλους. Θα ήθελα, λοιπόν, να γινόταν πιο αναλυτικός σε ποια σημεία, κατά τη γνώμη του, νομίζει, ότι θα ήταν πιο σημαντικά, προκειμένου να ενισχυθεί ο κλάδος του εμπορίου. Επίσης, πάλι για τον κ. Κορκίδη, όπου αναφέρθηκε σε κάποιο σημείο για την αξιοποίηση των υποδομών μας και σ' αυτό θα ήθελα να μας δώσει μια μεγαλύτερη διευκρίνιση.

Έρχομαι τώρα στους εξαγωγείς, όπου θα ήθελα να μας τονίσουν με μεγαλύτερη σαφήνεια πέντε - δέκα σημεία, τα οποία νομίζουν, ότι θα μπορούσαν να τονώσουν τον κλάδο των εξαγωγών. Έρχομαι τώρα στη φαρμακοβιομηχανία, η οποία πραγματικά με εντυπωσίασε αυτό το νούμερο, που είπε ότι το 90% των φαρμακοβιομηχανιών, είναι στο νομό Αττικής, εγώ περίμενα να αναφερθεί και κάτι, που πραγματικά θα ήταν σημαντικό, που κατά τη γνώμη μου είναι σημαντικό, το να δοθούν κίνητρα για να γίνει μια αποκέντρωση σε αυτό το τομέα, δηλαδή στη βιομηχανία των φαρμάκων, να δοθούν κίνητρα, να γίνουν βιομηχανίες και στην περιφέρεια, όχι μόνο στο νομό Αττικής. Δεν έχω καμία άλλη ερώτηση. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών-Πρόεδρος της Διαρκούς Επιτροπής Παραγωγής και Εμπορίου): Ευχαριστούμε και εμείς. Το λόγο έχει ο κ. Καβαδέλλας, για τρία λεπτά επίσης να καταθέσει τα ερωτήματα του.

ΑΝΑΣΤΑΣΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων): Ευχαριστώ κυρία Πρόεδρε, ευχαριστώ και τους εξαιρετικούς συνέδρους. Θα ήθελα ρωτήσω στον κ. Γιορδαμλή. Πρώτη ερώτηση, η αναφορά σε σχέδια αναδιάρθρωσης ενεργητικού τι αφορά; Δεύτερη ερώτηση, γιατί η περιφερειακή διάσταση δεν είναι επαρκής; Επίσης θα ήθελα να κάνω μια ερώτηση, είπατε, ότι η επιχείρησή σας διαφοροποιείται στη Βόρειο Ελλάδα και συγκεκριμένα στην Αλεξανδρούπολη, τι σας κρατάει στην Ελλάδα και δεν φύγατε και εσείς, όπως τόσοι άλλοι στη Βουλγαρία που είναι και κοντά, οι προοπτικές ανάκαμψης; Φορολογική εκλογίκευση; Η φιλοπατρία; Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών-Πρόεδρος της Διαρκούς Επιτροπής Παραγωγής και Εμπορίου): Και εμείς ευχαριστούμε. Έχουν τελειώσει οι ειδικοί αγορητές και εισηγητές. Από δύο κόμματα δεν ήταν παρόντες, οπότε συνεχίζουμε τώρα στους συναδέλφους. Έχει δηλώσει για ερώτημα, μόνο ο κ. Δημαράς Γιώργος. Το λόγο έχει ο κ. Δημαράς, για δύο λεπτά.

ΓΕΩΡΓΙΟΣ ΔΗΜΑΡΑΣ: Ευχαριστώ τους φορείς για την παρουσία τους, είναι πολύ σημαντικό να εκφράζετε έτσι τις απόψεις σας και όταν είναι καταγεγραμμένες, στη διαμόρφωση των νόμων. Γι' αυτό έχει τη μεγάλη αξία η Διαβούλευση και η παρουσία σας εδώ. Θέλω να απευθύνω ερώτημα σε δύο: Πρώτον στον κ. Ανδρεάδη από το Σύνδεσμο Ελλήνων Τουριστικών Επιχειρήσεων(ΣΕΤΕ) και αν δεν είναι εδώ ο κ. Κορκίδης, στο άρθρο 67 που αναφέρεται στις επενδύσεις, τις μεγάλες επενδύσεις πάνω από 20 εκατ., έχουμε κίνητρα και φορολογικές απαλλαγές και στις μεγάλες σύνθετες τουριστικές μονάδες. Οι επιχειρήσεις αυτές, πέραν από τις περιβαλλοντικές επιδράσεις λειτουργούν ανταγωνιστικά και καταστροφικά με τις μικρομεσαίες τουριστικές μονάδες, μήπως δεν θα έπρεπε να περιλαμβάνονται στο νόμο, αυτή η κατηγορία των επενδύσεων; Και στον κ. Σπινθάκη, που μίλησε για την κοινωνική οικονομία. Μιλάτε για την κοινωνική οικονομία, ως διακριτή παράμετρο συνοχής της οικονομικής ανάπτυξης. Θέλω να το εξηγήσετε κ. Σπινθάκη αυτό. Το δεύτερον, το 100.000 που λέτε ότι δεν μπορούν να ανταπεξέλθουν οι κοινωνικές επιχειρήσεις. Πόσο κατά τη γνώμη σας μπορεί, να είναι αυτό το ποσόν; Επίσης τι είναι κοινωνικοί συνεταιρισμοί περιορισμένης ευθύνης; Εμείς δεν τα ξέρουμε αυτά. Μήπως η φορολογική απαλλαγή για πέντε χρόνια ήταν πιο σημαντικό μέτρο για τις κοινωνικές συνεταιριστικές επιχειρήσεις; Ευχαριστώ κυρία Πρόεδρε.

ΧΑΡΑ ΚΑΦΑΝΤΑΡΗ (Ποεδρεύουσα των Επιτροπών-Πρόεδρος της Διαρκούς Επιτροπής Παραγωγής και Εμπορίου): Κι εμείς ευχαριστούμε. Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κυρία Πρόεδρε, επειδή δεχθήκαμε πυρά και κριτικές, ότι δεν είναι ανοικτή η διαβούλευση και ότι όλα γίνονται «εν κρυπτώ και παραβύστω», οι τροπολογίες της νύχτας, κ.τλ. Εδώ υπάρχει μια πλέρια ανοιχτή δυνατότητα και αυτοί που μίλησαν, ήξεραν, ότι οι βουλευτές θα ήθελαν πολύ, να τους θέσουν κάποια ερωτήματα, για να διευκρινίσουν τη θέση τους.

Θα ήθελα να ρωτήσω τον κ. Κορκίδη, εάν στους προηγούμενους αναπτυξιακούς νόμους, ασκώντας τον επιβεβλημένο έλεγχο, οι φορείς που δεν χρηματοδοτήθηκαν από τα 6400 σχέδια, αν γνώριζαν, ότι όλοι ήταν ίσοι και μερικοί πιο ίσοι από τους άλλους και ότι γύρω στα 15, 20,30 τέτοια επενδυτικά σχέδια, χρηματοδοτήθηκαν στο 100% και εξοφλήθηκαν, χωρίς να βάλουν ούτε ένα τούβλο. Αν δηλαδή αυτό, γιατί η σχέση των συνδικαλιστικών φορέων με την εκάστοτε Κυβέρνηση είναι και σχέση ελέγχου, για το πώς υλοποιείται ένας επενδυτικός νόμος. Αν ασκήσαν τον επιβεβλημένο έλεγχο, ότι 15, 20,30 υπαχθησόμενες επιχειρήσεις για να μην τους συνεχίσω και μη γίνω πολύ πιο σκληρός στην ερώτησή μου.

Το δεύτερο, ήθελα να ρωτήσω τον κ. Ανδρεάδη εάν λαμβάνει υπόψη τον απόλυτο σεβασμό της επενδυτικής πρότασης πρωτοβουλίας στις εργασιακές συνθήκες, δηλαδή στις εθνικές συλλογικές συμβάσεις εργασίας, δηλαδή στο συγκεκριμένο ξενοδοχειακό τουριστικό τομέα να μην εμφανίζομεθα ως καταγγελλόμενη ως χώρα ότι απασχολούμε ως μαθητευόμενους από την Σλοβακία, Σλοβενία, Ρουμανία, Βουλγαρία κ.λπ., με μισθούς πείνας έναντι φιλοδωρημάτων, χωρίς ασφάλιση κ.λπ. Δηλαδή, μια επενδυτική πρωτοβουλία καλά κάνει κι έχει την απαίτηση να πάρει λεφτά, αλλά ταυτόχρονα έχει και υποχρεώσεις. Να σέβεται απόλυτα τα εργασιακά κεκτημένα και με βάση την υπάρχουσα εργατική νομοθεσία. Αλλά, δυστυχώς, δεν είναι εδώ να μας απαντήσουν ούτε ο κ. Κορκίδης, ούτε ο κ. Ανδρεάδης, ως όφειλαν σεβόμενοι τη Βουλή που τους κάλεσε για να τους ακούσει. Εμείς είμαστε εδώ, τους ακούσαμε και θέλαμε να τους ξανακούσουμε. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε κι εμείς. Να ξεκινήσουμε τις απαντήσεις. Το λόγο έχει η κυρία Χριστίνα Σακελλαρίδη, Πρόεδρος του Πανελληνίου Συνδέσμου Εξαγωγέων. Έχετε κάτι να πείτε; Γιατί μπήκαν κάποια ερωτήματα γενικής υφής, μπορεί να μην απευθύνθηκαν σ’ εσάς.

 ΧΡΙΣΤΙΝΑ ΣΑΚΕΛΛΑΡΙΔΗ (Πρόεδρος του Πανελληνίου Συνδέσμου Εξαγωγέων): Το θέμα των εξαγωγών είναι χιλιοειπωμένο, ξέρουμε τα προβλήματα. Η σημερινή συζήτηση είναι για τον αναπτυξιακό νόμο και όχι για να πει ο καθένας τον πόνο του. Εν πάση περιπτώσει, ο αναπτυξιακός νόμος και ξαναγυρίζω σ' αυτό, μας λύνει αρκετά προβλήματα, τουλάχιστον κατά τη δική μας γνώμη και είναι και σωστό το ότι έχει φοροαπαλλαγές. Δηλαδή, βλέπει πράγματα, αυτά που θίγουν εμάς. Είναι το σύστημα το φορολογικό, το οποίο παίζει μεγάλο ρόλο στο να υπάρχει μια σταθερότητα.

Εμείς πιστεύουμε ότι υπάρχει ένα τρίπτυχο και λέμε ότι πρέπει να αποκατασταθεί η εμπιστοσύνη μέσα και έξω, να γίνουν επενδύσεις γιατί θα φέρουν δουλειές και να γίνουν και εξαγωγές, γιατί άπτονται των επενδύσεων αλλά και των θέσεων εργασίας και οι εξαγωγείς, θα ήθελα να πω σε όλους όσους δεν έχουν ασχοληθεί ειδικά με το θέμα, παρόλη την ύφεση αυτή, περίπου οκτώ χρόνια, δεν μειώθηκαν, αντίθετα είχαν και αύξηση οι εξαγωγές. Πώς την είχαν; Με καινούργιες αγορές που άνοιξαν, με καινούργια προϊόντα, έκαναν ό,τι ήταν δυνατό.

Τώρα, όμως, υπάρχει μια στασιμότητα και είναι το πιο επικίνδυνο σημείο. Γι' αυτό και ρώτησα από την αρχή πόσο καιρό πρέπει να περιμένουμε για το αναπτυξιακό. Θα βοηθήσει και ψυχολογικά, εάν θέλετε, γιατί είναι και ψυχολογικό το θέμα. Τώρα, το νούμερο ένα πρόβλημά μας είναι γνωστό ότι είναι η ρευστότητα. Αυτό είναι γνωστό, αλλά δεν μπορούμε να κάνουμε τίποτε γι' αυτό, δεν φταίμε εμείς, είναι η όλη κατάσταση έτσι και όλοι προσπαθούμε να έχουμε ρευστότητα. Τα μέτρα αυτά βοηθούν και στη ρευστότητα.

 ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε την κυρία Σακελλαρίδη. Επειδή πολλοί από τους φορείς στους οποίους απευθύνθηκαν ερωτήματα δεν είναι παρόντες, θα πρότεινα μια άλλου είδους διαδικασία: Όσοι είστε παρόντες από τους φορείς εάν θεωρείτε ότι πρέπει να απαντήσετε σε κάποια ζητήματα, μπορείτε να πάρετε το λόγο. Το λόγο έχει ο κ. Μπίμπας, Επιστημονικός Σύμβουλος του Ινστιτούτου Μικρών Επιχειρήσεων (ΙΜΕ-ΓΣΕΒΕΕ).

ΔΗΜΗΤΡΙΟΣ ΜΠΙΜΠΑΣ (Επιστημονικός Σύμβουλος του Ινστιτούτου Μικρών Επιχειρήσεων ΙΜΕ-ΓΣΕΒΕΕ): Πολύ σύντομα να σημειώσω σε τρία θέματα που τέθηκαν. Για το θέμα των clusters, πράγματι, το ζήτημα της ιστορίας των clusters στην Ελλάδα είναι μια προβληματική περίπτωση, με την έννοια ότι πολλές από τις προσπάθειες που έγιναν στο παρελθόν απέτυχαν. Αυτό, όμως, δε σημαίνει ότι ευθύνεται η διαδικασία αυτή καθαυτή, η διαδικασία ενίσχυσης των συνεργατικών σχηματισμών. Το πρόβλημα που υφίσταται σχετικά με την λειτουργία των clusters, έχει να κάνει με το θεσμικό πλαίσιο περισσότερο. Δηλαδή, θα πρέπει η διάχυση του ρίσκου να είναι τέτοια στις επιχειρήσεις που συμμετέχουν σ' αυτή τη δομή, ώστε στο τέλος, όταν χρειάζεται να εκκαθαρισθούν ή όταν χρειάζεται να αναπτυχθούν ή ο ένας να φύγει από τον άλλον, να μην υπάρχουν κίνδυνοι που έχουν να κάνουν ακόμη και με θέματα που άπτονται και ποινικών ζητημάτων.

Επίσης, θα πρέπει να σημειώσουμε, ότι η ΓΣΕΒΕΕ έχει εκπονήσει έντεκα διαφορετικά clusters. Όλα αυτά δεν είχαν θεσμική μορφή, είναι άτυπες μορφές συνεργατικής καινοτομίας και σχηματισμών και, δυστυχώς, δεν μπορούν να υπαχθούν στο συγκεκριμένο πλαίσιο. Άρα, λοιπόν, θα πρέπει να αποδεχθεί ένα θεσμικό πλαίσιο και θα πρέπει, ενδεχομένως, να περιληφθεί σε μια νεότερη άλλη εκδοχή μια δυνατότητα άτυπων σχηματισμών, ώστε να δημιουργούν ένα φορέα υλοποίησης ενός έργου και να προχωρούν σε αυτή τη διαδικασία. Αυτό είναι πάρα πολύ σημαντικό. Θέλω να τονίσω, ότι δεν σημαίνει, ότι από τα δέκα clusters, που μπορούν να σχηματιστούν, τα πέντε ή τα έξι μπορεί να είναι αποδοτικά, έχουν υψηλό ρίσκο και είναι φυσιολογικό, γιατί σε όλη την Ευρώπη αντίστοιχα είναι τα ποσοστά. Όσον αφορά το θέμα των βιβλίων Γ΄ κατηγορίας - είναι ένα πάρα πολύ σημαντικό ερώτημα - περίπου 80% επιχειρήσεων δεν τηρούν βιβλία Γ΄ κατηγορίας.

Θα ήθελα να τονίσω εδώ, ότι φοβάμαι κύριε Υπουργέ, ότι το ζήτημα είναι περισσότερο διοικητικό - λογιστικό, παρά αναπτυξιακό. Μια επιχείρηση, η οποία μπορεί να έχει τη δυνατότητα να έχει Γ΄ κατηγορίας βιβλία, μπορεί να μην τα έχει και να έχει Β΄ κατηγορίας, για λόγους που ενδιαφέρουν την ίδια, όπως το λογιστικό κόστος. Μια άλλη επιχείρηση, που μπορεί να έχει Γ΄ κατηγορίας βιβλία δεν σημαίνει, ότι είναι πιο παραγωγική, σε σχέση με μια που έχει Β΄ κατηγορίας βιβλία. Αναφέρομαι στο κομμάτι της ενίσχυσης των μικρομεσαίων επιχειρήσεων, δεν συζητάμε για τις άλλες εκδοχές και ίσως θα πρέπει να βρεθεί μια λύση σ’ αυτό το θέμα, γιατί αποθαρρύνονται επιχειρήσεις, οι οποίες θα μπορούσαν να μπουν στη διαδικασία ανάπτυξης και να μεταβούν, να πάνε στο επόμενο βήμα, δηλαδή, από επιχειρήσεις ανάγκης να γίνουν πραγματικά επιχειρήσεις καινοτόμες ή επιχειρήσεις παραγωγικότερες και, δυστυχώς, αποθαρρύνονται να μπουν και στη διαδικασία.

Τέλος, όσον αφορά το αφορολόγητο αποθεματικό, εμείς έχουμε κάνει μια ειδική πρόταση - άκουσα και από τον κ. Κωνσταντινόπουλο - ότι «η χρήση του Αφορολόγητου Αποθεματικού, πλέον, να ενταχθεί μέσα στη διαδικασία των συμμετοχικών Ταμείων, έτσι ώστε κάποιος που μπορεί να θέσει στη διάθεση της πολιτείας ένα αφορολόγητο ποσό, να μπαίνει στο Αναπτυξιακό Ταμείο και στη συνέχεια αυτό το Ταμείο κατά προτεραιότητα να δίνεται σε κλάδους, τους οποίους θεωρούν και οι επιστημονικοί φορείς δυναμικούς για την ελληνική οικονομία. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας ευχαριστούμε και εμείς. Το λόγο έχει ο κ. Πλούσσας.

ΣΩΚΡΑΤΗΣ ΠΛΟΥΣΣΑΣ (Πρόεδρος της Ελληνικής Ένωσης Νεοφυών Εταιριών): Σας ευχαριστώ πολύ για τις ερωτήσεις, αλλά πολύ περισσότερο γιατί βάζουν στη συζήτηση την ορθή επιχειρηματικότητα. Ξεκινάω βάζοντας ένα πλαίσιο ορθής επιχειρηματικότητας - επαναλαμβάνω έχει ενδιαφέρον - γιατί είναι εκ φύσεως καινοτόμα, εξωστρεφής και αναπτυξιακή και έχει στόχο να μεγαλώσει και να μεγαλώσει πολύ. Το ενδιαφέρον της είναι αυτό. Θα απαντήσω λίγο διαφορετικά στη σειρά, προκειμένου να έχει μια συνεχή σκέψη μου. Όσον αφορά τα 90 μέλη, τα οποία είναι μέχρι δύο ή τρία έτη εταιρίες και το μεγαλύτερο μέρος τους, το 80% είναι στο κλάδο της τεχνολογίας και πολύ μικρό ποσοστό, ίσως και κάτω από 20% είναι σε άλλους κλάδους της ελληνικής οικονομίας, κυρίως, σε αυτούς τους οποίους ονομάζουμε πρωτογενής παραγωγή μεταποίηση. Άρα, η προστιθέμενη αξία τους, είναι στο ότι είναι εταιρείες εντάσεως γνώσης.

Εδώ πέρα, λιγάκι απαντάει και λίγο στο θέμα του αναπτυξιακού Per cent, όπως, είπα προηγουμένως την τοποθέτησή μου, ότι υπάρχει ένα θέμα ότι οι εταιρείες εντάσεως γνώσης συνεχίζουν να αντιμετωπίζονται με τον ίδιο τρόπο, όπως αντιμετωπίζονται εντάσεως κεφαλαίου ή εντάσεως εργασίας. Καταλαβαίνω, ότι αυτή τη στιγμή δεν υπάρχει κρίσιμη μάζα, αλλά δεν παύει να είναι κάτι πάρα πολύ σημαντικό και εδώ βάζω σε μια παρένθεση θέματα, τα οποία τέθηκαν πριν από λίγο σχετικά με τη τεχνολογία και το κατά πόσον η τεχνολογία είναι σημαντική ή δεν είναι σημαντική ή πόσο σημαντική είναι, η τεχνολογία δεν εκφράζεται σε αυτή την αίθουσα ούτε μόνο από το ΣΕΤΕ, ούτε μόνο από την Ένωση Νεοφυών Εταιριών, ούτε μόνο από την ΚΡΕΚΑ, που ήταν τεχνολογία, ούτε κανένα από αυτά, αλλά είναι μια οριζόντια δραστηριότητα, η οποία αφορά το σύνολο της οικονομίας.

Δεν υπάρχει τίποτα και δεν θα υπάρχει τίποτα, το οποίο δεν θα έχει μέσα τεχνολογία και καινοτομία. Είναι πάρα πολύ απλό. Άρα, πρέπει η οι εταιρείες εντάσεως γνώσης να αντιμετωπίζονται διαφορετικά, όχι μόνο στον αναπτυξιακό νόμο, γενικός και καθ’ όσον αφορά και άλλα θέματα, όπως είναι το τρίτο ερώτημά σας, που αφορούν τη φορολογία και τις εισφορές και όλο αυτό το πλαίσιο μέσα στο οποίο κινείται η ελληνική νεοφυείς επιχειρηματικότητα και όχι μόνο. Σαφώς, υπάρχουν, γνωρίζουμε όλοι ότι η επιχειρηματικότητα συνεχίζει και διώκεται, με τον τρόπο με τον οποίο δυστυχώς, την αντιλαμβάνεται η πολιτεία δηλαδή, ως ένα απλό «δεκανίκι» της οικονομίας και όχι ως την «καρδιά» της οικονομίας. Εδώ, υπάρχει ένα θέμα, νομίζω, ότι είναι πολύ πιο συνολικό από αυτή τη συγκεκριμένη συζήτηση, δεν νομίζω όμως ότι τίθεται θέμα σύγκρισης του δικού μας πλαισίου, έναντι του πλαισίου της Τουρκίας ή της Ρωσίας ή του Ισραήλ, γιατί μιλάμε για τελείως διαφορετικές οικονομίες, τελείως διαφορετικές δομές, τελείως διαφορετικό τρόπο με τον οποίο λειτουργούν.

Όχι μόνο εμείς, αλλά σύνολο φορέων, αρκετών, οι οποίοι ασχολούνται με την επιχειρηματικότητα έχουν θέσει αρκετά θέματα, δεν είναι τόσο δύσκολα και κυρίως, πρώτον, δεν έχουν δημοσιονομικό κόστος, το οποίο είναι και το πιο σημαντικό αυτή τη στιγμή, και δεύτερο, οι πολλαπλασιαστές που έχουν και θα έχουν τόσο σε θέσεις εργασίας, και κυρίως, ποιότητα θέσεων εργασίας, όσο και σε προστιθέμενη αξία σε λοιπούς κλάδους παραδοσιακούς, είναι πάρα πολύ μεγάλη. Νομίζω, για μια ακόμα φορά αν μπορώ να το θέσω ως θέμα, ότι η νεοφυής επιχειρηματικότητα μπορεί να γίνει και να εξελιχθεί στην «ατμομηχανή» με την έννοια, ότι μπορεί να οδηγήσει σε πολύ μεγάλες εταιρίες. Σε εταιρείες που μεγαλώνουν, γίνονται διεθνείς και μεγάλες πολλές και ποιοτικές θέσεις εργασίας. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, κύριοι και κυρίες καλεσμένοι, γίνεται γνωστό στο Σώμα ότι από τα άνω δυτικά θεωρία, παρακολουθούν τη συνεδρίαση, αφού ενημερώθηκα για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθερίου Βενιζέλου», 26 μαθητές και μαθήτριες και 4 συνοδοί εκπαιδευτικοί, από το 25ο Δημοτικό Σχολείο Πάτρας. Καλώς ήλθατε στην Βουλή.

Το λόγο έχει, η κυρία Παπαρίδου.

ΓΙΩΤΑ ΠΑΠΑΡΙΔΟΥ (Αντιπρόεδρος του Συνδέσμου Επιχειρήσεων Πληροφορικής και Επικοινωνιών Ελλάδας): Πρώτα απ' όλα, θα ήθελα να πω, διότι τέθηκαν διάφορα θέμα πάνω στα κομμάτια της τεχνολογίας, το πρώτο που θα ήθελα να πω είναι για τη συμμετοχή μας, το οποίο έθεσε ο κ. Σαντορινιός στο ΑΕΠ. Οι επιχειρήσεις του Κλάδου συμμετέχουν, συνεισφέρουν με 4% στο ΑΕ.Π. Μιλάμε για επιχειρήσεις οι οποίες έχουν πάνω από 280.000 εργαζόμενους και είναι γύρω στις 5500 επιχειρήσεις . Ο κλάδος της τεχνολογίας διεθνώς, είναι ένας κλάδος που στην πλειοψηφία των επιχειρήσεων είναι μικρομεσαίες επιχειρήσεις.

 Η προοπτική που έχει ο κλάδος, γιατί μιλάμε στα πλαίσια ενός Αναπτυξιακού Νόμου, είναι πάρα πολύ μεγάλη. Βάσει μελέτης που έχει γίνει από την Ευρωπαϊκή Επιτροπή σε συνεργασία με το ΙΝΣΕΑΤ, μέχρι το 2020 θα απαιτηθούν 1 εκατ. νέες θέσεις εργασίας στο κλάδο της τεχνολογίας. Αυτό σημαίνει και με τη λογική ότι εμάς δεν είναι απαραίτητη η φυσική παρουσία για να φέρουμε κάποιο αποτέλεσμα, ότι θα μπορούσαμε να συνεισφέρουμε πάρα πολύ πάνω σ' αυτό το κομμάτι και να έχουμε πολλές νέες θέσεις εργασίας, αν υποστηριχθεί ο κλάδος. Δυστυχώς, ο κλάδος έχει μείνει αρκετά πίσω, γι' αυτό και η Ελλάδα είναι πολύ πιο σωστό, τι το ψηφιακό.

Παρόλες τις μελέτες οι οποίες γίνονται και βάσει μιας πρόσφατης μελέτης που αναφέρθηκε και στο Συνέδριο που είχε κάνει ο ΣΕΒ πριν από λίγες μέρες, ότι όσες επιχειρήσεις ήταν στο «Fortune 500» το 2000 και δεν είναι σήμερα, βάσει μελέτης που έχει γίνει, ο κύριος λόγος είναι η ψηφιακή τους υστέρηση. Καταλαβαίνετε, λοιπόν, πόσο πολύ μπορούμε να προχωρήσουμε σαν χώρα. Τώρα, όσον αφορά τον Αναπτυξιακό. Είναι αναπτυξιακός το πακέτο Γιουνκερ, κι εδώ θα ήθελα να πω και στον κ. Κωνσταντινόπουλο, ότι θέματα τα οποία μπορούν να αφορούν οπτικές ίνες ή να αφορούν δίκτυο νέας γενιάς κλπ., θα μπορούσαμε να το δούμε μέσω του πακέτου Γιουνκερ, γιατί ο Αναπτυξιακός έχει πολύ λίγα χρήματα..

Σίγουρα, οι φοροαπαλλαγές είναι προς τη σωστή κατεύθυνση, σίγουρα χρειάζονται ενισχύσεις. Το θέμα, όμως, που χρειάζεται πιο πολύ απ' όλα, και νομίζω αυτό είναι από όλους μας κατανοητό, απλώς κάποια στιγμή πρέπει να γίνει, είναι είτε μιλάμε για Αναπτυξιακό, είτε μιλάμε για ΕΣΠΑ, είτε μιλάμε για οτιδήποτε, είναι πάρα πολύ βασικό να ξέρει οποιαδήποτε επιχείρηση η οποία θα αποχωρήσει να υποβάλει μια πρόταση, πότε συγκεκριμένα θα χρηματοδοτηθεί. Αυτό είναι ένα πολύ μεγάλο πρόβλημα στην Ελλάδα και είναι διαχρονικό πρόβλημα. Δεν μπορείς να κάνεις, ειδικά ως μικρομεσαία επιχείρηση έναν προϋπολογισμό ότι θα πάρεις κάποια χρήματα το 2016 και να έχει φτάσει 2022 και να μην το έχεις πάρει ακόμα. Πολλές επιχειρήσεις κλείνουν μ’ αυτή τη λογική. Άρα, για μένα είναι πιο σημαντική η αποτελεσματικότητα κι αν θα μπορέσουμε αυτή τη φορά, να κάνουμε κάτι, που θα λειτουργήσει στην ώρα του, απ’ το να πούμε ότι έχουμε περισσότερα χρήματα, που δεν τα εξαντλούμε καν.

Όσον αφορά στα clusters θα συμφωνήσω απόλυτα και μ’ αυτό που είπε ο συνάδελφος από την ΓΣΕΒΕΕ.. Ζητήσαμε κι εμείς να μειωθούν οι επιχειρήσεις, που συμμετέχουν στα clusters, διότι υπάρχει πολύ μεγάλο πρόβλημα. Στην Ελλάδα κάνουμε πάρα πολλές προσπάθειες fast track κ.λπ., για ν’ ανοίγει γρήγορα μια επιχείρηση. Δυστυχώς, όμως, είναι σχεδόν αδύνατον, να κλείσει μια επιχείρηση κι αυτό είναι πάρα πολύ σημαντικό, για να μπορέσεις, να προχωρήσεις και να κάνεις κάποια πράγματα. Άρα, πιστεύουμε ότι θα είναι πολύ καλό, να μειωθούν. Νεοφυείς επιχειρήσεις: είπαμε ότι το 80% είναι πάνω στην τεχνολογία. Καταλαβαίνετε ότι μπορούμε, να συνεισφέρουμε πάρα πολύ στην ανάπτυξη. Άρα, ναι, ο αναπτυξιακός νόμος, όχι μόνο με φοροαπαλλαγές, αλλά και με ενίσχυση μπορεί, να στηρίξει τον κλάδο και να φέρει είσοδο στη χώρα, γιατί μπορούμε, να κάνουμε αυτό το πράγμα, να φέρουμε έσοδα στη χώρα από εδώ. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών-Πρόεδρος της Επιτροπής Παραγωγής και Εμπορίου): Ευχαριστούμε κι εμείς. Ήθελα, να κάνω μια διόρθωση. Οι 19 μαθήτριες και 4 συνοδοί εκπαιδευτικοί που είναι παρόντες εδώ είναι από το Δημοτικό Σχολείο Λιβαδίου Λάρισας. Σας καλωσορίζουμε στο Κοινοβούλιο. Να είστε καλά. Το λόγο έχει ο κ. Ξηρογιάννης από το ΣΕΒ.

ΓΕΩΡΓΙΟΣ ΞΗΡΟΓΙΑΝΗΣ (Επικεφαλής του Τομέα Αναπτυξιακών Πολιτικών του Συνδέσμου Επιχειρήσεων και Βιομηχανιών (ΣΕΒ)): Ευχαριστώ, κυρία Πρόεδρε. Έχουν τεθεί διάφορα ερωτήματα. Έχουν τεθεί διάφορα ερωτήματα. Θα προσπαθήσω να τα τομεοποποιήσω, για να μείνουμε και στο χρόνο. Ναι, ο ΣΕΒ συμμετείχε στη διαβούλευση από την αρχή. Κληθήκαμε από το Υπουργείο, να καταθέσουμε τις προτάσεις μας.. Αυτό που έχουμε πει στον αρμόδιο Υπουργό και στο Γενικό Γραμματέα από την αρχή είναι ότι ο αναπτυξιακός νόμος, όπως και ο κάθε αναπτυξιακός νόμος έχει όρια, έχει πολύ συγκεκριμένα και στενά όρια. Συνεπώς, εάν θέλουμε, να καλύψουμε γρηγορότερα και καλύτερα το μεγάλο επενδυτικό κενό της χώρας, πρέπει, να δούμε μια διαφορετική επενδυτική στρατηγική, που να τροφοδοτεί πάρα πολύ γρήγορα και πάρα πολύ άμεσα μαζικές παραγωγικές επενδύσεις σε παραγωγικές δραστηριότητες και υπηρεσίες προστιθέμενης αξίας κι αυτό πρέπει, να το δούμε στο πλαίσιο μιας οριζόντιας συλλογικής, μιας νέας λογικής ενθάρρυνσης των επενδύσεων. Συνεπώς, ο κάθε αναπτυξιακός νόμος έχει τα όριά του, τα οποία δεν μπορούμε, δυστυχώς, να υπερβούμε.

Στο θέμα των φοροαπαλλαγών. Οποιοδήποτε εργαλείο μας φέρνει πιο κοντά στο να στηρίζουμε το αποτέλεσμα και την απόδοση και όχι τη δαπάνη είναι θεμιτό. Θα μπορούσα, να αναφέρω πολλά ακόμα εργαλεία φοροαπαλλαγών, τις μεταφερόμενες υπεραπεσβέσεις, το μειωμένο φορολογικό συντελεστή σε επαναεπενδυόμενα κέρδη, κάλυψη δαπανών RND που πηγαίνουν σε πατέντες, σε πνευματική ιδιοκτησία, φορολογικά κίνητρα για κέντρα αριστείας ή κέντρα logistics ή κέντρα business hubs στην Ελλάδα. Υπάρχουν, λοιπόν, πάρα πολλά εργαλεία, που κοινοδωτούν το αποτέλεσμα κι αυτό για μας είναι κρίσιμο, να υπάρχει οικονομικό αποτέλεσμα και θέσεις εργασίας, όχι απλώς κάλυψη των δαπανών.

Για τις διαδικασίες ένταξης θεωρούμε ότι ένα μεγάλο πρόβλημα που έχουμε, γενικότερα, είναι οι αργές διαδικασίες ένταξης, έγκρισης, ελέγχου κ.λπ.. Μπορούμε, να τις επιταχύνουμε ακόμη περισσότερο με μια πολύ γρήγορη ηλεκτρονική διαδικασία, όμως και για κάποιες κατηγορίες δαπανών, που είναι φορολογικές απαλλαγές, δεν χρειάζεται καν ένταξη, αλλά μια απλή γνωστοποίηση και στο τέλος της επένδυσης ή στην πορεία να υπολογίζεται το ποσό αυτό ενισχύεται, χωρίς τις μεγάλες καθυστερήσεις.

Ως προς τα κίνητρα που υπάρχουν στον αναπτυξιακό νόμο, κ. Αμυρά, εμείς λέμε ότι χρειαζόμαστε μια οριζόντια επενδυτική στρατηγική. Χρειαζόμαστε οριζόντια κίνητρα. Αυτά κι άλλα πολλά, που έχετε αναφέρει, τα έχουμε καταθέσει στο Προεδρείο, οπότε μπορείτε, να τα δείτε. Άρα, είμαστε υπέρ της οριζόντιας ενθάρρυνσης των επενδύσεων. Δεν θεωρούμε ότι το μεγάλο επενδυτικό κενό, μπορεί, να καλυφθεί με μικρής κλίμακας ή εστιασμένες παρεμβάσεις κι αυτό πατάει και στα δύο ερωτήματα, που έχετε βάλει.

Ως προς τα πάγια και το είδος των παγίων, που μπορούν, ν’ αγοράσουν ή να ενισχυθούν οι επιχειρήσεις, νομίζω ότι οι επενδυτές έχουν τη δυνατότητα, να διαλέξουν τι είναι αυτό, που δημιουργεί καλύτερη ευκαιρία και θέσεις εργασίας. Άρα, ας δώσουμε τα κίνητρα, ας βγάλουμε αντικίνητρα και οι επενδυτές θ’ αποφασίσουν, τι είναι αυτό, που τους είναι πιο χρήσιμο για δουλειές και απόδοση.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών-Πρόεδρος της Επιτροπής Παραγωγής και Εμπορίου): Το λόγο έχει ο κύριος Σπινθάκης.

ΕΥΑΓΓΕΛΟΣ ΣΠΙΝΘΑΚΗΣ (Πρόεδρος της Πανελλήνιας Ένωσης Συμπράξεων Κοινωνικής Οικονομίας): Τι είναι οι ΚΟΙΣΠΕ; Οι ΚΟΙΣΠΕ είναι Κοινωνικοί Συνεταιρισμοί Περιορισμένης Ευθύνης, έχουν ιδρυθεί με το νόμο 2176/99 και έχουν ενταχθεί στο νόμο 4019. Αυτοί είναι οι συνεταιρισμοί που ασχολούνται κυρίως με δομές ψυχικής υγείας προσφέρουν υπηρεσίες. Για το ποσοστό της ιδίας συμμετοχής, όπως είπα το θεσμικό πλαίσιο που διέπει τις κοινωνικές υπηρεσίες σε επιχειρήσεις του 4019, δεν επιτρέπει απόσβεση ιδίων κεφαλαίων. Συνεπώς κανείς δεν βάζει κεφάλαια γιατί δεν μπορεί να τα πάρει πίσω. Γιατί οι ΚΟΙΝΣΕΠ μπορούν να δώσουν μισθούς και έως 35%. Άρα οποιοδήποτε ποσό και να βάλουν εδώ, είναι απαγορευτικό.

Βέβαια το ζήτημα είναι να το ρίξουμε το ποσό από τα 150.000 θα πάει πιο κάτω ώστε ελπίζοντας να αλλάξει το θεσμικό πλαίσιο, να υπάρχει κάλυψη από το νέο αναπτυξιακό νόμο. Για την κοινωνική συνοχή την οποία εγώ θα έβαζα μαζί με το ..κεφάλαιο την κοινωνική καινοτομία θα έλεγα το εξής, εδώ πρέπει να πέσει μεροκάματο στην Ελλάδα θέλουμε θέσεις εντάσεως εργασίας όχι να γυρίσουμε πίσω, αλλά μπορούμε να αξιοποιήσουμε το ανθρώπινο κεφάλαιο το κοινωνικό κεφάλαιο, για να δημιουργήσουμε θέσεις εργασίας με όσο λιγότερα χρήματα. Παράδειγμα, στην Αθήνα μπορείς να φας κινέζικο φαγητό, ινδικό, ταϋλανδέζικο δεν μπορείς να φας φαγητό από τη Θράκη. Δεν υπάρχουν θρακικές γεύσεις.

Πως μπορεί να γίνει αυτό; Υπάρχουν Εθνικό τοπικές Ομοσπονδίες Θρακών-αυτό μπορεί να ισχύει και για άλλες περιοχές της Ελλάδας-οι οποίες μπορούν να ενθαρρύνουν τα μέλη τους να δημιουργήσουν μια κοινωνική επιχείρηση στην Αθήνα που να είναι εστιατόριο θρακικών γεύσεων και παραδοσιακών προϊόντων της Θράκης και παράλληλα, να έρθουν σε επαφή με ντόπιους παραγωγούς από τη Θράκη και να κάνουν αυτό το πάρε δώσε. Χρειαζόμαστε νέες ιδέες, τα νέα προβλήματα θέλουν νέες ματιές, με τον παραδοσιακό τρόπο παραγωγής πλούτου μέσα από άλλο πλούτο, δεν αρκεί πρέπει να δημιουργηθούν θέσεις εντάσεως εργασίας και η Ελλάδα έχει συγκριτικά πλεονεκτήματα εδώ ένα από αυτά είναι η γαστρονομία. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών-Πρόεδρος της Επιτροπής Παραγωγής και Εμπορίου): Το λόγο έχει ο κύριος Υπουργός.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Να σας ευχαριστήσω όλους για την παρουσία σας σήμερα και για την εποικοδομητική συζήτηση που έγινε. Νομίζω ότι έγινε σε όλους σαφές ότι ο αναπτυξιακός νόμος έχει γίνει αντικείμενο μιας εκτεταμένης διαβούλευσης με φορείς. Ότι έχει και εντάσσεται στο πλαίσιο μιας ευρύτερης συζήτησης για την στρατηγική εξόδου από την κρίση. Και ότι έχουν συν διαμορφωθεί ένα πολύ μεγάλο μέρος των παρατηρήσεων, που αφορούν επιμέρους πλευρές του αναπτυξιακού νόμου, αποδεχόμενοι προφανώς ότι ο νόμος έχει συγκεκριμένη φιλοσοφία το οποίο εξηγήσαμε χθες. Είναι διαφορετικός από τους προηγούμενους νόμους και προσπαθεί να απαντήσει σε ερωτήματα, που έχουν να κάνουν με τη σημερινή οικονομική συγκυρία. Και ταυτόχρονα έχει στοχεύσεις πολύ συγκεκριμένες οι οποίες απαντούν σε μια σειρά από ερωτήματα.

Θέτοντας λοιπόν την τοποθέτησή μου πάνω στα συγκεκριμένα ερωτήματα, να υπενθυμίσω τις στοχεύσεις όπως τίθενται από το νόμο. Πρώτον, οτιδήποτε αφορά τα περιφερειακά κίνητρα. Ο νόμος έχει περιφερειακή στόχευση, η οποία εκπορεύεται όμως από τον περιφερειακό χάρτη όπως είναι διατυπωμένος σε ευρωπαϊκό επίπεδο, συνεπώς στο θέμα αυτό δεν μπορούμε να κάνουμε πολλά πράγματα διαφορετικά, απαντάω σε μια σειρά από παρατηρήσεις που έγιναν για την Αττική ή για τις παραμεθόριες περιοχές. Όταν αλλάξει ο περιφερειακός χάρτης της Ευρώπης, που θα γίνει σχετικά σύντομα, νομίζω ότι εκεί θα μας δοθεί η ευκαιρία να ξαναδούμε την περιφερειακή διάσταση, τι αλλαγές γίνονται και πόσο μπορεί να επηρεάσει αυτό τη δομή των κινήτρων.

Το δεύτερο: Έχει κλαδική στόχευση ο νόμος. Απαντάω και στο θέμα του τουρισμού. Ο τουρισμός είναι όπως όλοι οι άλλοι κλάδοι της οικονομίας. Θα παίρνει όλες τις επιδοτήσεις και τα φορολογικά κίνητρα με όλους τους κλάδους του αναπτυξιακού νόμου. Ο αναπτυξιακός νόμος απλώς ξεχωρίζει δυο τομείς τους οποίους τους δίνει κάτι-τίς παραπάνω, τα εξτρά. Αυτή είναι η αγροτοδιατροφή και η τεχνολογία. Αυτό κάνει ο νόμος. Δηλαδή δίνει κίνητρο σε όλο το επιχειρηματικό κομμάτι και φυσικά στον τουρισμό και ξεχωρίζει δύο κλάδους το αγροτοδιατροφικό και την τεχνολογία. Γι' αυτόν παρατηρήσατε. Υπάρχει και η πρόταση του ΣΕΠΕ δίπλα σε αυτούς τους δύο κλάδους που ξεχωρίζουν από τους υπόλοιπους να προστεθεί ο τουρισμός. Εμείς θεωρούμε όμως ότι καλύπτεται πλήρως ο τουρισμός. Η αιχμή, το κλαδικό στίγμα του νόμου μας είναι σαφές: Θέλουμε ενίσχυση του παραγωγικού και δυναμικού κομματιού της οικονομίας που έχει τεράστια περιθώρια, να φέρουν στον αγροτοδιατροφικό και τη συνδεδεμένη ευρείου φάσματος παραγωγικών δραστηριοτήτων εκεί και φυσικά στην τεχνολογία που συμμερίζομαι πολύ τις απόψεις που ακούστηκαν. Είναι ήδη ένας δυναμικός κλάδος, έχει 4% του ΑΕΠ, έχει τρομερές δυνατότητες και προφανώς ο αναπτυξιακός νόμος δίνει αυτή την αιχμή.

 Η τρίτη ενότητα θα είναι τα περιφερειακά κίνητρα τα κλαδικά . Η τρίτη ενότητα έχει να κάνει με πολλές παρατηρήσεις που γίνονται απάνω στα χρηματοδοτικά μέσα που διαθέτει ο νόμος και αφορά και τις μεταβατικές διατάξεις των παλαιών αναπτυξιακών νόμων. Ένα σημείο στο οποίο έχουν γίνει πολλές συζητήσεις και παρατηρήσεις αφορά φυσικά τη μεταβατική επταετία των παλαιών νόμων. Να υπενθυμίσω εδώ για να το καταστήσω σαφές: Εμείς φιλοδοξούμε - και αυτή είναι η πρόθεσή μας - ότι η χρηματοδότηση του νέου αναπτυξιακού και των μεταβατικών διατάξεων των παλαιών αναπτυξιακών νόμων, είναι πλήρως εγγυημένη.

Δηλαδή αυτό που έχουμε κάνει εμείς και το έχουμε αποτυπώσει επακριβώς: Είναι οι πηγές χρηματοδότησης, τα 3,6 δισεκατομμύρια ευρώ από πού θα προέλθουν; Πώς θα δοθούν κατ' εκτίμηση στους παλιούς δύο αναπτυξιακούς νόμους και πώς θα πάμε στον καινούργιο ; Συνεπώς η θέση μας εδώ είναι ότι είναι μια εγγυημένη χρηματοδότηση. Δεν πρόκειται να πούμε άλλα και να καθυστερήσουμε , ή να μην κάνουμε η να μην χρηματοδοτήσουμε η να πάμε σε άλλες διαδικασίες και κακές πρακτικές του ελληνικού δημοσίου από τα προηγούμενα χρόνια. Εμείς προαναγγέλλουμε μια πιστή τήρηση των δεσμεύσεων του δημοσίου απέναντι στους ιδιώτες επενδυτές με βάση αυτό το σχέδιο όπως είναι ήδη αποτυπωμένο στο νόμο και στη χρηματοδότηση του. Άρα το πρόβλημα της επταετίας είναι δεδομένο γιατί προεγγράφει ουσιαστικά μια σταθερή ροή πόρων για τις ιδιωτικές επιχειρήσεις. Υπάρχει κάποιο θέμα. Θα το μελετήσουμε για αυτούς που έχουν ολοκληρώσει το εκατό τοις εκατό, μήπως τύχουν μιας λίγο πιο ευνοϊκής μεταχείρισης.

Δεύτερο θέμα: Η προκαταβολή. Την προκαταβολή υπό τους δεδομένους περιορισμούς εμείς θεωρούσαμε ότι δεν μπορούμε να την υπηρετήσουμε. Σας υπενθυμίζω οι προηγούμενοι ήταν πενήντα τοις εκατό και εκατό τοις εκατό προκαταβολή όλα τα ποσά κ.λ.π.. Αυτό δεν μπορεί να λειτουργήσει πια. Εν τούτοις για να διευκολύνουμε την έναρξη των επενδύσεων των ιδιωτικών πήραμε μια σειρά από πρωτοβουλίες που έχουν ενσωματωθεί στο νόμο: Ο τρόπος που θα αντιμετωπίσουμε για παράδειγμα τα ίδια κεφάλαια: Ο παλιός νόμος ήταν πάρα πολύ ανελαστικός, πολύ γραφειοκρατικός και πέταξε έξω πολλές επιχειρήσεις αδίκως. Τώρα είναι πάρα πολύ ελαστικός. Διευκολύνει οποιαδήποτε μορφή χρηματοδότησης των ιδίων κεφαλαίων και ταυτόχρονα -επιπρόσθετα εισάγουμε και τα εργαλεία, τα χρηματοδοτικά μέσω των ταμείων των FUNDS που υπάρχουν μέσα στον αναπτυξιακό νόμο.

Άρα διευκολύνουμε την χρηματοδότηση, την έναρξη της χρηματοδότησης της επένδυσης χωρίς ισχυρή προκαταβολή. Ταυτόχρονα ειπώθηκε και από αρκετούς ομιλητές ότι ο νόμος έχει σαφές στίγμα. Ενθαρρύνει τα φορολογικά κίνητρα, ακριβώς επειδή ταυτίζονται με τη μακροχρόνια βιωσιμότητα και την μακροχρόνια βιωσιμότητα μιας επιχείρησης και αποδυναμώνει κατά τι χρήσιμα κι αυτά και θα είναι 50 – 50 περίπου η κατανομή χρηματοδοτικών και δημοσιονομικών και φορολογικών εργαλείων. Σε κάθε περίπτωση αυτό το 95% χρηματοδοτικά, 5% φορολογικά από τον προηγούμενο νόμο, αυτό τελείωσε, το δηλώνουμε ευθέως. Πάμε σε ένα νόμο, ο οποίος θα πλησιάσει αυτό που ισχύει στις περισσότερες ευρωπαϊκές χώρες, ο μέσος όρος στο 54% κατανομή ανάμεσα στις δύο κατηγορίες.

Τρίτο θέμα. Υπάρχουν προτάσεις που διατυπώθηκαν και εδώ, για ένταξη και άλλων κλάδων στον αναπτυξιακό νόμο. Υπενθυμίζω, ότι ο αναπτυξιακός νόμος εξαιρεί πάρα πολλούς κλάδους, το εμπόριο και πολλούς άλλους κλάδους. Αφορά πρωτίστως, 100% ιδιωτικές επενδύσεις σε παραγωγή αγαθών και υπηρεσιών συγκεκριμένων δραστηριοτήτων. Τέθηκε λοιπόν και το θέμα των υποδομών. Νομίζω, ότι οι υποδομές εντάσσονται σε άλλες κατηγορίες χρηματοδοτήσεων. Έχουν προνομιακή σχέση με τις χρηματοδοτήσεις είτε από προγράμματα ευρωπαϊκού τύπου ΕΣΠΑ κ.ο.κ., έχουν πρόσβαση στο πρόγραμμα δημοσίων επενδύσεων, επίσης ως διακριτική κατηγορία. Νομίζω, ότι πρέπει και να παραμείνουν εκτός του αναπτυξιακού νόμου.

Η πέμπτη ενότητα θεμάτων αφορά τα όρια και τις μικρομεσαίες επιχειρήσεις. Νομίζω, ότι έγινε φανερό σε όλη τη συζήτηση, ότι είναι ένας νόμος για μικρομεσαίες επιχειρήσεις. Αυτός ο αναπτυξιακός νόμος είναι φτιαγμένος, δομημένος για μικρομεσαίες επιχειρήσεις. Αυτό, εκ των πραγμάτων, έθεσε θέματα ορίων. Δηλαδή, τέθηκαν ορισμένες προτάσεις να αυξηθούν τα όρια, το 5, 10, 20 που υπάρχει στον νόμο για το επενδυτικό σχέδιο για την επιχείρηση και για τον όμιλο επιχειρήσεων το 5, 10, 20, να αυξηθεί.

Υπάρχουν και προτάσεις για να μειωθούν και τα χαμηλά όρια, για να μπορούν να εντάσσονται οι επιχειρήσεις. Υπενθυμίζω, ότι είναι 75.000 για τις συνεταιριστικές της κοινωνικής οικονομίας, 100, 150 και 250 για τις άλλες κατηγορίες επιχειρήσεων. Ανοιχτό σε συζήτηση, πάντως, είναι να δούμε τα όρια προς τα κάτω, προς τα επάνω, δεν βλέπω να αλλάζουν τα όρια. Είναι θεμιτό, αναγνωρίζεται και άλλους, ότι πάνω από 20 εκατ. επενδύσεις μπορούν να αναζητηθούν στο πλαίσιο των στρατηγικών επενδύσεων. Δεν δίνουν, βέβαια, κίνητρα οι στρατηγικές επενδύσεις, επιταχύνουν κυρίως στις διευκολύνσεις, αλλά το στίγμα του αναπτυξιακού νόμου είναι δεδομένο. Νομίζω, ότι είναι και αποδεκτό από τους περισσότερους φορείς και επισημάνθηκε, ότι είναι θετικό βήμα.

Η δεύτερη ενότητα αφορά τα βιβλία των επιχειρήσεων. Έγινε αυτή η παρατήρηση. Υπενθυμίζω, ότι τα Β΄ και Γ΄ βιβλία είναι λογιστικό διοικητικό, δεν έχει κάποια άλλη ιδιότητα, είναι ίδιες κατηγορίες επιχειρήσεων. Εμείς θεωρούμε και το βάλαμε στον νόμο, ότι μπορούν να μπουν οι Β΄. Μπαίνουν στον νόμο, αλλά για να γίνουν στην διαδικασία, πρέπει να κάνουν τα βιβλία τους Γ΄ για να μπορεί να υπάρχει μια καλύτερη δυνατότητα ελέγχου. Πάντως αυτή είναι η σκέψη. Εισάγονται, κάνουν αίτηση, μπορούν να ενταχθούν στον νόμο, οι Β΄ είναι πολυπληθέστερες, το αναγνωρίζουμε. Καλώς, εφόσον θα τύχουν δημόσιας στήριξης, καλό είναι να γίνουν Γ΄ για να μπορεί να υπάρχει και μια μεγαλύτερη αξιοπιστία στο σύστημα ελέγχου.

Για τα clusters έχουν γίνει πολλές προτάσεις. Νομίζω, ότι θα υπάρξει μια αναπροσαρμογή, που να είναι πιο συμβατή με την πραγματικότητα και τη διευκόλυνση των clusters, που είναι βασικό κριτήριο. Αυτές είναι οι ενότητες. Υπενθυμίζω, ότι το επίμαχο θέμα παραμένει με δύο τρεις από τις μεταβατικές διατάξεις, οπότε κλείνει η μεταβατική περίοδος στις 31/12/16. Υπάρχει το θέμα του πως προσδιορίζεται το 50% και μια σειρά από άλλες σκέψεις νομίζω ότι το πνεύμα της δικής μας πρότασης νόμου είναι πολύ σαφές και συγκεκριμένο μπορεί όμως και στο πλαίσιο της συζητήσεως της Βουλής να υπάρξουν κάποιες μικρές μετατοπίσεις. Σας ευχαριστώ και για μια ακόμα φορά νομίζω ότι τουλάχιστον αν μη τι άλλο φάνηκε ότι ο τρόπος που σχεδιάστηκε συζητήθηκε και διαμορφώθηκε ο αναπτυξιακός νόμος μακάρι να αποτελεί παράδειγμα και για άλλους νόμους και διαδικασίες. Ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Να ευχαριστήσω και εγώ τον Υπουργό αλλά και όλους εσάς που σήμερα βρεθήκατε εδώ και συνεισφέρατε με τις τοποθετήσεις σας στο διάλογο αυτού του τόσο σοβαρού νομοθετικού έργου και εδώ να κλείσουμε τη σημερινή συνεδρίαση και να καλέσουμε τα μέλη της Επιτροπής για τη συνέχεια αύριο στις 13.30΄ στη Γερουσία. Την Πέμπτη θα είναι η β’ ανάγνωση στις 16.00΄ στη Γερουσία. Ευχαριστώ πολύ να είστε όλοι καλά.

Στο σημείο αυτό η Προεδρεύουσα των Επιτροπών και Αντιπρόεδρος της Διαρκούς Επιτροπής Παραγωγής και Εμπορίου, κυρία Εύη Καρακώστα, προχώρησε στην γ’ ανάγνωση του καταλόγου των μελών των Επιτροπών.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Αραχωβίτης Σταύρος, Καρακώστα Εύη, Καραναστάσης Απόστολος, Κάτσης Μάριος, Μπαλωμενάκης Αντώνης, Ουρσουζίδης Γιώργος, Ανδριανός Ιωάννης, Καρασμάνης Γεώργιος, Αμυράς Γεώργιος, Λαζαρίδης Γεώργιος και Μεγαλομύστακας Αναστάσιος.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Γιώργος Δημαράς, Χρήστος Καραγιαννίδης, Κωνσταντίνος Μπάρκας, Κώστας Παυλίδης, Αναστάσιος Πρατσόλης, Αλέξανδρος Τριανταφυλλίδης, Μάριος Σαλμάς, Κωνσταντίνος Τσιάρας, Ευάγγελος Καρακώστας, Αθανάσιος Βαρδαλής, Σπυρίδων Δανέλλης, Δημήτριος Καβαδέλλας και Γεώργιος Κατσιαντώνης.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ηγουμενίδης Νίκος, Καΐσας Γιώργος, Μιχαηλίδης Ανδρέας, Μουσταφά Μουσταφά, Παπαδόπουλος Σάκης, Παπαηλιού Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Γιόγιακας Βασίλειος, Κατσανιώτης Ανδρέας, Στεργίου Κώστας, Κόκκαλης Βασίλειος και Μεγαλοοικονόμου Θεοδώρα.

Τέλος και περί ώρα 15.25΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΕΥΗ ΚΑΡΑΚΩΣΤΑ**